text:
ཞི་ཅིན་ཕིན་གྱི་བློས་ཐུབ་དཔོན་རིགས་ལི་ཀྲན་ཧྲུའུ་རྒྱ་ནག་དམར་ཤོག་དབུས་རྒྱུན་ལས་ལྷན་ཚོགས་ཀྱི་ཚོགས་གཙོ་དང་ཀྲོ་ལི་ཅི་དབུས་སྒྲིག་ཁྲིམས་ཞིབ་བཤེར་ཁང་གི་འགན་འཛིན་དུ་བསྐོ་འཆར་ཡོད་འདུག
དེ་རིང་རྒྱ་ནག་ལྷོ་རྒྱུད་ཞོགས་པའི་ཆ་འཕྲིན་ཁང་གིས། རྒྱ་ནག་དམར་ཤོག་དབུས་གཞུང་སྒྲུབ་ཁང་གི་འགན་འཛིན་དང་དབུས་ཆབ་སྲིད་ལྷན་ཁང་གི་རྒྱུན་ལས་ལི་ཀྲན་ཧྲུའུ་ (Li Zhanshu) ཟེར་བ་དེ། རྒྱལ་ཡོངས་འཐུས་མིའི་ཚོགས་ཆེན་གྱི་རྒྱུན་ལས་ལྷན་ཚོགས་ཀྱི་ཚོགས་གཙོ་ཀྲུང་ཏི་ཅང་ (Zhang Dejiang) གི་ཚབ་ཏུ་བསྐོ་བཞག་བྱ་རྒྱུ་དང་། དབུས་རྒྱུན་རྩ་འཛུགས་ལྷན་ཚོགས་ཀྱི་ཚོགས་གཙོ་ཀྲོ་ལི་ཅི་ (Zhao Leji) ཟེར་བ་དེ། དབུས་སྒྲིག་ཁྲིམས་ཞིབ་བཤེར་ཁང་གི་འགན་འཛིན་ཝང་ཆི་ཧྲན་ (Wang Qishan) གྱི་ཚབ་ཏུ་བསྐོ་བཞག་བྱ་རྒྱུ་ཡིན་སྐོར་བརྗོད་འདུག་ལ། ལི་ཀྲན་ཧྲུའུ་དང་ཀྲོ་ལི་ཅི་གཉིས་ནི་ཞི་ཅིན་ཕིན་གྱི་བློས་ཐུབ་དཔོན་རིགས་གཉིས་ཡིན་པར་མ་ཟད། ཀྲོ་ལི་ཅི་ཟེར་བ་དེ་རྒྱ་ནག་གི་སྲིད་འཛིན་ཟུར་བ་ཧུའུ་ཅིན་ཐོ་ཡིས་དམར་ཤོག་ཚོགས་པའི་ཤུལ་འཛིན་དཔོན་རིགས་གཉིས་མིང་འདོན་བྱས་ཡོད་པའི་ནང་གི་གཅིག་ཡིན་འདུག
ལོན་ཊོན་གཙུག་ལག་སློབ་ཆེན་གྱི་རྒྱ་ནག་ཉམས་ཞིབ་ཚན་པའི་འགན་འཛིན་སི་ཊི་ཧྥི་ཚཱང་ (Steve Tsang) ཟེར་བ་ཞིག་གིས། ལི་ཀྲན་ཧྲུའུ་རྒྱལ་ཡོངས་འཐུས་མིའི་ཚོགས་ཆེན་དབུས་རྒྱུན་ལས་ལྷན་ཚོགས་ཀྱི་ཚོགས་གཙོར་བསྐོས་པ་བརྒྱུད། མ་འོངས་ལོ་ངོ་ ༥ ནང་ཞི་ཅིན་ཕིན་ལ་རྒྱ་ནག་དབུས་རྒྱུན་ལས་ལྷན་ཚོགས་ཀྱི་རྒྱབ་སྐྱོར་ཤུགས་ཆེན་འཐོབ་རྒྱུ་ཡིན་པ་དང་། སྤྱིར་རྒྱ་ནག་འཐུས་མིའི་ཚོགས་ཆེན་ལ་དབྱིན་ཇིའི་གྲོས་ཚོགས་དང་ཨ་རིའི་གྲོས་ཚོགས་གཉིས་དང་འདྲ་བའི་ཆབ་སྲིད་ཀྱི་དབང་ཤུགས་ཆེན་པོ་མེད་ནའང་། འཐུས་མིའི་ཚོགས་ཆེན་ལ་བརྟེན་ནས་ཞི་ཅིན་ཕིན་གྱི་གོ་དབང་སྲ་བརྟན་དང་དབུས་རྒྱུན་ལས་ལྷན་ཚོགས་ཀྱི་དཔོན་རིགས་འཕོ་འགྱུར་གཏོང་ཐུབ་ཀྱི་ཡོད་པ་དང་། འདས་པའི་ལོ་ངོ་འདི་དག་རིང་ལི་ཀྲན་ཧྲུའུ་ཡིས་ཞི་ཅིན་ཕིན་གྱི་སྲིད་ཇུས་ཁ་ཕྱོགས་ལ་རམ་འདེགས་ཀྱི་ནུས་པ་གལ་ཆེན་ཐོན་ཡོད་སྐོར་བརྗོད་འདུག
ཧྲང་ཧེ་གྲོང་ཁྱེར་ཆབ་སྲིད་ཚན་རིག་སློབ་གླིང་གི་ཆབ་སྲིད་དཔྱད་བརྗོད་པ་ཁྲུན་ཏོ་ཡེན་ (Chen Daoyin) ཟེར་བ་ཞིག་གིས། ཞི་ཅིན་ཕིན་དང་ཀྲོ་ལི་ཅི་གཉིས་ཀྱི་འབྲེལ་བར་བརྟེན་ནས། རྒྱལ་ཡོངས་འཐུས་མིའི་ཆེན་གྱི་དབང་ཆ་སྲ་བརྟན་ཡོང་བར་མ་ཟད། རྒྱ་ནག་དབུས་གཞུང་གིས་ཧོང་ཀོང་གྲོང་ཁྱེར་གྱི་ལས་དོན་ལ་མུ་མཐུད་ལྟ་ཞིབ་ནན་མོ་བྱ་ཐུབ་རྒྱུ་ཡིན་ཚུལ་བཤད་འདུག
ལི་ཀྲན་ཧྲུ་ནི་རྒྱ་ནག་ཧུ་པེ་ཞིང་ཆེན་ཕེན་ཧྲན་ (Pingshan) རྫོང་གི་མི་ཡིན་པ་དང་། ཕྱི་ལོ་ ༡༩༧༥ ལོར་རྒྱ་ནག་དམར་ཤོག་ཚོགས་ཁོངས་སུ་ཞུགས་ཡོད་འདུག ཕྱི་ལོ་ ༡༩༨༠ ལོར་ཧུ་པའེ་དགེ་འོས་སློབ་ཆེན་ནས་མཐར་ཕྱིན་རྗེས། ཧུ་པའེ་ཝུ་ཅེ་ (Wuji) རྫོང་དམར་ཤོག་ཚོགས་པའི་དྲུང་ཆེ་དང་། ཕྱི་ལོ་ ༢༠༠༢ ལོར་ཞི་ཨན་ (Xi’an) དམར་ཤོག་དྲུང་ཆེ། ༢༠༠༣ ལོར་ཧེ་ལོང་ཅང་ (Heilongjiang) དམར་ཤོག་དྲུང་ཆེ། ༢༠༡༠ ལོར་ཀེ་ཀྲུའུ་ (Guizhou) ཞིང་ཆེན་གྱི་དམར་ཤོག་དྲུང་ཆེ། ༢༠༡༢ ལོར་རྒྱ་ནག་དབུས་གཞུང་སྒྲུབ་ཁང་གི་འགན་འཛིན་དང་། ༢༠༡༣ ལོར་རྒྱ་ནག་དམར་ཤོག་རྒྱལ་ཡོངས་བདེ་འཇགས་ལྷན་ཚོགས་ཀྱི་རྒྱུན་ལས་བཅས་སུ་བསྐོ་བཞག་བྱས་འདུག ཁོའི་བྱས་རྗེས་གཙོ་བོ་ནི་ཕྱི་ལོ་ ༢༠༡༥ ལོར་ཞི་ཅིན་ཕིན་གྱི་ཚབ་ཏུ་ཨུ་རུ་སུར་སོང་ནས་རྒྱ་ནག་དང་ཨུ་རུ་སུ་གཉིས་ཀྱི་རྒྱལ་འབྲེལ་སྲ་བརྟན་བཏང་བ་དེ་ཡིན་ལུགས་བཤད་ཀྱི་འདུག
དེ་བཞིན། ཀྲོ་ལི་ཅི་ནི་མཚོ་སྔོན་ཞིང་ཆེན་ཟི་ལིང་གྲོང་ཁྱེར་དུ་སྐྱེས་པའི་ཞི་ཨན་གྱི་མི་ཞིག་ཡིན་པ་དང་། ཕྱི་ལོ་ ༡༩༧༥ ལོར་དམར་ཤོག་ཚོགས་ཁུངས་སུ་ཞུགས་ཡོད་འདུག ཕྱི་ལོ་༡༩༧༩ ལོར་པེ་ཅིན་སློབ་ཆེན་གྱི་ཆབ་སྲིད་སྡེ་ཁག་ནས་སློབ་མཐར་ཕྱིན་ཡོད་པ་དང་། ཕྱི་ལོ་ ༡༩༩༣ ལོར་ཟི་ལིང་གྲོང་ཁྱེར་དམར་ཤོག་དྲུང་ཆེ་དང་། ཕྱི་ལོ་ ༡༩༩༩ ལོར་ཟི་ལིང་གྲོང་ཁྱེར་སྤྱི་ཁྱབ། ༢༠༠༧ ལོར་ཧྲན་ཞི་ཞིང་ཆེན་གྱི་དམར་ཤོག་དྲུང་ཆེ་བྱས། ཕྱི་ལོ་ ༢༠༡༢ ལོའི་རྒྱལ་ཡོངས་འཐུས་མིའི་ཚོགས་ཆེན་སྐབས་བཅོ་བརྒྱད་པའི་ཐོག དབུས་ཆབ་སྲིད་རྒྱུན་ལས་ལྷན་ཚོགས་ཀྱི་རྒྱུན་ལས་དང་། དབུས་རྒྱུན་རྩ་འཛུགས་ལྷན་ཚོགས་ཀྱི་ཚོགས་གཙོ་བཅས་སུ་བསྐོ་བཞག་བྱས་ཡོད་པར་མ་ཟད། ཀྲོ་ལི་ཅི་ནི་ཞི་ཅིན་ཕིན་གྱི་སྤྱི་ཁྱབ་དྲུང་ཆེ་ལྟ་བུར་ངོས་འཛིན་བྱེད་ཀྱི་འདུག
ཐེངས་འདིའི་ཚོགས་ཆེན་སྐབས་ཀྱི་རྒྱུན་ལས་གསར་འདེམས་ཐད་གླེང་གཞི་ཆེ་ཤོས་ཤིག་ནི་ཝང་ཆི་ཧྲན་ཡིན་པ་དང་། དམར་ཤོག་ཚོགས་པའི་ལོ་ཚད་ཀྱི་སྒྲིག་གཞི་ལྟར་ན་ཝང་ཆི་ཧྲན་བསྐྱར་དུ་བསྐོ་བཞག་བྱེད་ཐབས་མེད་ཀྱང་། ཝང་ནི་ཞི་ཅིན་ཕིན་གྱི་ལས་ཡུན་དང་པོའི་གྲུབ་འབྲས་ཆེ་ཤོས་སུ་བརྩི་བའི་ལྐོག་ཟ་རུལ་སུངས་རྒོལ་རྡུང་གི་སྣེ་འཁྲིད་པ་སྟེ་ཞི་ཡི་ལག་པ་གཡས་པ་ལྟ་བུ་ཆགས་ཡོད་པ་རེད། ཀྲང་ཏེ་ཅང་དང་ཀྲང་གོ་ལི། ལུའུ་ཡས་ཧྲན་བཅས་ནི་ད་ལྟའི་དབུས་ཆབ་སྲིད་ལྷན་ཁང་ནང་གི་ཅང་ཙི་མེན་གྱི་གྲིབ་མ་ནག་པོ་ཞིག་ཡིན་སྐོར་བརྗོད་དེ། དབུས་ཆབ་སྲིད་ལྷན་ཁང་ནང་རྒྱུན་དུ་ཉེན་བརྡ་དང་སྐྱོན་བརྗོད་ཕོག་གི་ཡོད་པའི་སྐད་ཆ་ལོ་ཤས་གོང་ནས་བཟུང་ཕྱིའི་གསར་འགྱུར་བརྒྱུད་ལམ་དུ་ཐོན་ཡོད་པ་རེད།
རྒྱ་རིགས་ཆབ་སྲིད་དབྱེ་ཞིབ་པ་ཚོས། ཞི་ཅིན་ཕིན་གྱི་ཚོགས་ཆེན་གཏམ་བཤད་ནང་། དམར་ཤོག་ཚོགས་པ་ནང་ཁུལ་གྱི་ལྐོག་ཟ་རུལ་སུངས་བར་ཞིབ་བཤེར་རྒོལ་རྡུང་གཏང་སྟེ། རྒྱ་ནག་གི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་གོང་སྤེལ་དང་ཕྱོགས་ཡོངས་ནས་རྒྱ་ནག་རྒྱལ་ཁབ་ཁྲིམས་ཀྱིས་སྐྱོང་དགོས་ཚུལ་བསྟན་ཡོད་པ་ལྟར། དམིགས་འབེན་དེ་དག་འགྲུབ་ཆེད། ཞི་ཅིན་ཕིན་གྱིས་བསྐྱར་དུ་སྒྲིག་འཛུགས་གསར་པ་གཉིས་འཛུགས་འཆར་ཡོད་པ་དང་། སྒྲིག་འཛུགས་དེ་གཉིས་ནང་རྒྱལ་ཡོངས་དམངས་ཆེན་ཚོགས་འདུའི་ལས་དོན་དང་། དམར་ཤོག་ཚོགས་པ་ནང་ཁུལ་གྱི་ལྐོག་ཟ་རུལ་སུངས་ལྟ་ཞིབ་ལས་དོན། དེ་བཞིན་རྒྱ་ནག་དམར་ཤོག་དབུས་སྒྲིག་ཁྲིམས་ཞིབ་བཤེར་གྱི་ལས་དོན་སོགས་ཚུད་ཡོད་པ་དང་། ལི་ཀྲན་ཧྲུའུ་དབུས་རྒྱུན་ལས་ལྷན་ཚོགས་ཀྱི་ཚོགས་གཙོར་བསྐོས་པ་ཡིན་ན། མ་འོངས་པར་རྒྱ་ནག་དམངས་ཆེན་ཚོགས་འདུའི་ལས་དོན་ཞི་འཇགས་དང་སྲ་བརྟན་ཡོང་རྒྱུ་ཡིན་པའི་ཚོད་དཔག་བྱེད་ཀྱི་འདུག
གསར་འགོད་པ། པདྨ་རྒྱལ།


c: text/html

text:
དེ་རིང་བདག་གི་སྔར་ནས་གུས་བརྩི་ཡོད་པའི་རྩོམ་པ་པོ་དང་སྙན་ངག་པ། དཔྱད་བརྗོད་པ། མང་པོ་ཞིག་གིས་རང་གི་རྩ་ཆེ་བའི་དུས་ཚོད་བཏང་ནས་འདི་གར་ཕེབས་པ་དང་ངའི་སྒྲུང་རིང་《བློས་བསླངས་དཀྱིལ་འཁོར》ལ་དཔྱད་བརྗོད་གནང་རྒྱུ་ཡིན་པ་འདི་དངོས་གནས་དགའ་འོས་པ་ཞིག་རེད། ཁྱེད་ཅག་ལ་བཀའ་དྲིན་ཆེ་ཞུ་བ་ཡིན།
ང་ལ་མཚོན་ན། ཕལ་ཆེར་ལོ་ཧྲིལ་བོ་སུམ་ཅུ་ལྷག་ལ་སྒྲུང་གཏམ་བྲིས་པ་ཡིན། ཕལ་ཆེར་ཟླ་རེ་གཉིས་ཙམ་ལ་སྒྲུང་གཏམ་དང་རྩོམ་ཡིག་འབྲི་རྒྱུར་འཐུས་ཤོར་བྱུང་བ་མ་གཏོགས་དངོས་གནས་ལོ་ཧྲིལ་བོ་སུམ་ཅུའི་དུས་ཡུན་ནང་དུ་སྒྲུང་གཏམ་འབྲི་བ་དང་ཀློག་པ། དཔྱད་པ་གཏོང་བ་སོགས་ཀྱི་ལས་ཀ་རྒྱུན་མ་ཆད་པར་ཡོང་ཡོད། འདི་ནི་ཅུང་ཟད་ཧ་ལས་པ་ཞིག་འདུག རྒྱུ་མཚན་ནི་ད་ལྟ་ཕྱིར་འདང་ཞིག་བརྒྱབ་ན། སྤྱི་ཚོགས་འདིའི་ནང་འཚོ་བ་རོལ་བའི་དཀའ་ཁག་གི་རྒྱུད་རིམ་མང་པོ་ཞིག་ལ། བདག་གིས་ལས་ཀ་གང་ཅི་ལས་ཀྱང་རུང་རྟག་པར་མི་ཚེ་འདིའི་ལས་ཀ་གཙོ་བོའི་གོ་གནས་སུ་རྩོམ་རིག་བཞག་འདུག་པ་དང་། རྩོམ་རིག་དང་འགལ་ཟླར་གྱུར་པའམ། རྩོམ་རིག་གི་ཆ་ཤས་ཙམ་ཡང་བེད་སྤྱོད་མེད་པའི་ལས་ཀ་ནི་བདག་གིས་ངང་ངམ་ཤུགས་ཀྱིས་འདོར་བར་འགྱུར། ཡོང་འབབ་ཚད་མཐོན་པོའི་ལས་ཀ་ཡིན་ནའང་འདྲ། གསོག་གསོབ་ཀྱི་གོ་སྐབས་ཧ་ཅང་བཟང་བའི་བྱེད་སྒོ་ཡིན་ཡང་རུང་། དེ་དག་ལ་འཇུག་པའི་དུས་སྐབས་སུ་བདག་གི་ཚོར་བར་རང་ཉིད་རྩོམ་རིག་དང་ཁ་འབྲལ་བཞིན་པའི་ཉམས་སྣང་ཞིག་སྐྱེས་པར་འགྱུར་བ་དང་། དེ་ནས་བྱ་བ་དེ་ཚོར་སྤྲོ་བ་མེད་པ་ཆགས་ནས་རྒྱུན་པར་ལས་ཀ་དེ་དག་མཚམས་འཇོག་གི་འདུག དེ་ལྟར་རྩོམ་རིག་དང་ཁ་འབྲལ་མི་ཐུབ་པའི་ཚོར་བ་དྲག་པོ་འདིས་བདག་གི་རིན་ཐང་གི་ལྟ་ཚུལ་ལ་འགྱུར་བ་ཟབ་མོ་ཐེབས་ཏེ། སྤྱི་ཚོགས་ཐོག་གི་མི་མང་པོའི་བསམ་ཚུལ་དང་ངའི་འདོད་ཚུལ་རྦད་དེ་ཁ་ཁ་ཆགས་ཤིང་། ཁ་ཁ་དེའི་སྒང་ནས་རང་ཉིད་ཁེར་རྐྱང་གི་ལམ་ཁ་ཞིག་ཏུ་བགྲོད་ཀྱིན་པ་འདྲ།
འདི་ནི་རྩོམ་རིག་གིས་བདག་ལ་གནང་བའི་ལེགས་སྐྱེས་ཤིག་རེད་ཅེས་བདག་གིས་བཤད་མི་སྤོབས་ནའང་། རྩོམ་རིག་གིས་བདག་གི་སེམས་ཁམས་ལ་རྟག་པར་འཁྲུས་བྱས་ཏེ། ནམ་ཡང་རང་གིས་ཡིད་སྨོན་འཆོར་བ་དང་ཡི་རངས་བྱེད་པའི་མིའི་བསམ་བློ་དང་བར་ཐག་ཇེ་ཉེར་གཏོང་གིན་འདུག་སྙམ་པ་དྲན། དེ་བས་བདག་ལ་མཚོན་ན་རྩོམ་རིག་ནི་བླ་ན་མེད་པ་ཞིག་དང་རྩོམ་རིག་གིས་བསྐྱེད་པའི་འདུ་ཤེས་ནི་ཀུན་ལས་མཆོག་ཏུ་གྱུར་པ་ཞིག་རེད་སྙམ་གྱིན་ཡོད། འདི་ལྟར་བཤད་ན། བདག་གིས་ངེས་པར་རྩོམ་རིག་བརྩམས་ཆོས་རྨད་དུ་བྱུང་བ་མང་པོ་གསར་རྩོམ་བྱས་ཡོད་པའམ་བྱེད་དགོས་པ་ལྟ་བུར་སྣང་ཡང་། བདག་གིས་ནི་དེ་ལྟ་མ་ཡིན་པར་བརྩམས་ཆོས་ཀྱི་ཐད་ནས་ཀྱང་འབྲས་བུ་གཡུར་དུ་ཟ་བ་ལོན་མེད། འདས་པའི་སྒྲུང་གཏམ་བརྩམས་ཆོས་རྣམས་ནི་རྩོམ་རིག་གི་བློ་སྦྱོང་ཡོད་མེད་དང་མི་ལ་རྒྱུས་མངའ་ལོན་ཡོད་མེད། སྲོལ་ལུགས་མང་པོ་ཁོང་དུ་ཆུད་མིན་སོགས་ལས་བསྐྱེད་པ་ཡིན་ལ། དེ་རིང་དཔྱད་གླེང་བྱ་བའི་སྒྲུང་རིང་འདིའང་དེ་དང་ཁ་འབྲལ་ཐབས་མེད། ཡིན་ཡང་། སྒྲུང་རིང་འདི་དང་ངའི་སྔོན་གྱི་བརྩམས་ཆོས་བར་དུ་ཁྱད་པར་ངེས་ཅན་ཞིག་མཆིས་ལ། དེ་ཡང་འགན་ཁུར་ཞེས་པའི་མིང་འདི་བེད་སྤྱད་ནས་གླེང་དགོས་འདུག བདག་གིས་འདི་ལ་རྩོམ་རིག་གི་འགན་ཁུར་ཞེས་གླེང་ན་འདོད་ཡོད། མི་རིགས་གཞན་གྱི་སྒྲུང་གཏམ་འབྲི་མཁན་དག་གིས་རྩོམ་རིག་གི་འགན་ཁུར་ལ་ལྟ་ཚུལ་ཇི་འདྲ་ཡོད་པ་བདག་ལ་ཆ་རྒྱུས་མེད། བོད་མི་རིགས་ནང་ཁུལ་གྱི་རྩོམ་པ་པོ་དང་སྙན་ངག་པ་དག་གིས་རྩོམ་རིག་གི་འགན་ཁུར་གྱི་ལྟ་ཚུལ་ཇི་འདྲ་ཡིན་པའང་བདག་གིས་བརྗོད་པར་དཀའ།
ང་ལ་མཚོན་ན། རྩོམ་རིག་ནི་མི་རིགས་ཤིག་གི་སྐད་ཡིག་དེ་ཉིད་ཡུན་གཏན་དུ་གནས་པར་རྨང་གཞི་འདིང་བའི་རྡོ་དང་ཨར་འདམ་གྱི་སྡེབ་སྦྱོར་ལྟ་བུར་ངོས་འཛིན་གྱིན་ཡོད། རྩོམ་རིག་གི་རྨང་གཞི་མེད་ཚེ་སྐད་ཡིག་གི་ཚེ་སྲོག་ཀྱང་ཉག་ཕྲ་བར་འགྱུར། རྩོམ་རིག་ལ་དགའ་བའི་འདུ་ཤེས་ཉམས་ཚེ་སྐད་ཡིག་ལ་དགའ་བའི་སྤྲོ་སྣང་ཡང་ཉམས་པར་འགྱུར་རོ། ། འདི་ལྟའི་འདུ་ཤེས་ཤིག་རྒྱུད་ལ་ཆགས་པའི་དུས་སྐབས་དེ་འདྲ་ཞིག་ལ་བདག་གིས་སྒྲུང་རིང་འདི་འབྲི་མགོ་བརྩམས་ཤིང་། སྒྲུང་རིང་འདིའི་ཕྱོགས་གང་ཐད་དུ་གཟབ་ནན་བྱས་ཡོད། བོད་ཀྱི་ལུགས་སྲོལ་དང་འཚོ་བའི་གོམས་གཤིས། དུས་རབས་རང་བཞིན་གྱི་བྱ་དངོས་སྣ་ཚོགས། དམངས་ཁྲོད་རིག་གནས་དང་དམངས་ཁྲོད་རྩོམ་རིག བོད་མིའི་རིན་ཐང་གི་ལྟ་ཚུལ། སྤྱི་ཚོགས་ཀྱི་འགལ་ཟླ་དང་བར་བརྒལ་གྱི་འདུ་ཤེས། དུས་རབས་ཀྱི་བསམ་གཞིག་གསར་པ། བོད་ཀྱི་ཤེས་རིག་དང་དེའི་འབྱུང་ཁུངས་སོགས་ཕྱོགས་སོ་སོར་གཟབ་ནན་གྱི་འདུ་ཤེས་བཅངས་ནས་བྲིས་པ་ཡིན། དེར་མ་ཟད། རང་ཉིད་གོམས་པའི་རྩོམ་གཤིས་དོར་ནས་བོད་མི་རིགས་ཀྱི་གནའ་རབས་རྩོམ་རིག་གི་རྩོམ་གཤིས་ལ་བསྟུན་ཅི་ཐུབ་ཀྱང་བྱས་ཡོད། འདི་ནི་ང་ལ་མཚོན་ན་བློས་གཏོང་ཚད་མེད་ཅིག་བྱས་པ་ཡིན་ཏེ། རྒྱུ་མཚན་ནི་གནའ་བོའི་རྩོམ་གཤིས་ལ་བསྟུན་ཆེ་ཚེ་རང་ངོས་ཀྱི་རང་སྐྱ་འཕེར་བའི་རྩོམ་གཤིས་ཡལ་བར་འདོར་དགོས་བྱུང་བ་དེ་ཡིན། བློས་གཏོང་དེ་ཡང་འགན་ཁུར་ཞེས་པའི་གོ་དོན་ཟབ་མོ་འདིའི་དབང་གིས་རེད་སྙམ་པ་དྲན་དུས་བདག་ལ་བློ་འགྱོད་སྤུ་ཙམ་ཡང་མ་མཆིས།
གོང་དུ་ངའི་རྩོམ་རིག་གི་ཚོར་བ་ཟེར་ན་འདྲ། རྩོམ་རིག་གི་མྱོང་བརྒྱུད་ཟེར་ན་འདྲ། དེ་ཚོ་རགས་ཙམ་གླེང་བ་ཡིན། དེའི་ནང་སྒྲུང་འདི་འབྲི་དུས་ཀྱི་རྒྱུ་རྐྱེན་རབས་དང་རིམ་པ་རྣམས་བཤད་མེད། ད་འདིར་ཚོགས་རྣམ་པས་དེའི་སྐོར་ཤེས་འདོད་ཡོད་ན་ཐང་། དེ་བས་ངས་དུས་ཚོད་ཐུང་ངུ་ཞིག་བེད་སྤྱད་ནས་དེའི་སྐོར་རགས་ཙམ་ཞིག་བཤད། དེ་ཡང་ལོ་ལྔ་དྲུག་གི་ཡར་སྔོན་ཙམ་ལ་ངས་ཁ་བྱང་ལ་སྐད་ཅིག་གི་དཔལ་ཡོན་ཟེར་བའི་སྒྲུང་གཏམ་ཞིག་བྲིས་ན་འདོད་བྱུང་། སྐད་ཅིག་གི་དཔལ་ཡོན་ཟེར་བ་དེ་གང་ལ་གོ་ཟེར་ན། ༡༩༨༠གཡས་གཡོན་དུ་ཆོས་སྒོ་ཕྱེས་ནས་ལོ་བཅུ་འགོར་མ་འགོར་གྱི་བར་དེར་གོ། སྐབས་དེར་དཔལ་ཡོན་དེའི་ངོ་བོ་ཧ་ཅང་གསལ་བོ་རེད། མི་ཚང་མའི་བསམ་པ་བཟང་པོར་གྱུར། ཤེས་ཡོན་ཅན་ལ་བརྩི་བཀུར་བྱེད། ཆེ་བཀུར་ཆུང་བྱམས་ཡོད། བག་ཡོད་ཚུལ་ལྡན་ཡིན། ཡིན་ཡང་ཅུང་མ་འགོར་བར་མི་སེམས་ག་ལེར་འགྱུར་ནས་ཕན་ཚུན་ཕྲག་དོག་དང་འབུར་འཇོམས་གཏོང་བ། ཁ་ནས་ཅི་ཤོར་རང་གིས་འགན་མི་ཁུར་པ། ལག་གིས་ཅི་འབྲི་བསམ་བློ་ནན་མོ་མི་གཏོང་བ། དེ་འདྲ་ཞིག་གི་ལོག་འདུག
ང་ལ་མཚོན་ན། ངན་གོམས་ཀྱི་རྩ་བ་འདི་སྔོག་པ་ལས་དཔལ་ཡོན་གྱི་འབྱུང་ཁུངས་དེ་འཚོལ་ན་བསམ་པའི་འདུན་པ་སྐྱེས་ནས། སྐད་ཅིག་གི་དཔལ་ཡོན་དེ་ཡང་སྙིང་གང་ནས་བྱུང་བར་བསམ་བློ་བཏང་བ་ཡིན། དེབ་ཀྱང་མང་པོ་བཀླགས་པར་དཔལ་ཡོན་དེའི་འབྱུང་ཁུངས་ནི་བྱང་ཕྱོགས་ཤམ་བྷ་ལའམ། ཞང་ཞུང་འོལ་མོ་ལུང་རིང་། ནུབ་ཕྱོགས་བདེ་བ་ཅན། འདི་རེད་བསམ་བསམ་སྐྱེས། མིང་འདི་དག་དོན་གཅིག་མིང་གི་རྣམ་གྲངས་རེད། ས་ཆ་འདི་ནས་ད་གཟོད་ཤེས་རིག་ཟེར་ན་འདྲ་དཔལ་ཡོན་ཟེར་ན་འདྲ། ཧ་ལས་དགོས་པའི་རིག་པ་ཞིག་དར་ཡོད་ཀི་བསམ། དེ་ཡང་དཔེ་དེབ་དང་ཡིག་ཚགས་ཀྱི་སྒང་ནས་བལྟས་ན། ས་ཆ་དེར་ཅི་ཞིག་དར་འདུག་ཟེར་ན། རི་བོ་རྨང་ནས་སྙིལ་ཐུབ་པའི་སྒྱོགས་དང་། ཆུ་གྱེན་དུ་འདྲེན་པའི་འཕྲུལ་ཆ། རྡོ་རྟ་གཤོག་པ་ཅན། རྒྱུ་སྐར་རེ་རེ་གསལ་བོར་མཐོང་བའི་སྐར་ཁུང་། སྤྱི་ལེ་སུམ་བརྒྱ་བཞི་བརྒྱའི་ཕ་རོལ་གྱི་སེམས་ཅན་དང་བྱ་དངོས་གསལ་བོར་འཆར་བའི་ཤེལ་ལེབ། སོགས་ཡོད་ཀི། ཚན་རིག་ལག་ཆ་དེ་དག་དར་བའི་ཡུལ་གྱི་རྒྱལ་པོ་ཡི་མིང་ལ་རིགས་ལྡན་རྒྱལ་པོ་ཟེར་གི། རིགས་ལྡན་རྒྱལ་པོ་དེ་ཤཱཀྱའི་རིགས་སམ། ཨརྱ། འཕགས་པ། ཡ་ལི་ཨན་ཟེར་བ་དེ་ལས་སྐྱེས་པ་དང་། རིགས་ལྡན་ཉེར་ལྔས་དབང་བསྒྱུར་ནས་ཡོང་བར་གྲགས།
ཤེས་རིག་ཧ་ཅང་དར་རྒྱས་སུ་སོང་བའི་ཡུལ་དེའི་སྤྱི་དམངས་ཀྱི་བསམ་བློའི་ཆུ་ཚད་ཅི་འདྲ་རེད་ཟེར་ན། རྩ་བ་ལྔ་བོ་སྤངས་ཡོད་པ་རེད། བསམ་བློའི་ཆུ་ཚད་ཧ་ཅང་མཐོ་བའི་ཡུལ་དེའི་རིགས་ལྡན་རྒྱལ་པོ་རིམ་བྱོན་གྱིས་དཀྱིལ་འཁོར་རེ་བཟོས་ཤིང་དེ་ལས་ཐུན་མོང་མ་ཡིན་པའི་ཤེས་རིག་སྤེལ་བ་རེད། དཀྱིལ་འཁོར་དེ་ཚོ་ནི་ད་གཟོད་དུས་སྐབས་དེའི་དཔལ་ཡོན་གྱི་མཚོན་བྱེད་དུ་གྱུར་ཅིང་། ད་ལྟའི་དུས་སུ་ང་ཚོས་བློས་བསླངས་དཀྱིལ་འཁོར་ཟེར་བའི་ཁང་པའི་འདྲ་གཟུགས་ཤིག་བཟོས་ནས་དྲན་གསོ་བྱེད་པ་དེ་རེད། རང་རེའི་ཆོས་ལུགས་ཀྱི་ངོས་ནས་བློས་བསླངས་དཀྱིལ་འཁོར་ལ་འགྲེལ་བཤད་མང་པོ་རྒྱག་རྒྱུ་ཡོད་མོད། མི་དཀྱུས་མའི་གོ་བ་ལེན་སྟངས་ལྟར་བཤད་ན། དེ་ནི་གནའ་བོའི་ཤམ་བྷ་ལའི་དཔལ་ཡོན་གྱི་མཚོན་བྱེད་ཅིག་རེད།
ངས་སྒྲུང་རིང་འདིའི་ཁ་བྱང་ལ་བློས་བསླངས་དཀྱིལ་འཁོར་ཟེར་དོན་ཡང་གཅིག་ནས་རང་རེའི་ད་ལྟའི་བར་དུ་ཤམ་བྷ་ལའི་ཤེས་རིག་དང་དཔལ་ཡོན་གྱི་རྒྱུན་བསྐྱངས་ནས་ཡོང་འདུག་པ་མཚོན་པ་དང་། གཉིས་ནས་དཔལ་ཡོན་དེ་ནི་མི་རང་ངོས་ཀྱི་བསམ་བློ་དང་ལག་པར་བརྟེན་ནས་འཛུགས་སྐྲུན་བྱེད་དགོས་པ་ཞིག་ཡིན་པ་ལས་སྨོན་ལམ་ཁོ་ནས་འགྲུབ་པ་ཞིག་ཡེ་ནས་མ་རེད་ཟེར་བ་ཡིན། ཡིན་ནའང་། སྒྲུང་གཏམ་འདིའི་བརྗོད་དོན་ངས་ཚིག་གཅིག་གིས་གསལ་བོར་བཤད་རྒྱུ་ཧ་ཅང་ཁག་པོ་ཡིན་ལ། ཚིག་གཅིག་གིས་གསལ་བཤད་བྱེད་པའི་དགོས་པའང་མ་མཆིས། དེར་མ་ཟད། སྒྲུང་གཏམ་ནི་རྩོམ་རིག་སྒྱུ་རྩལ་གྱི་ཟུར་གལ་ཆེན་ཞིག་ཡིན་པས། སྒྱུ་རྩལ་གྱི་བློ་སྦྱོང་ལ་བརྟེན་ནས་ག་ལེར་མྱོང་རོལ་བྱས་ཏེ་ལྟ་ཀློག་པ་ཀུན་གྱི་བག་ལྷོད་ལྷོད་དང་ཐུགས་སྤྲོ་སྤྲོ་ཡོང་ཐུབ་རྒྱུ་ནི་ངས་སྒྲུང་གཏམ་འདི་བྲིས་པའི་དམིགས་ཡུལ་གཙོ་བོ་ཞིག་ཡིན་ཞེས་བརྗོད་ཀྱང་མི་ཆོག་པ་མེད།
བཀའ་དྲིན་ཆེ། དུས་ཚོད་ཀྱི་དབང་གིས་ངས་གཏམ་བཤད་འདི་ནས་མཚམས་བཞག་པ་ཡིན། གཏམ་བཤད་མཇུག་རྫོགས་པའི་དུས་འདིར་བདག་གིས་དམིགས་བསལ་ཞུ་དགོས་པ་དང་ཞུ་སྙིང་འདོད་པ་ཞིག་ནི། ལས་བྱེད་དང་དགེ་རྒན་གྱི་ལས་གནས་སུ་ཡོད་ཀྱང་། ད་དུང་རྩོམ་རིག་ལ་འབད་བརྩོན་བསྐྱེད་མཁན་དག་ནི་དངོས་གནས་མི་རིགས་ཀྱི་སྐད་ཡིག་དང་རྒྱལ་ཁབ་ཀྱི་བདེ་ཐང་ལ་ཤ་ཚ་བའི་རླབས་ཆེན་གྱི་མི་སྣ་ཁག་ཅིག་རེད་ཅེས་བརྗོད་པ་ཡིན་ལ། བདག་གིས་ནམ་ཡང་ཁྱེད་ཚོའི་རྩོམ་རིག་གི་སྙིང་སྟོབས་ལ་སློབ་སྦྱོང་བྱ་ངེས་ཡིན། བཀའ་དྲིན་ཆེ། །
༢༠༡༧ལོའི་ཟླ་༡༢ཚེས་༢༤ཉིན།
རྩོམ་པ་པོ་རིག་ལྡན་རྒྱ་མཚོ་ནི1970ལོར་གཅན་ཚར་སྐྱེས་ཤིང་། མཚོ་སྔོན་མི་རིགས་སློབ་གྲྭ་ཆེན་མོ་ནས་སློབ་མཐར་ཕྱིན་པ་དང་། སྒྲུང་གཏམ《གནའ་གྲོང》ཞེས་པ་དེ་དུས་རབས21པའི་བོད་ཀྱི་རྩོམ་པ་པོའི་དཔེ་ཚོགས་སུ་བསྡུས་ནས་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། རྒྱ་འགྱུར་དེབ《རིག་ལྡན་རྒྱ་མཚོའི་སྒྲུང་གཏམ་》 ཞེས་པ་རྩོམ་པ་པོ་དཔེ་སྐྲུན་ཁང་གིས་པར་དུ་བསྐྲུན་པ་དང་། འབྲོང་རྩོམ་རིག་བྱ་དགའ་ཐོབ། ཐེངས་འདིའི་སྒྲུང་རིང་ 《བློས་བསླངས་དཀྱིལ་འཁོར》ནི་བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན་པ་རེད། །
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/news/25688.html

robotstxt: allowed

filter: keep


text:
སྤྱི་ཟླ12པའི་ཚེས12ཉིན། 《ཀྲུང་གོའི་བོད་ཀྱི་གསོ་རིག》དུས་དེབ་རྩོམ་སྒྲིག་བྱ་བའི་ཚོགས་འདུ་དེ་མཚོ་སྔོན་ཟི་ལིང་དུ་བསྡུས། འདུ་ཚོགས་དེར་མཚོ་སྔོན་དང་སི་ཁྲོན། ཀན་སུའུ། ཡུན་ནན། པེ་ཅིང་བཅས་ཀྱི་རྩོམ་སྒྲིག་པ་རྣམས་ཞུགས་ཏེ། དུས་དེབ་གསར་སྤེལ་གྱི་རྩོམ་སྒྲིག་བྱ་བ་དང་ལས་སྒྲུབ་ཁྲོད་གནས་པའི་གནད་དོན། འབྱུང་འགྱུར་གྱི་རྩོམ་སྒྲིག་བྱ་བའི་གནད་ས་དང་བྱེད་ཐབས་ལས། དུས་དེབ་རྩོམ་སྒྲིག་གི་སྤུས་ཀ་དང་དེབ་འདོན་ཆུ་ཚད་མཐོར་འདེགས་ལ་ནུས་པ་གལ་ཆེན་ཐོན་ཡོད་པ་རེད།
《ཀྲུང་གོའི་བོད་ཀྱི་གསོ་རིག》དུས་དེབ་སྤེལ་ནས་ལོ་ངོ་བརྒྱད་ཀྱི་ནང་། དེབ་འདོན་སྤུས་ཀ་དང་ཆུ་ཚད་མུ་མཐུད་ནས་ཇེ་ལེགས་དང་ཀློག་པ་པོ་དང་འདོན་སྤེལ་ཚད་སྔར་ལས་ཇེ་རྒྱས་སུ་སོང་སྟེ། རྒྱལ་ཁབ་ཕྱི་ནང་ལ་བབ་ཆགས་གང་ལེགས་བཞག་ཡོད་པ་མ་ཟད། བོད་ཀྱི་གསོ་རིག་སྡེའི་ཀུན་པོས་ཁས་ལེན་པའི་རིག་གཞུང་དུས་དེབ་ཞིག་ཏུ་ཆགས་ཤིང་། བོད་ཀྱི་གསོ་རིག་རིག་གཞུང་ཕུན་སུམ་ཇེ་ཚོགས་དང་ཡར་རྒྱས། མི་རིགས་རིག་གནས་རྒྱུད་འཛིན་དར་སྤེལ། བོད་ཀྱི་གསོ་རིག་ལས་དོན་གསར་སྤེལ་འཕེལ་རྒྱས་ལ་སྐུལ་འདེད་དང་། རྒྱལ་སྤྱིའི་སྟེང་བག་ཆགས་ཇེ་ཟབ། རིམས་འགོག་སྨན་བཅོས་ནུས་པ་ཇེ་བཟང་བཅས་ཀྱི་ཐད་ལ་ཕན་ནུས་གལ་ཆེན་ཐོན་ཡོད་པ་རེད།


text:
སེབ་ཁྲ་རྫ་རྒན།
འབྲོང་ངུར་ཆོས་རྗེའི་གསང་བ་གསུམ་གྱི་གནས་མཆོག་ལས། ཐུགས་ཀྱི་གནས་མཆོག་སེབ་ཁྲ་རྫ་རྒན་ནི། དེང་ཤག་ཆུ་ཁུལ་དུ་ཡོད། རྫ་བྲག་གི་ལྷུན་པོ་ཡིད་དབང་འཕྲོག་པའི་བཀོད་པ་དུ་མ་མཇལ་དུ་ཡོད།ཕྱི་ནང་གསང་གསུམ་གྱི་ངོ་མཚར་བའི་རྣམ་གཞག་དུ་མ་འབྲོང་ངུར་ཆོས་རྗེ་བཅོ་ལྔ་པ་བསྟན་འཛིན་འགྲོ་འདུལ་ཞབས་ཀྱིས་གཟིགས་སྣང་གི་སྒོ་ནས་གཏན་ལ་ཕབས་པའི་གནས་ཡིག་ལས་ཞིབ་པར་གསལ། གནས་འདི་སྤྱི་ལོ་ 1969 ལོའི་མུན་ནག་ལོར་འགྲོ་དོན་དུས་ལ་བབ་པས་རྗེ་འགྲོ་འདུལ་པས་གནས་ཀྱི་སྒོ་མོ་ཕྱེས། ཡུན་རིང་བཞུགས་ཤིང་བྱིན་གྱིས་བརླབས་པ་དང་། དག་པའི་གཟིགས་སྣང་དུ་མ་ཤར་བ་དང་སྐབས་དེར་སྐད་གྲགས་ཤིན་ཏུ་ཆེ་བའི་འབྲོང་ངུར་ཆོས་རྗེའི་ལུང་ཡིག་ཅེས་པའང་གནས་འདི་ཡི་ངོགས་སུ་མཛད། ཞིབ་པར་གོང་གསལ་དག་ལས་རྟོགས་པར་བྱ།
841 total views, 3 views today


text:
ཚེ་སྨོན་གླིང་
དགོན་པ་འདི་ནི་ར་མོ་ཆེ་གཙུག་ལག་ཁང་གི་ནུབ་ངོས་སུ་ཆགས་ཡོད་པ་དང་། བཞི་སྡེ་གྲྭ་ཚང་གི་འདབས་འབྲེལ་ཡིན། ཚེ་སྨོན་གླིང་ཟེར་བའི་མིང་དེ་ནི་དགོན་པ་འདི་བཏབ་རྗེས་མན་ཆིང་གོང་མ་ཏཱ་ཀོང་གིས་བཏགས་པ་ཞིག་ཡིན། དགོན་པ་འདི་ཚེ་སྨོན་གླིང་སྐུ་ཕྲེང་གཉིས་པ་འཇམ་དཔལ་ཚུལ་ཁྲིམས་ཀྱིས་བོད་ས་གནས་ཀྱི་སྲིད་སྐྱོང་གནང་ནས་ལོ་ངོ་དྲུག་སོང་བའི་རབ་བྱུང་བཅུ་གསུམ་པའི་ཤིང་བྱ(༡༨༢༥)ལོར་ཐོག་མར་བཏབ་ཅིང། སེ་ར་སྨད་གྲྭ་ཚང་གི་ཁོངས་གཏོགས་ཡིན། དགོན་པ་འདིའི་ཆགས་དབྱིབས་ནི་བྱང་ནས་ལྷོར་གཏད་ཡོད་ཅིང་། འཛུགས་སྐྲུན་གྱི་རྒྱ་ཁྱོན་ནི་སྤྱི་ཁྲེ་གྲུ་བཞི་མ(༦༢༤༠)ཙམ་ཡོད་ལ་ཤར་ནུབ་ལྷོ་གསུམ་གྱི་ཕྱོགས་རྣམས་ཤག་སྐོར་དང་། བྱང་ངོས་ཐོག་བརྩེགས་བཞི་ཡོད་པའི་གཙུག་ལག་ཁང་ཤར་ནུབ་གཉིས་ཡོད། ཤག་སྐོར་གྱི་ཕྱོགས་གསུམ་ནི་ཐོག་སོ་གཉིས་ལྡན་ཡིན། གྲྭ་ཤག་དང། དེའི་ཕྱིར་བར་ཁྱམས་སྟེང་ཤོད་གཉིས་ཡོད།གཙུག་ལག་ཁང་ལྟེ་བའི་འཛུགས་སྐྲུན་ཐདཤར་ནུབ་གཉིས་སུ་བཅད་ནས་ཡོད་པ་དེ་ལ་བལྟས་ན་དུས་སྐབས་སྔ་རྗེས་གཉིས་སུ་འཛུགས་སྐྲུན་བྱས་པ་ཞིག་ཡིན་པ་གསལ་པོ་མཐོང་ཐུབ། ཤར་ངོས་ཀྱི་གཙུག་ལག་ཁང་དེའི་འཛུགས་སྐྲུན་དང་། བཟོ་བཀོད་ལ་བལྟས་ན་དགོན་པ་དེ་ཐོག་མ་བཏབ་པའི་སྐབས་ཀྱི་བཟོ་དབྱིབས་ཡིན་པ་དང་། ནུབ་ངོས་ཀྱི་གཙུག་ལག་ཁང་སྟེང་ཤོད་བཟོ་བཀོད་ཤར་ངོས་ལས་ལེགས་པ་ཡོད་པས་རྗེས་སུ་རྒྱ་བསྐྱེད་བྱས་པ་ཞིག་ཡིན་པ་མཐོང་ཐུབ། ཤར་ངོས་ཀྱི་གཙུག་ལག་ཁང་ལ་ཕོ་བྲང་དཀར་པོ་དང་། ནུབ་ངོས་ཀྱི་གཙུག་ལག་ཁང་ལ་ཕོ་བྲང་དམར་པོ་ཟེར། ཤར་ངོས་ཀྱི་ཕོ་བྲང་དང་གཙུག་ལག་ཁང་གི་རྒྱ་ཁྱོན་ལ་སྤྱི་ཁྲེ་གྲུ་བཞི་མ༨༠༠༠ཡོད་པ་དེའི་ནང་སྦུག་ཐག་རིང་ཚད་སྤྱི་ཁྲེ༡༣.༤ལོན་པའི་འདུ་ཁང་ཡིན་ཅིང་། དེའི་ཞེང་ཚད་ལ་སྤྱི་ཁྲེ༡༠༠དང་ཀ་བ་ཉི་ཤུ། གསེང་གཡབ་མཐོངས་སྐོར་ལ་རིང་ཚད་སྤྱི་ཁྲེ༦.༦དང་ཞེང་ཚད་ལ་སྤྱི་ཁྲེ༤ལོན་པའི་རབ་གསལ་མཐོ་པོ་ཡོད། འདུ་ཁང་གི་མདུན་དུ་སྦུག་ཐག་སྤྱི་ཁྲེ༣.༤ལོན་པའི་སྒོ་འཕྱོར་ཡོད་པ་དང་། དེའི་གཡས་གཡོན་གཉིས་སུ་རུང་ཁང་དང་། མཛོད་ཁང་ཡོད་ཅིང་། དེ་ཚོའི་བཟོ་སྐྲུན་གྱི་སྤུས་ཚད་ཞན་ཙམ་ཡོད། འདུ་ཁང་གི་སྦུག་ངོས་ནི་མཆོད་ཁང་ཡིན་ཅིང་། དེའི་ནང་འཇིམ་བཟོའི་ཡི་དམ་ཆོས་སྲུང་གི་སྐུ་འདྲ་ཁ་ཤས་དང་། ཚེ་སྨོན་གླིང་སྐུ་ཕྲེང་གཉིས་པ་འཇམ་དཔལ་ཚུལ་ཁྲིམས་ཀྱི་དངུལ་གདུང་དང་སྐུ་ཕྲེང་གསུམ་པ་བསྟན་པའི་རྒྱལ་མཚན་གྱི་དངུལ་གདུང་གཉིས་ཀྱི་མཐོ་ཚད་ལ་ཐོག་སི་གཅིག་ལོངས་པ་ཡོད། བར་ཐོག་གི་བྱང་ངོས་མགོན་ཁང་ནང་འཇིམ་བཟོས་རྟ་མགྲིན་དང་། གཞན་ཡང་དགེ་ལུགས་ཆོས་སྐྱོང་སྲུང་མ་ཁག་དྲུག་གི་སྐུ་བརྙན། བརྩིགས་ལྡེབས་སུ་རས་བྲིས་དང་ཚེམ་གྲུབ་མའི་ཐང་ཀ་སྣ་ཚོགས་སུམ་ཅུ་ལྷག་ཙམ་ཡོད། སྟེང་ཐོག་ཐོག་སོ་གཉིས་པ་དཔེ་མཛོད་ཁང་ནང་བཀའ་འགྱུར་དང་། བསྟན་འགྱུར། གསུང་འབུམ། ལོ་རྒྱུས། རིག་གནས་ལ་སོགས་པིའི་དཔེ་ཆ་བྲིས་མ་དང་། དཔར་མ་ཁྱོན་བསྡོམས་པོད་ཁྲི་གཉིས་ལྷག་ཙམ་ཡོད། (དཔེ་མཛོད་ཁང་འདིའི་ནང་གི་དཔེ་ཆ་གལ་ཆེ་བ་ཁག་གཅིག་པོ་ཏ་ལ་དང་ཞོལ་དཔེ་མཛོད་ཁང་དུ་དབོར་ཟིན)རྩེ་ཐོག་ཐོག་སོ་བཞི་པའི་དཀྱིལ་ནི་ཚོམས་ཆེན་དང་། དེའི་གཡས་གཡོན་གཉིས་སུ་གཟིམ་ཆུང་ཤར་ནུབ་གཉིས། དཔེ་གཟིགས་ཁང་། ཉི་འོད། བར་ཁྱམས་བཅས་ཡིན། ནུབ་ངོས་ཀྱི་གཙུག་ལག་ཁང་དང་། ཕོ་བྲང་དམར་པོ་ནི་ཤར་ངོས་ཀྱི་ཕོ་བྲང་ལས་སྤུས་ཚད་ལེགས་ཤིང་། བཀོད་པ་ཐོན་པོ་ཡོད་པ་དེར་བལྟས་ན་ཤར་ངོས་གཙུག་ལག་ཁང་རྙིང་པ་ལས་ལོ་བཅུ་ཕྲག་ཁ་ཤས་ཀྱི་ཕྱི་བ་ཡོད། དེའི་ཁྱད་ཆོས་ནི་ཀ་གདུང་སོགས་ལ་བརྐོས་དཀྲོལ་གྱི་རྒྱན་རིས་མང་ལ་ཞིབ་ཚགས་ཆེ་བ། བརྩིག་ལྡེབས་ཚང་མ་ལྡེབས་བྲིས་ཡོད་པ། ཚོས་མདོག་རྣམས་ལ་རི་མོ་ཧ་ཅང་ཕྲ་ཞིབ་ཡིན་པ་བཅས་རེད། གཙུག་ལག་ཁང་དེའི་མདུན་ངོས་ནི་སྒོ་འཕྱོར་དང་། དེའི་སྦུག་ཏུ་འདུ་ཁང་། འདུ་ཁང་གི་སྦུག་ཏུ་མཆོད་ཁང་། མཆོད་ཁང་གི་ཟུར་གཡས་གཡོན་གཉིས་སུ་ལྷ་ཁང་རེ་རེ་བཅས་ཡོད། འདུ་ཁང་སྦུག་གི་མཆོད་ཁང་དེར་ཞེང་ཚད་སྤྱི་ཁྲེ༡༥དང་སྦུག་ཐག་སྤྱི་ཁྲེ༡༣.༨ གོ་བསྒྲིགས་ལྔ་ལྔ་ཡོད་པ་བཅས་ཡིན། (མཆོད་ཁང་ནང་དངུལ་ལས་བཞེངས་པའི་སྒྲོལ་མ་དང་། གསེར་ཟངས་ལས་གྲུབ་པའི་རྒྱལ་བ་བྱམས་པ། རྗེ་ཙོང་ཁ་པ་སོགས་ཀྱི་སྐུ་བརྙན་མང་པོ་དང་། ཚེ་སྨོན་གླིང་སྐུ་ཕྲེང་རིམ་བྱོན་གྱི་བཞུགས་ཁྲི། སྐུ་ཕྲེང་གསུམ་པ་བློ་བཟང་བསྟན་པའི་རྒྱལ་མཚན་དང་། སྐུ་ཕྲེང་བཞི་པ་ཐུབ་བསྟན་མཁས་གྲུབ་གཉིས་ཀྱི་གསེར་གདུང་བཅས་ཡོད། བརྩིགས་ལྡེབས་སུ་ལྡེབས་བྲིས་ཀྱིས་ཁེངས་ཡོད) འདུ་ཁང་གི་གསེང་གཡབ་མཐོངས་སྐོར་ལ་སྤྱི་ཁྲེ༨.༣རིང་ཚད་སྤྱི་ཁྲེ༧.༥ལོན་པའི་རབ་གསལ་བསྒྲིགས་ཡོད་པའི་འདུ་ཁང་ནང་དུ་ཉི་འིད་ཕོག་ཚད་ལེགས་ཤིང་། འཀར་གསལ་དོད་པོ་ཡོད། འདུ་ཁང་གི་མདུན་ངོས་ཟུར་གཉིས་སུ་གསང་སྒོ་བཏོན་ཡོད་པ་དེ་ནས་མཛོད་ཁང་གཡས་གཡོན་གཉིས་ནང་འགྲོ་ས་ཡོད་པ་དང་། གཡོན་ངོས་ཀྱི་མཛོད་ཁང་དེར་རིང་ཚད་སྤྱི་ཁྲེ༡༨དང་ཞེབ་ཚད་སྤྱི་ཁྲེ༡༤.༡དང་ཞེང་ཚད་སྤྱི་ཁྲེ༢.༦ཡོད། འདུ་ཁང་རྒྱབ་ཀྱི་མགོ་ཁང་མདོ་སྦུག་གཉིས་ཡོད་པའི་སྦུག་གི་ལྷ་ཁང་དང་། ཡི་དམ་ཆོས་སྲུང་ཡོངས་གྲགས་ཀྱི་སྐུ་བརྙན་སྣ་ཚོགས་དང་། ཤར་ངོས་ཀྱི་མགོན་ཁང་ནང་སྲུང་མ་ཁག་བདུན། གཞན་ཡང་ཚེ་སྨོན་གླིང་སྐུ་ཕྲེང་གཉིས་པའི་འདྲ་སྐུ་དང་། སྨན་བླ་བདེ་གཤེགས་བརྒྱད་ཀྱི་སྐུ་བརྙན་སོགས་ཡོད། འདུ་ཁང་ཐོག་ཁའི་བར་ཐོག་དུ་དགོན་པའི་ཚོགས་འདུ་ཁང་དང་། མཛོད་ཁང་ཆེ་ཆུང་སྣ་ཚོགས་ཡོད་ཅིང་། སྟེང་ཐོག་ནི་གཞི་རྒྱ་ཆེ་བའི་ཚོམས་ཆེན་ཡིན། ཚེ་སྨོན་གླིང་ཧོ་ཐོག་ཐུ་ནི་ཕྱིས་སུ་བྱུང་བའི་སྲིད་སྐྱོང་རིམ་བྱུང་གི་ནང་ནས་ཆབ་སྲིད་ཐོག་ཤུགས་རྐྱེན་ཆེ་ཞིང་། མན་ཆིང་སྲིད་གཞུང་གི་བསྟོད་བསྔགས་དང་བརྩི་བཀུར་ཆེན་པོ་ཐོབ་པའི་འོག་ཚེ་སྨོན་གླིང་དགོན་པ་ཡང་གླིང་ཆེན་བཞིའི་གྲས་སུ་ཚུད་པ་རེད། ཚེ་སྨོན་གླིང་སྐུ་ཕྲེང་དང་པོ་ངག་དབང་ཚུལ་ཁྲིམས་ནི་ཏཱ་ལའི་་བླ་མ་སྐུ་ཕྲེང་བདུན་པ་སྐུ་གཤེགས་ནས་བོད་ས་གནས་སུ་སྲིད་སྐྱོང་རྒྱལ་ཚབ་ཀྱི་ལམ་ལུགས་བཙུགས་པའི་རྗེས་སུ་བྱུང་བའི་སྲིད་སྐྱོང་གཉིས་པ་ཡིན་པ་དང་། ཏཱ་ལའི་བླ་མ་སྐུ་ཕྲེང་བརྒྱད་པར་སྔ་རྗེས་སུ་ལོ་ཉི་ཤུ་ཙམ་གྱི་རིང་སྲིད། དོན་ཕྱག་རོགས་ཞུ་གནང་མཛད་པ་མ་ཟད། མན་ཆིང་གོང་མ་ཆན་ལུང་གིས་བཀའ་ཕཕབ་པ་ལྟར་པེ་ཅིང་དུ་ཕེབས་ཏེ་ལོ་མང་རིང་མེས་རྒྱལ་གོང་བུ་གཅིག་གྱུར་སྲ་བརྟན་དུ་བཏང་བ་དང་། རྒྱ་བོད་མི་རིགས་གཉིས་ཀྱི་མཉུན་སྒྲིལ་ལ་ཕན་པ་ཡོད་པའི་མཛད་རྗེས་ཆེན་པོ་འཇོག་གནང་མཛད་ཡོད། ཚེ་སྨོན་གླིང་དགོན་པ་འདིར་ཉམས་ཆག་བྱུང་ཚུལ་སྐོར་ནི། ཚེ་སྨོན་གླིང་སྐུ་ཐོག་གཉིས་པ་འཇམ་དཔལ་ཚུལ་ཁྲིམས་ཀྱིས་རབ་བྱུང་བཅུ་བཞི་པའི་ས་ཡོས(༡༨༡༩)ལོ་ནས་རབ་བྱུང་གོང་གསལ་གྱི་ཤིང་འབྲུག(༡༨༤༤)བར་ལོ་ཉི་ཤུ་རྩ་ལྔའི་རིང་སྲིད་སྐྱོང་གི་འགན་ཁུར་གནང་ཞིང་། དེའི་རིང་དགས་ལྡན་ཁྲི་པ་ཀྱང་གནང་ཐུབ་པ་བྱུང་ཡོད་ཀྱང་། མན་ཆིང་སྲིད་གཞུང་གི་ཨམ་བན་སྔ་རྗེས་དང་བཀྲ་ཤིས་ལྷུན་པོའི་ཞབས་འབྲིང་བཅས་དང་སྲིད་དོན་སྐོར་མ་མཐུན་པའི་རྐྱེན་གྱིས་ས་གནས་སྲིད་གཞུང་གི་དཔོན་རིགས་ཁག་གཅིག་དང་། མན་ཆིང་སྲིད་གཞུང་གིས་མངགས་པའི་བོད་སྡོད་ཨམ་བན་བཅས་ནས་གོང་མ་ཏཱའོ་ཀོང་ལ་སྙན་ཞུ་ཕུལ་བ་ལྟར་སྲིད་སྐྱོང་ཚེ་སྨོན་གླིང་དང་ཕྱག་མཛོད་ཛ་སག་གཉིས་འཛིན་བཟུང་དོ་དམ་ཐོག སྲིད་སྐྱོང་གི་མཚན་གནས་མེད་པར་བཟོས་པ་བཅས་བྱས་རྐྱེན། སེ་ར་སྨད་གྲྭ་ཚང་གི་གྲྭ་པ་ཚོས་ཚེ་སྨོན་གླིང་སྲིད་སྐྱོང་སྲུང་སྐྱོབ་བྱས་ཏེ་སེ་ར་དགོན་པར་གདན་ཞུ་དང་། ས་གནས་སྲིད་གཞུང་ལ་ངོ་རྒོལ་ཟིང་འཁྲུག་བསླངས་པར་བརྟེན་དགོན་པ་འདིར་གཏོར་སྐྱོན་ཚབས་ཆེན་ཕོག་པ་མ་ཟད། སྲིད་སྐྱོང་རང་ཉིད་ཀྱང་བཙོན་པའི་ཆས་གཡོགས་ཏེ་ཟི་ལིང་དུ་རྒྱང་ཕུད་བཏང་ཞིང་། ཡང་སྲིད་རྩད་གཅོད་མི་ཆོག་པའི་རྡོ་རིང་ཞིག་ཀྱང་བསླངས་ནས་བླ་བྲང་གི་འཛིན་ཁོངས་མཆོད་གཞིས་ཁག་གཞུང་བཞེས་བྱས་ཏེ་ཚེ་སྨོན་གླིང་དོ་དམ་པ་ཟེར་བའི་སྲིད་འཛིན་ལས་ཁུངས་གསར་འཛུགས་སང་། དགོན་པ་འདིའི་རྒྱུ་དངོས་རྟེན་གསུམ་འགངས་ཅན་མང་པོ་རྩེ་རྣམ་རྒྱལ་གྲྭ་ཚང་དང་དགོན་པ་གཞན་དག་ལ་ཁག་བགོས་ཀྱིས་སྤྲད་ཡོད། རྗེས་སུ་ཏཱ་ལའི་བླ་མ་སྐུ་ཕྲེང་བཅུ་གསུམ་པའི་སྐབས་སུ་འབྲས་སྤུངས་བློ་གསལ་གླིང་གྲྭ་ཚང་དང་། སེར་སྨད་གྲྭ་ཚང་། རྒྱུ་སྟོད་གྲྭ་ཚང་བཅས་ནས་ཚེ་སྨོན་གླིང་སྤྲུལ་སྐུའི་ཡང་སྲིད་ལོས་འཛིན་ཞུས་ཆོག་པ་དང་། བླ་བྲང་དང་དགོན་པ་ཉམས་ཆག་སོང་བར་སླར་གསོའི་འཚོ་བརྟེན་ཕྲན་བུ་ལསོལ་རས་ཡོང་བ་ཞེས་སྙན་ཞུ་ཕུལ་བར་བརྟེན་ཚེ་སྨོན་གླིང་སྐུ་ཕྲེང་དང་པོ་ངག་དབང་ཚུལ་ཁྲིམས་སྐབས་ཆོས་སྲིད་གཉིས་ཀྱི་ཐོག་ནས་མཛད་རྗེས་ཆེ་བར་དགོངས་ཏེ་ཡང་སྲིད་ངོས་འཛིན་ཞུས་ཆོག་པའི་ཐོག་ཧོ་ཐོག་ཐུའི་མཚན་གནས་རང་འཇགས་དང་། དེ་སྔོན་གཞུང་བཞེས་བྱས་པའི་ཁོངས་ཀྱི་མཆོད་གཞིས་ཁག་གཅིག་ཕྱིར་སློག་བསྩལ། རབ་བྱུང་བཅོ་ལྔ་པའི་ལྕགས་ཁྱི(༡༩༡༠)ལོར་ཟི་ཁྲོན་སྤྱི་ཁྱབ་ཀྲའོ་ཨམ་བན་དང་ལིའུ་འུན་ཧོད་ཀྱིས་མངགས་པའི་ཁྲོན་དམག་བོད་དུ་འབྱོར་སྐབས་ཏཱ་ལའི་བླ་མ་སྐུ་ཕྲེང་བཅུ་གསུམ་པ་རང་ཉིད་ཀྱི་སྐུ་སྲོག་ཉེན་ཚབ་ཧ་ཅང་ཆེ་རྐྱེན་སྲིད་བློན་རྣམ་པ་བཅས་སྐུ་འཁོར་ཉུང་བསྡུས་རྒྱ་གར་ཁུལ་དུ་ཉེན་ཡོལ་དུ་ཕེབས་ཤིང་། དེའི་ཤུལ་དུ་ཚེ་སྨོན་གླིང་སྐུ་ཕྲེང་བཞི་པ་ལག་དབང་བློ་བཟང་བསྟན་པའི་རྒྱལ་མཚན་དགེ་ལྡན་ཁྲི་པ་ཡིན་མུས་ཐོག་སྲིད་ཚབ་ཏུ་བསྐོ་གཞག་གནང་སྟེ་རྒྱ་གར་དུ་ཕེབས་ནས་དབྱིན་ཇི་སྲིད་གཞུང་བརྒྱུད་མན་ཆིང་སྲིད་གཞུང་ལ་བཀའ་མོལ་གནང་རིང་། གཙུག་ལག་ཁང་དང་པོ་ཏ་ལ་ཡས་མས་སྲུང་སྐྱོབ་དང་། ལུའུ་ཅུན་དཔོན་དམག་ལྷ་ས་ནས་མཐར་སྐྲོད་གཏོང་ཐུབ་པ་ཀྱི་མཛད་རྗེས་སུ་ཀུན་བདེ་གླིང་ཧོ་ཐོག་ཐུ་དང་འདྲ་བའི་གདན་ཐོབ་དང་། ཤ་ཅིན་ཏིལ་གེག་ཆེ་ཞེས་པའི་ཆོ་ལོ་གོ་གནས་བཅས་བསྩལ། དེ་ནས་བཟུང་བླ་བྲང་དང་དགོན་པ་གཉིས་ཀ་ཕྲན་བུ་སྟོབས་འབྱོར་རྒྱས་སུ་སོང་། དེ་རྗེས་སྟག་བྲག་གིས་སྲིད་སྐྱོང་གནང་སྐབས་ཕྱོགས་གཅིག་སྲིད་ཟུར་རྭ་སྒྲེང་དང་འགལ་ཟླ་ཆེན་པོ་ཆགས་པ་དང་དུས་མཚུངས་རབ་བྱུང་བཅུ་དྲུག་པའི་མེ་གླང(༡༩༣༧)ལོར་ཚེ་སྨོན་གླིང་སྐུ་ཕྲེང་ལྔ་པས་སྟག་བྲག་སྲིད་སྐྱོང་ལ་བརྩི་བཀུར་མ་ཞུས་པའི་ཐོག་ཚེ་སྨོན་གླིང་རང་ཉིད་ཆོས་ཁྲིམས་དང་འགལ་བའི་གནས་ཚུལ་བྱུང་སྐོར་སྙན་ཞུ་ཕུལ་བའི་ནང་དུའང་ཞེ་ས་དང་གུས་བཀུར་སོགས་གཏན་ནས་མེད་པར་རང་མཉམ་བླ་སྤྲུལ་ཞིག་དང་འདྲ་བའི་སྐྱོན་བརྗོད་ནན་པོ་གནང་བར་བརྟེན། དོ་དམ་བཙོན་འཇུག་བྱ་ཉེའི་མཚམས་སླར་ཡང་འབྲས་སྤུངས་བློ་གསལ་གླིང་དང་རྒྱུད་སྟོད་གྲྭ་ཚང་གཉིས་ནས་སྲིད་སྐྱོང་སྟག་བྲག་རིན་པོ་ཆེར་རྒྱུ་དངོས་ཕངས་མེད་ཕུལ་ཏེ་དོ་དམ་རྒྱང་ཕུད་མི་དགོས་པར་རྒྱུད་སྟོད་གྲྭ་ཚང་ལ་གསོལ་རས་ཡོད་པ་ཞེས་ཞུ་བསྐུལ་ཐེངས་མང་བྱས་ཀྱང་མ་ཕན་པར་མེ་ཕག(༡༩༤༧)ལོའི་སྨོན་ལམ་ཆེན་པོའི་སྐབས་ལྷོ་ཁ་རྣམ་རྒྱལ་གསེར་ཁང་དུ་རྒྱང་ཕུད་བཏང་སྟེ་བཟང་བཙོན་བཅུག་ནས་ཟླ་བ་ཁ་ཤས་སོང་མཚམས་རྭ་སྒྲེང་སྲིད་ཟུར་བཀྲོངས་ཤིང་། དེ་ནས་ཚེ་སྨོན་གླིང་ཡང་སྐུ་གཤེགས་། སྐབས་དེར་ཚེ་སྨོན་གླིང་དགོན་པ་དང་བླ་བྲང་གཉིས་ལ་ཉམས་ཆག་དོ་ཕོག་མ་བྱུང་བ་ནི་བླ་བྲང་གི་ཕྱག་མཛོད་དྲུང་ཡིག་ཆེན་མོ་དང་མཐོ་རིམ་ལས་བྱེད་ཁག་རྣམས་ཚེ་སྨོན་གླིང་རིན་པོ་ཆེར་མ་དགའ་བའི་འཁོན་འཛིན་ཡོད་པའི་རྐྱེན་གྱིས་ཡིན་སྐད། གནས་ཚུལ་དེའི་ཐོག་ནས་བླ་མའི་ཡང་སྲིད་དང་བླ་བྲང་བར་གྱི་འབྲེལ་བ་དེ་ཆས་སྲིད་གཉིས་ཀའི་ཐོགནས་དགོས་མཁོ་ངེས་ཅན་ཞིག་ལ་བརྟེན་ནས་བྱུང་བ་ཡིན་པར་གསལ་པོར་མཚོན་ཐུབ་པ་ཡིན།
གཞན་ཡང་་་་་་་ མཚན་རྒྱས་པར་བྱང་ཆུབ་གླིང་གི་གསང་སྔགས་ཚེ་སྨོན་གླིང་ཞེས་ཞུ། བཞི་སྡེ་དགོན་གྱི་ཤར་ངོས་སུ་དགོན་དེ་མཇལ་རྒྱུ་ཡོད། ལྷ་སའི་གླིང་ཁག་བཞིའི་ཡ་རྒྱལ་ཡིན། ཚེ་སྨོན་གླིང་ཞེས་པ་ནི། སྔོན་གོང་མ་ཆན་ལུང་གི་སྐུ་ཚེ་ཚེ་སྒྲུབ་གནང་ས་ཡིན་སྟབས་མཚན་དེ་ལྟར་ཐོགས། ཚེ་སྨོན་གླིང་སྐུ་ཕྲེང་དང་པོས་རྒྱུད་སྟོད་ཀྱི་བླ་མ་དབུ་མཛད་གནང་བ་དང་། ལྕང་སྐྱ་རོལ་པའི་རྡོ་རྗེ་དགོངས་པ་གཞན་དོན་དུ་ཕེབས་རྗེས་གང་ཉིད་གོང་མའི་དབུ་བླར་ཕེབས། དེ་ནས་ཡར་ཕེབས་རྗེས་གོང་མའི་ཡུམ་གྱི་དགོངས་རྫོགས་སུ་སེ་ར་གྲྭ་ཚང་སྨད་ཀྱི་ཇོ་བོ་བྱང་ཆུབ་ཆེན་མོ་བཞེངས། ཐོག་མར་འདུ་ཁང་ཤར་རམ་ཕོ་བྲང་དཀར་པོ་ཞེས་པར་གོང་མའི་སྐུ་ཚེ་ཚེ་སྒྲུབ་གནང་ས་ཡིན་ཞེས་ཚེ་དཔག་མེད་ཀྱི་སྐུ་བརྙན་དང་ཚེ་སྨོན་གླིང་སྐུ་ཕྲེང་གཉིས་པ་དང་གསུམ་པའི་གདུང་རྟེན། སྐུ་ཕྲེང་དང་པོའི་གདུང་རྟེན་སེ་ར་ཚེ་སྨོན་གླིང་དུ་བཞུགས། མགོན་ཁང་ནང་སྐུ་རྒྱུ་ལི་མའི་དམག་ཟོར་མ་དང་། ཙིའུ་དམར་པོའི་སྐུ་སོབ། འཇིམ་གྱི་ཐབ་འོག་བཅས་དང་། འདུ་ཁང་ཆེན་མོ་ཀ་རིང་བཞིའི་ནང་དབུས་སུ་ཚེ་སྨོན་གླིང་གི་བཞུགས་ཁྲི་དང་། གདོང་གྲམ་ཤར་གྱི་འགོར་ར་ས་གཙུག་ལག་ཁང་གི་ཇོ་བོ་ཤཱཀྱ་མུ་ནེར་དཔེ་བཞེས་ནས་བཞེངས་པའི་གསེར་ཟངས་ཀྱི་ཇོ་བོ་ཤཱཀྱ་མུ་ནེ། དེའི་གཡོན་དུ་དངུལ་གྱི་སྐུ་ཕྲེང་གསུམ་པའི་འདྲ་སྐུ། དེའི་ཞོགས་སུ་གསེར་ཟངས་ཀྱི་སྨན་བླའི་བློས་བླངས་དཀྱིལ་འཁོར། ནུབ་ཀྱི་གདོང་བྲལ་གྱི་དབུར་གསེར་ཟངས་ཀྱི་རྗེ་ཙོང་ཁ་པ་ཁྲི་དྲུག་མགྱོགས་དང་བཅས་པ། དེའི་སྐུ་རྒྱབ་ཏུ་གསེར་ཟངས་ཀྱི་རྒྱལ་བ་བྱམས་པ་ཆོས་འཁོར་མ། དེའི་ཞོགས་སུ་གསེར་ཟངས་ཀྱི་སྐུ་ཕྲེང་གཉིས་པའི་སྐུ་བརྙན། ནུབ་ཀྱི་མཐའ་གྲལ་ནས་ཞལ་ཤར་དུ་གཟིགས་པ་དངུལ་གྱི་སྒྲོལ་ལྗང་མི་ཚད་མ། དེའི་གཡས་སུ་སྐུ་ཕྲེང་བཞི་པའི་གདུང་རྟེན། བཀའ་འགྱུར་ནུབ་ལྷ་ཁང་དུ་གསེར་བྲིས་ཀྱི་བཀའ་འགྱུར་དང་། གསེར་དངུལ་འདྲེས་མའི་ཡུམ་རྒྱས་འབྲིང་བསྡུས་གསུམ། འདུ་ཁང་ནང་བདེ་གསང་འཇིགས་གསུམ་གྱི་ལྡེབས་རིས། ཡང་ཐོག་བཞི་ཐོག་དང་བཅས་པ་ཡོད་ཅིང་དེ་དག་ལ་གཟིམས་ཆུང་ཁག་དང་། རྟ་མགྲིན་བསམ་འགྲུབ་ལྷ་ཁང་། ལྕོག་[page 36] བཅས་ལ་རྟེན་དང་བརྟེན་པར་བཅས་བཞུགས་སུ་གསོལ་ཡོད། སྔོན་དགེ་འདུན་བདུན་བཅུ་དོན་ལྔས་རི་བོ་དགེ་ལྡན་གྱི་གསང་བདེ་འཇིགས་གསུམ་གྱིས་གཙོས་སྔགས་ཆོག་ཁག་ཕྱག་བཞེད་མཛད་པ་ཡིན། སེར་སྨད་གྲྭ་ཚང་གི་ཁོངས་ཡིན། ད་ལྟ་ཐོག་སོ་ཉིས་ཐོག་ཉམས་གསོ་ཞུས་པའི་ནང་སྔོན་གྱི་སྐུ་བརྙན་དེ་དག་གི་སྐུ་ཚབ་གསར་བཞེངས་གནང་བ་དང་། ལྡེབས་རིས་རྙིང་མ་མང་པོ་བཞུགས་པ་ད་ལྟའང་མཇལ་རྒྱུ་ཡོད།


text:
གྲུབ་མཐའ་ཐམས་ཅད་ཀྱི་ཁུངས་དང་འདོད་ཚུལ་སྟོན་པ་ལེགས་བཤད་ཤེལ་གྱི་མེ་ལོང་ངམ་ཐུའུ་བཀྭན་གྲུབ་མཐའ་ཞེས་གྲགས་སྙན་ཡོངས་སུ་ཁྱབ་པའི་ལོ་རྒྱུས་ཀྱི་གཙུག་ལག་ཆེན་པོ་འདི་ནི། བྱང་གི་དགོན་ཆེན་བཞིའི་ཡ་གྱལ་དགོན་ལུང་བྱམས་པ་གླིང་གི་བླ་མ་ཐུའུ་བཀྭན་ངག་དབང་ཆོས་ཀྱི་རྒྱ་མཚོའི་སྤྲུལ་སྐུ། ཆིན་རྒྱལ་རབས་ཀྱི་ཆན་ལོང་གོང་མའི་ལུང་ལས་རྣམ་དག་བསླབ་ལྡན་བསམ་གཏན་གྱི་སློབ་དཔོན་འཕགས་པ་ཆེན་པོར་བསྔགས་པའི་ཐུའུ་བཀྭན་བློ་བཟང་ཆོས་ཀྱི་ཉི་མའམ། མཚན་གཞན་དྷརྨ་བཛྲ་ཞེས་བྱ་བ་དེ་ཉིད་ཀྱིས་མཛད་པའི་གསུངས་རྩོམ་གྲགས་ཆེན་ཞིག་ཡིན།
ཐུའུ་བཀྭན་བློ་བཟང་ཆོས་ཀྱི་ཉི་མ་མཆོག་ནི་སྔར་དཔའ་རིས་དང་ཕོ་རོད་གཉིས་སུ་ཡོད་པའི་ཕོ་རོད་ལང་གྲུའི་ཕྱོགས་ཕུན་ཚོགས་གླིང་ལུང་བར་པྲ་སྟིའི་རིགས་སུ་ཡབ་དབང་སྐྱབས་རྒྱལ་དང་ཡུམ་བ་རི་བཟའ་ཆོས་མཚོ་སྐྱིད་གཉིས་ཀྱི་སྲས་སུ་རབ་བྱུང་བཅུ་གཉིས་པའི་མེ་སྦྲུལ་སྤྱི་ལོ1737ལོར་འཁྲུངས། དགུང་ལོ་དྲུག་པ་ཆུ་ཁྱི་ལོར་སྐུ་གོང་མ་ངག་དབང་ཆོས་ཀྱི་རྒྱ་མཚོའི་ཁྲིར་འཁོད། བདེ་རྒུ་ངག་དབང་དགེ་ལེགས་རྒྱ་མཚོའི་དྲུང་དུ་དགེ་བསྙེན་བསྒྲུབས། དམར་གཙང་དཔོན་ཆུང་བློ་བཟང་ཆོས་འཛིན་ལས་ཡི་གེ་བསླབས། དགུང་ལོ་བཅུ་གཅིག་པ་རབ་བྱུང་བཅུ་གསུམ་པའི་མེ་ཡོས་སྤྱི་ལོ1747ལོར་སུམ་པ་མཁན་ཆེན་ཡེ་ཤེས་དཔལ་འབྱོར་ལས་རབ་ཏུ་བྱུང་། དགོན་ལུང་བྱམས་པ་གླིང་གི་ཆོས་གྲྭར་ཞུགས། སྐྱེས་སྦྱངས་ཀྱི་མཁྱེན་རབ་ཐོགས་པ་མེད་པའི་སྟེང་དུ་རྟག་གུས་སྦྱོར་བའི་བརྩོན་པ་དྲག་པོས་གསན་སྦྱོང་ལྷུར་བཞེས་པས། རྣམ་དཔྱོད་ཀྱི་རྩལ་དབྱར་གྱི་ཆུ་གཏེར་བཞིན་གོང་དུ་འཕེལ།
ཁོང་དགུང་ལོ་བཅུ་དགུ་བ་ཤིང་ཕག་སྤྱི་ལོ1755ལོར་དབུས་གཙང་ཆོས་ཀྱི་མདུན་སར་ཕེབས། འབྲས་སྤུངས་སྒོ་མང་ཆོས་གྲྭར་ཞུགས། ཀུན་མཁྱེན་འཇིགས་མེད་དབང་བོ་ལས་ལུང་ཆོས་མན་ངག་མཐའ་ཡས་པ་གསན། ཕུར་བུ་ལྕོག་ཏུ་བླ་མ་བྱམས་པ་རིན་པོ་ཆེ་ལས་འཇམ་དབྱངས་ཞལ་ལུང་དང་བདེ་ལམ་གྱི་ཟབ་ཁྲིད། བདེ་གསང་འཇིགས་གསུམ་གྱི་བསྐྱེད་རྫོགས་ཀྱི་ཁྲིད་རེས་མོས་གནང་བ་གསན་ཞིང་། ཉེར་གཅིག་པ་མེ་གླང་སྤྱི་ལོ1757ལོར་རྗེ་དེ་ལས་བསྙེན་རྫོགས་བསྒྲུབས། ལོ་འདིར་ལྕང་སྐྱ་རིན་པོ་ཆེ་དབུས་སུ་ཕེབས་པར་བཀའ་ཆོས་རྒྱ་ཆེ་བ་གསན། གཞན་ཡང་པཎ་ཆེན་དཔལ་ལྡན་ཡེ་ཤེས་དང་། སྟག་ཕུ་བཞད་པའི་རྡོ་རྗེ། འབྲུ་ལ་མཁན་ཆེན་ཡེ་ཤེས་བསྟན་སྒྲོན། བ་རི་ངག་དབང་དོན་གྲུབ་སོགས་མཁས་པ་མང་བོ་ལས་གསན་པ་ཕུལ་ཕྱིན་མཛད། རྟག་སྦྱོར་དང་། གུས་སྦྱོར་གྱི་བརྩོན་པ་དྲག་པོས་གསན་སྦྱོང་ལྷུར་བཞེས་པས་མཁྱེན་རབ་དང་རྣམ་དཔྱོད་ཀྱི་རྩལ་ལ་འགྲན་པའི་ཟླ་དང་བྲལ་བར་གྱུར། གཞན་ཡང་སྙན་ངག་དང་། མངོན་བརྗོད། སྡེབ་སྦྱོར། སྐར་རྩིས་སོགས་ཐ་སྙད་རིག་གནས་ཀྱི་སྐོར་ལའང་སྦྱངས་པ་མཐར་སོན། དགུང་ལོ་ཉེར་གསུམ་པ་ས་ཡོས་སྤྱི་ལོ1759ལོར་གཞུང་ནས་ཞ་ལུ་མཁན་པོར་བསྐོས། དགུང་ལོ་ཉེར་ལྔ་བ་ལྕགས་སྦྲུལ་སྤྱི་ལོ1761ལོར་མདོ་སྨད་དུ་ཕེབས། སུམ་པ་མཁན་ཆེན་སོགས་བླ་སློབ་ཀྱི་ཐུགས་བཞེད་ལྟར་དགོན་ལུང་གི་ཁྲིར་བཞུགས། མེ་ཕག་སྤྱི་ལོ1767ལོར་རྒྱ་ནག་པེ་ཅིང་དུ་ཕེབས། དཔོན་དམངས་ལ་བཀའ་ཆོས་གནང་། གོང་མས་འདི་ལ་ཧོ་ཐོག་ཐུའི་གོ་ས་དང་ཆན་བཞིའི་ལུང་ལས་ཕུལ། དགུང་ལོ་སོ་གཉིས་པར་རང་དགོན་དུ་ཕེབས། དགུང་ལོ་ལྔ་གཅིག་པ་མེ་ལུག་ལོར་བྱ་ཁྱུང་གི་མཁན་རབས་ཞེ་གཉིས་པའི་ཁྲི་ལ་ཕེབས་ཏེ་ལོ་ངོ་གསུམ་བསྐྱངས། དགུང་ལོ་ང་གསུམ་པར་སྐུ་འབུམ་བྱམས་པ་གླིང་གི་ཁྲིར་བཞུགས། དགེ་འདུན་རྣམས་ཀྱི་འཆད་ཉན་ཡར་ངོའི་ཟླ་ལྟར་འཕེལ། རྗེ་འདི་ཉིད་ཀྱིས་དགོན་སྡེ་མང་དུ་ཕྱག་བཏབ། བྱིན་ཅན་གྱི་རྟེན་མང་དུ་བཞེངས། རིས་མེད་ཀྱི་བསྟན་པའི་བྱ་བ་རྒྱ་ཆེར་མཛད་པ་དང་། དགུང་གྲངས་དྲུག་ཅུ་རེ་དྲུག་ལ་བཞུགས།
ཁོང་གི་བརྩམས་ཆོས་ལ།《ལྕང་སྐྱ་ཡེ་ཤེས་བསྟན་པའི་སྒྲོན་མེ་དཔལ་བཟང་བོའི་རྣམ་ཐར》དང《ཐུའུ་བཀྭན་གྲུབ་མཐའ》《བཅོམ་ལྡན་འདས་རྡོ་རྗེ་མི་འཁྲུགས་ལྷ་དགུའི་དཀྱིལ་འཁོར་དུ་དབང་བསྐུར་བའི་ཆོ་ག་གངྒཱའི་ཆུ་རྒྱུན》《གདུགས་དཀར་བཟློག་ཆེན་རྒྱས་པ་དང་འབྲིང་བོའི་ལག་ལེན་ཆོ་གའི་རིམ་པ་བཀྲ་ཤིས་ཀུན་འབྱུང》《རྗེ་བཙུན་ནཱ་རོ་མཁའ་སྤྱོད་མའི་བསྐྱེད་རྫོགས་ཀྱི་དམིགས་རིམ་ཤིན་ཏུ་ཟབ་པ་བདེ་ཆེན་ལམ་གྱི་སྙིང་བོ》《རྩིས་ཀྱི་བསྟན་བཅོས་མཁས་པའི་སྙིང་ནོར》སོགས་པོད་ཆུང་བཅོ་ལྔ་ཙམ་མཛད་པའོ། །
དེབ་འདིའི་ནང་དུ་རྒྱ་གར་དང་རྒྱ་ནག བོད། ཧོར་ཡུལ། ལི་ཡུལ་བཅས་སུ་བྱུང་བའི་མུ་སྟེགས་པ་དང་། བོན་པོ། རྙིང་མ། བཀའ་བརྒྱུད། བཀའ་གདམས། ས་སྐྱ། ཞི་བྱེད། དགེ་ལུགས་སོགས་གྲུབ་མཐའ་མི་འདྲ་བ་མང་པོ་བྱུང་བ་རྣམས་ཀྱི་འབྱུང་ཁུངས་དང་ལོ་རྒྱུས། སོ་སོའི་ལྟ་བའི་འདོད་ཚུལ་སོགས་གསལ་བོར་གསུངས་ཡོད་པ་དང་། རྩོམ་པ་པོ་རང་ཉིད་ནི་གྲུབ་མཐའ་རི་བོ་དགེ་ལྡན་པར་གཏོགས་ཀྱང་། གཞུང་འདིར་གྲུབ་མཐའ་སོ་སོའི་འབྱུང་ཁུངས་དང་ཐུན་མོང་མ་ཡིན་པའི་འདོད་ཚུལ་གཙོ་ཆེ་བའི་རིགས་གསལ་བར་ཐོན་ཅིང་། དགག་གཞག་གི་རྣམ་གཞག་ཧ་ཅང་སྤྲོས་ཆེ་བས་མ་བརྒྱན་པ་དང་། ཕྱོགས་ལྷུང་སྒྲོ་སྐུར་སོགས་ཀྱིས་ཀྱང་མ་བསླད་པར། ཚིག་ཉུང་ལ་དོན་གསལ་བའི་ལེགས་བཤད་ཀྱི་གཏེར་ཆེན་པོར་གྱུར་པ་ནི་མཁས་པ་སུ་ཞིག་གིས་བལྟས་ཀྱང་བསྔགས་པར་རིགས་པའི་ཡོན་ཏན་ཁྱད་པར་ཅན་དང་ལྡན་པ་ཞིག་ཏུ་ངེས་སོ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2813578 位访客


text:
ལི་གྲ་ཏའ་.ཕེར་དམན་ནི་(RichardFcynam ༡༩༡༨ལོ་ཟླ་༥ཚེས་༡༡-༡༩༨༨ལོ་ཟླ་༢ཚེས་༡༥)ཨ་མེ་རི་ཁའི་གྲགས་ཅན་གྱི་དངོས་ཁམས་རིག་པའི་མཁས་ཅན་ཞིག་ཡིན།༡༩༦༥ལོར་ནོར་པེལ་དངོས་ཁམས་རིག་པའི་བྱ་དགའ་ཐོབ། ཁོས་ཕེར་དམན་རི་མོ་དང་ཕེར་དམན་ལམ་སྲོལ་དེ་བཞིན་ཡང་བསྐྱར་ཚད་ལྡན་ཅན་གྱི་རྩི་འཕྲུལ་ཐབས་ལམ་བཅས་གསར་འདོན་བྱས་ཡོད་ཅིང་དེ་དག་ནི་ཚལ་རྡུལ་གློག་རྡུལ་ཤུགས་རིག་དང་གཞི་རྡུལ་དངོས་ཁམས་རིག་པའི་མེད་དུ་མི་རུང་བའི་ལག་ཆ་ཡིན། ཕེར་མན་གྱིས་ད་དུང་ཧུའུ་དམས་བྱ་བའི་གླུ་གར་འཁྲབ་རྩལ་ཞིག་ཀྱང་གསར་རྙེད་གནང་ཡོད་ལ། ཁོ་རྟག་ཏུ་ཧུའུ་དམས་གྱི་འབྱུང་གནས་ཐུའུ་བ་ལ་ཕེབས་འདོད་ཡོད་རུང་ཕྱིས་ཐུགས་འདུན་ལེགས་གྲུབ་བྱུང་མེད།
ཕེར་དམན་གྱིས་ལོ་རབས་༤༠རིང་ལ་ཆ་བསགས་ལམ་བུའི་ཐོག་ནས་ཚལ་རྡུལ་འགུལ་ཚད་མཚོན་པའི་ཐབས་ལམ་ལ་འཕེལ་རྒྱས་བཏང་ཡོད་ལ། དེ་བཞིན་༡༩༤༨ལོར་ཚལ་རྡུལ་གློག་རྡུལ་ཤུགས་རིག་གྱི་རིག་གཞུང་རྣམ་པ་གསར་པ་དང་རྩིས་འཕྲུལ་ཐབས་ལམ་དེ་བཞིན་ཡང་བསྐྱར་ཚད་ལྡན་ཅན་ཐབས་ལམ་ཡང་འཁོ་འདོན་བྱས་ཤིང་དེ་དག་ལས་ཚལ་རྡུལ་གློག་རྡུལ་ཤུགས་རིག་གྱི་ཐོར་འགྲོའི་དཀའ་ཁག་ལ་སྔོན་འགོག་བྱས་ཡོད་།ཚལ་རྡུལ་ཁོངས་ཀྱི་“ཕེར་དམན་འགུལ་ཚད་”དང་“ཕེར་དམན་འཁྱབ་སྤེལ་” “ཕེར་དམན་སྒྲིག་སྲོལ་”ལ་སོགས་པ་ཁོང་རང་ཉིད་ཀྱི་རུས་མིང་ནས་མིང་གསོལ་རེད།
ཕེར་དམན་རེའུ་མིག་ནི་ཕེར་དམན་གྱིས་་ལོ་རབས་༤༠དུས་མཇུག་ལ་གསར་དུ་འདོན་པ་དང་། དེ་བརྟེན་ནས་ར་བ་དང་ར་བ་ཕན་ཚུན་གྱི་ནུས་པར་ཞིབ་གླེང་བྱེད་ཐུབ་ཅིང་ཞིབ་ཚགས་པའི་སྒོ་ནས་བརྒྱུད་རིམ་གྱི་ངོ་བོ་གསལ་འདོན་བྱས་ཡོད། ཕེར་དམན་རེའུ་མིག་ཆེས་སྔ་མོ་ནས་ཡོངས་ཁྱབ་དུ་བེད་སྤྱད་ཅིང་ད་བར་དངོས་ཁམས་རིག་པའི་ཁྲོད་ཀྱི་གློག་ཁབ་ལེན་གྱི་ནུས་པ་མཚོན་ཐབས་གཙོ་བོ་ཡིན། ཕེར་དམན་རེའུ་མིག་གྱིས་དངོས་ཁམས་བརྒྱུད་རིམ་གོ་དོན་ཅན་དང་གྲངས་རེག་ཅན་གྱི་ཐག་གཅོད་ཐབས་ལ་འགྱུར་བ་བཏང་ཡོད། ཕེར་དམན་གྱིས་རྟག་ཏུ་རང་ཉིད་ཀྱི་ཐུན་མིན་གྱི་ཐབས་ལམ་ནས་དངོས་ཁམས་རིག་པར་ཞིབ་འཇུག་གནང་བཞིན་ཡོད། ༡༩༦༨ལོར་ཕར་དམན་གྱིས་གློག་རྡུལ་གཏིང་ཚད་ལྡེམ་ཤུགས་མིན་པའི་ཚོད་ལྟ་དང་པཱོ་ཡོལ་གན་གྱི་རྟགས་ཚད་ལ་བརྟེན་ནས་ནུས་མཐོའི་ལྗིད་རྒྱུའི(强子)དཔེ་རིས་གསར་འདོན་བྱས། དཔེ་རིས་འདི་རིགས་ཀྱི་མཐོ་རྒྱུ་ནི་གཞི་རྡུལ་མང་པོས་གྲུབ་ཅིང་གཞི་རྡུལ་འདི་རིགས་ལ་ཆ་ཤས་རྡུལ་ཟེར། དཔེ་རིས་འདིས་ཁ་གསལ་གོ་བདེའི་ཐོག་ནས་ཡང་རྒྱུ(轻子)ཡིས་སྙིང་རྡུལ་གྱི་གཏིང་ཚད་ལྡེམ་ཤུགས་མིན་པའི་ཐོར་འཕྲོ་དང་གློག་རྡུལ་རྩ་ནུབ་འཐོར་འཕྲོ་སོགས་ཀྱི་བརྒྱུད་རིམ་ལ་ཞིབ་བརྗོད་བྱས་ཡོད། ཚལ་རྡུལ་གློག་རྡུལ་ཤུགས་རིག་ཐད་ཀྱི་ཕུལ་བྱུང་གྲུབ་འབྲས་ཕུད། ཕར་མན་གྱིས་ད་དུང་གཤེར་གཟུགས་རྒྱུག་གཟུགས་སྣང་ཚུལ་གྱི་གྲངས་རིག་རིག་གཞུང་ཡང་གསར་སྐྲུན་གནང་ཡོད།
ལི་གྲ་ཏའ་.ཕེར་དམན་ནི་(RichardFcynam ༡༩༡༨ལོ་ཟླ་༥ཚེས་༡༡-༡༩༨༨ལོ་ཟླ་༢ཚེས་༡༥)ཨ་མེ་རི་ཁའི་གྲགས་ཅན་གྱི་དངོས་ཁམས་རིག་པའི་མཁས་ཅན་ཞིག་ཡིན།༡༩༦༥ལོར་ནོར་པེལ་དངོས་ཁམས་རིག་པའི་བྱ་དགའ་ཐོབ། ཁོས་ཕེར་དམན་རི་མོ་དང་ཕེར་དམན་ལམ་སྲོལ་དེ་བཞིན་ཡང་བསྐྱར་ཚད་ལྡན་ཅན་གྱི་རྩི་འཕྲུལ་ཐབས་ལམ་བཅས་གསར་འདོན་བྱས་ཡོད་ཅིང་དེ་དག་ནི་ཚལ་རྡུལ་གློག་རྡུལ་ཤུགས་རིག་དང་གཞི་རྡུལ་དངོས་ཁམས་རིག་པའི་མེད་དུ་མི་རུང་བའི་ལག་ཆ་ཡིན། ཕེར་མན་གྱིས་ད་དུང་ཧུའུ་དམས་བྱ་བའི་གླུ་གར་འཁྲབ་རྩལ་ཞིག་ཀྱང་གསར་རྙེད་གནང་ཡོད་ལ། ཁོ་རྟག་ཏུ་ཧུའུ་དམས་གྱི་འབྱུང་གནས་ཐུའུ་བ་ལ་ཕེབས་འདོད་ཡོད་རུང་ཕྱིས་ཐུགས་འདུན་ལེགས་གྲུབ་བྱུང་མེད།


text:
“སྲིད་གཞུང་གིས་ཆེད་ལས་སྡེ་ཚན་བཙུགས་པ་བརྒྱུད། འཇིག་ཉེན་ཆེ་བའི་སྐད་ཡིག་སྲུང་སྐྱོབ་ཀྱི་ལས་དོན་ལ་གཙོ་ཁྲིད་གནང་དགོས་པ་དང་ཆབས་ཅིག་བཅའ་ཁྲིམས་བཙུགས་ཏེ། 《འཇིག་ཉེན་ཆེ་བའི་སྐད་ཡིག་སྲུང་སྐྱོབ་ཀྱི་སྒྲིག་སྲོལ》གཏན་འཁེལ་གནང་རྒྱུ་དང་། ལམ་ལུགས་སྟེང་འཇིག་ཉེན་ཆེ་བའི་སྐད་ཡིག་གི་གོ་གནས་ལ་ཁག་ཐེག་གནང་དགོས”ཞེས་རྒྱལ་ཡོངས་སྲིད་གྲོས་ཀྱི་ཨུ་ཡོན་རོང་པ་ཤིན་ནས《དཔལ་འབྱོར་ཉིན་ཚགས》དང་ཀྲུང་གོའི་དཔལ་འབྱོར་དྲ་བའི་གསར་འགོད་པའི་བཅར་འདྲི་དང་ལེན་བྱེད་དུས། སྐད་ཡིག་གི་སྣ་མང་རང་བཞིན་ནི་མིའི་རིགས་ཀྱི་མངོན་མིན་ཤུལ་བཞག་རིག་གནས་གལ་ཆེན་ཞིག་རེད་མོད། སྐད་རིགས་མང་དག་ཅིག་ནི་འཇིག་ཉེན་གྱི་ཉེན་ཁར་འཕྲད་འདུག་པས། རང་རྒྱལ་གྱི་གྲངས་ཉུང་མི་རིགས་ཀྱི་སྐད་ཡིག་གི་སྣ་མང་རང་བཞིན་ལའང་དེ་མཚུངས་ཀྱི་ཉེན་ཁར་འཕྲད་འདུག་ཕྱིར་བཅའ་ཁྲིམས་བཙུགས་ནས་སྲུང་སྐྱོབ་བྱེད་དགོས་ཞེས་བསྟན་བྱུང་།
ཤུལ་བཞག་རིག་གནས་རྩ་ཆེན།
“སྐད་རིགས་གང་ཡིན་ཡང་དེར་སྐད་ཡིག་དེ་རིགས་བཀོལ་སྤྱོད་མཁན་གྱི་ལོ་རྒྱུས་དྲན་ཤེས་དང་རིག་གནས་ཁྲག་རྒྱུན་ཉར་ཚགས་གནང་ཡོད་ཅིང་། སྐད་ཡིག་དེ་ཉིད་བཀོལ་སྤྱོད་མཁན་མི་རིགས་དེའི་ཐུན་མིན་གྱི་རིག་གནས་ཤེས་རབ་ཀྱང་རྨང་དུ་ཉར་ཡོད་པ་མ་ཟད། སྐད་རིགས་དེ་ཉིད་བཀོལ་སྤྱོད་གནང་མཁན་མི་རིགས་དེའི་རིག་གནས་ཕ་སྐད་དུའང་གྱུར་ཡོད་པ་དང་། སྐད་རིགས་གང་ཞིག་འཇིག་ཉེན་དུ་གྱུར་པ་ནི་མིའི་རིགས་ཐུན་མོང་གི་གྱོང་གུད་ཅིག་ཏུ་གྱུར་པ་སྨོས་མེད་རེད”ཅེས་གྲངས་ཉུང་མི་རིགས་ཀྱི་སྡེ་ནས་ཐོན་པའི་རྒྱལ་ཡོངས་སྲིད་གྲོས་ཀྱི་ཨུ་ཡོན་རོང་པ་ཤིན་ནས་སྐད་ཡིག་དང་སྲོལ་རྒྱུན་རིག་གནས་ལ་དོ་ཁུར་ཆེན་པོ་གནང་ཚུལ་བརྗོད་བྱུང་།
རོང་པ་ཤིན་ནས་གསར་འགོད་པར། མིག་སྔར་འཛམ་གླིང་སྟེང་ཧ་ལམ་སྐད་ཡིག་རིགས༦༠༠༠ཡོད་མོད། དེ་དག་ལས་སྐད་ཡིག་མང་པོ་ཞིག་འཇིག་ཉེན་གྱི་ཉེན་ཁར་འཕྲད་ཡོད་པ་དང་། ཐ་ན་མི་གྲངས་ཁྲི་སྟོང་མང་པོས་བཀོལ་སྤྱོད་བྱེད་པའི་སྐད་རིགས་དག་དེང་ཆར་རྒྱུད་འཛིན་མཁན་དང་བེད་སྤྱོད་མཁན་མེད་པར་གྱུར་ནས་མི་རབས་རྗེས་མའི་བྱིས་པ་དག་གིས་སློབ་གཉེར་གནང་མི་ཐུབ་པར་གྱུར་འདུག དེ་ཡང་འཛམ་གླིང་སྟེང་ཧ་ལམ་བརྒྱ་ཆའི་བདུན་ཅུའི་མི་གྲངས་ཀྱིས་ཕལ་ཆེར་བརྒྱ་ཆའི་བཞི་ཡི་སྐད་རིགས་བཀོལ་སྤྱོད་གནང་གི་ཡོད་ཅིང་། དེ་ལས་ལྡོག་སྟེ། འཛམ་གླིང་ཡོངས་སུ་བརྒྱ་ཆའི་གོ་དྲུག་གི་སྐད་རིགས་ནི་བརྒྱ་ཆའི་གསུམ་གྱི་མི་གྲངས་ཀྱི་བེད་སྤྱོད་གཏོང་གི་འདུག་པས། མ་མཐའ་ཡང་སྐད་རིགས་ཡོངས་ཀྱི་ཕྱེད་ཀ་བེད་སྤྱོད་གཏོང་མཁན་གྱི་མི་གྲངས་སྔར་བས་ཉུང་ངུར་ཕྱིན་འདུག་ཅེས་ངོ་སྤྲོད་གནང་བྱུང་།
རོང་པ་ཤིན་ནས་ཡུན་ནན་དབའ་རིགས་ཀྱིས་སྐད་རིགས་དཔེར་བཀོད་ནས་གསར་འགོད་པར་བསྟན་དོན། དབའ་རིགས་ཀྱི་སྐད་ཆ་རྒྱ་གར་དང་འབར་མའི་སྐད་ཁོངས་སུ་གཏོགས་མོད། སྐད་རིགས་འདི་ཉིད་བཀོལ་སྤྱོད་མཁན་གྱི་རྒྱལ་ཁབ་དང་ས་ཆ་ནི་ལོ་རྒྱུས་སྟེང་ཡུན་རིང་པོར་མི་སེར་སྤེལ་བའི་དབང་སྒྱུར་དུ་ཚུད་རྐྱེན། ཁོང་ཚོས་མེས་པོ་མང་ཤོས་དང་ཐ་ན་ཡོད་ཚད་ཀྱི་སྐད་ཆར་དབྱིན་ཡིག་གིས་ཚབ་བྱས་འདུག ཡུན་ནན་དབའ་རིགས་ཀྱིས་ད་བར་དུ་ཉར་ཚགས་གནང་པའི་སྐད་ཆ་ནི་རྒྱ་གར་དང་འབར་མའི་སྐད་ཁོངས་ཀྱི་རྒྱ་ཆེ་བའི་རྒྱལ་ཁབ་དང་ས་གནས་ཀྱི་ལོ་རྒྱུས་རིག་གནས་ཀྱི་ཕ་སྐད་གྲས་ཀྱི་གཅིག་ཡིན་ལ། རྒྱལ་ཁབ་དང་ས་གནས་འདི་དག་ལ་མཚོན་ན་ཞིབ་འཇུག་གི་རིན་ཐང་གལ་ཆེན་ལྡན་ཟེར།
སྐད་ཡིག་ཉེན་ཅན།
རོང་པ་ཤིན་ནས་གསར་འགོད་པར། རང་རྒྱལ་གྱི་གྲངས་ཉུང་མི་རིགས་ཀྱིས་ཐུན་མིན་གྱི་ཡུལ་སྲོལ་གོམས་གཤིས་དང་། སྐད་ཡིག་རིག་གནས་ཁག་ཅིག་ཉར་ཚགས་བྱས་ཡོད་ཅིང་། མི་གྲངས་ཅུང་ཉུང་ནའང་། ཁོང་ཚོའི་སྐད་ཡིག་ནི་འཛམ་གླིང་ལོ་རྒྱུས་རིག་གནས་ཁྲོད་ཀྱིས་རིན་ཆེན་ནོར་བུ་རེད། མི་གྲངས་ཅུང་ཉུང་པའི་གྲངས་ཉུང་མི་རིགས་འདི་དག་གིས་ཀྲུང་ཧྭ་མི་རིགས་ཀྱི་ཁྱིམ་གཞིས་ཆེན་མོར་ངོས་ལེན་གྱི་འདུ་ཤེས་ཤུགས་དྲག་པོ་ཡོད་པ་དང་། དེ་ནི་འབྱུང་འགྱུར་ཀྲུང་གོའི་ཕུགས་འདུན་མངོན་འགྱུར་ལ་མེད་དུ་མི་རུང་པའི་གྲུབ་ཆ་གལ་ཆེན་ཞིག་རེད་ཅེས་ངོ་སྤྲོད་གནང་བྱུང་།
ཀྲུང་གོའི་འཕེལ་རྒྱས་སྟོབས་འབྱོར་རྒྱས་པ་དང་བསྟུན། མི་གྲངས་གནས་སྤོར་བྱ་རྒྱུའང་ཇེ་མང་དུ་ཕྱིན་མོད། གྲངས་ཉུང་མི་རིགས་ཁག་ཅིག་སྐད་ཡིག་རིམ་གྱིས་འཇིག་ཉེན་དུ་གྱུར་པ་དང་། དེ་དང་འབྲེལ་བའི་གྲངས་ཉུང་མི་རིགས་ཀྱི་སྲོལ་རྒྱུན་རིག་གནས་ཀྱང་རིམ་བཞིན་ཉམས་རྒུད་དང་ཐ་ན་རྩ་མེད་དུ་གྱུར་འདུག
རྒྱལ་ཡོངས་སྲིད་གྲོས་ཀྱི་ཨུ་ཡོན་རོང་པ་ཤིན་ནས་གསར་འགོད་པར། མི་གྲངས་ཅུང་ཉུང་པའི་མི་རིགས་ནུའུ་རིགས་དང་། ཀེ་ལའོ་རིགས། ཕུའུ་སྨི་རིགས། ཅི་ནུའོ་རིགས་སོགས་ལྟ་བུའི་མི་རིགས་ཀྱི་བརྒྱ་ཆའི་ཉི་ཤུའི་སྐད་རིགས་འཇིག་ཉེན་དུ་གྱུར་འདུག་པ་དང་། བརྒྱ་ཆའི་བཞི་ཅུའི་སྐད་རིགས་ནི་འཇིག་ཉེན་དུ་གྱུར་རྟགས་མངོན་པའམ་འཇིག་ཉེན་ཕྱོགས་སུ་སླེབས་འདུག་པ། དཔེར་ན་ཐ་ཐར་རིགས་ལ་མི་གྲངས༥༠༠༠ལྷག་ཡོད་ནའང་། ཐ་ཐར་སྐད་རིགས་བཀོལ་སྤྱོད་བྱེད་མཁན་མི་གྲངས༡༠༠༠ལྷག་མ་གཏོགས་མེད་པ་དང་། ཧོ་ཀྲེ་རིགས་འདུས་སྡོད་ས་ཁུལ་དུ་མི་གྲངས་ཉི་ཤུ་ལྷག་གིས་མ་གཏོགས་ཧོ་ཀྲེ་སྐད་རིགས་འཆད་མི་ཐུབ་པ། ཤན་ཏའོ་སྐད་རིགས(ཨ་ཁྲང་རིགས་ཀྱི་མ་ལག་ཅིག་གིས་སྤྱོད་པའི་སྐད་ཆ)བེད་སྤྱོད་གཏོང་མཁན་མི་གྲངས་བརྒྱ་ཙམ་ལས་མི་འདུག་ཅེས་ངོ་སྤྲོད་གནང་བྱུང་།
མི་གྲངས་ཅུང་མང་པའི་གྲངས་ཉུང་མི་རིགས་ཀྱི་སྐད་ཡིག་བཀོལ་སྤྱོད་གནས་བབ་ཀྱང་དེ་བཞིན་ཀུན་གྱིས་སེམས་ཁྲལ་ཆེ་བ་ཞིག་ཡིན་ཏེ། དཔེར་ན། མན་ཇུ་རིགས་ལ་མི་གྲངས་ཁྲི་སྟང་ལྷག་ཡོད་ནའང་། མིག་སྔར་མན་ཇུའི་སྐད་འཆད་ཤེས་མཁན་དང་། མན་ཇུའི་ཡི་གེ་ཤེས་མཁན་ནི་ལོ་གྲངས་བརྒྱད་ཅུར་སོན་པའི་བགྲེས་པོ་ཁ་ཤས་མ་གཏོགས་མི་འདུག་ལ། ཁོང་ཚོ་ཧེ་ལུང་ཅང་གི་བྱང་ཕྱོགས་གྲོང་ཚོར་འཚོ་སྡོད་བྱས་འདུག བགྲེས་པ་འདི་དག་ཚེ་ལས་འདས་པ་ཡིན་ན། མན་ཇུའི་ཡི་གེ་ནི་རྩ་མེད་དུ་གྱུར་པའི་ཡིག་རིགས་ཤིག་ཏུ་འགྱུར་ཉེན་ཆེ། ༢༠༡༠ལོའི་མི་གྲངས་ཡོངས་བཤེར་ཁྲོད་དབྱིས་རིགས་ལ་མི་གྲངས་ཁྲི༨༦༠ལྷག་ཡོད་ཅིང་། མི་རིགས་དེར་ལོ་རྒྱུས་ཡུན་རིང་པའི་སྐད་ཡིག་ཡོད་ནའང་། ད་ཆ་མི་རིགས་དེའི་ཁྲོད་མི་གྲངས་ཡོངས་ཀྱི་བརྒྱ་ཆའི༤༠ཡིས་མ་གཏོགས་ཕ་སྐད་བཤད་ཤེས་ཀྱི་མི་འདུག
རིག་གཞུང་སྡེའི་སྤྱིར་བཏང་གི་བཤད་ཚུལ་ལྟར་ན། རང་རྒྱལ་དུ་སྐད་རིགས༨༠ཡན་དང་། ཡིག་རིགས༣༠ཡི་གཡས་གཡོན་འདུག ཡི་གེ་མེད་པའི་སྐད་རིགས་བེད་སྤྱོད་གཏོང་མཁན་མི་གྲངས་ཁྲི་ལས་ཉུང་འདུག་ལ། དེ་དག་རྒན་པོ་དག་གི་རི་གླུ་དང་ངག་རྒྱུན་སོགས་ཁ་བརྡའི་ཁྲོད་ལྷག་ཡོད་པ་ཙམ་ལས་དོན་དངོས་འཇིག་ཉེན་དུ་མཚམས་སུ་སླེབས་འདུག
ཁ་ཚ་དགོས་གཏུགས་ཀྱི་སྲུང་སྐྱོབ་དགོས་མཁོ།
རྒྱལ་ཡོངས་སྲིད་གྲོས་ཀྱི་ཨུ་ཡོན་རོང་པ་ཤིན་ནས། ཆ་རྐྱེན་གྱི་འཐུས་ངོར《འཇིག་ཉེན་ཆེ་བའི་སྐད་ཡིག་སྲུང་སྐྱོབ་སྒྲིག་སྲོལ》གཏན་འཁེལ་གནང་རྒྱུ་དང་། ཆེད་ལས་སྡེ་ཚན་བཙུགས་ནས་འཇིག་ཉེན་ཆེ་བའི་སྐད་ཡིག་སྲུང་སྐྱོབ་བྱེད་པ། ཆེད་སྤྱོད་མ་དངུལ་བཏོན་ནས་འཇིག་ཉེན་ཆེ་བའི་སྐད་ཡིག་གི་ཐོ་འགོད་དང་། བསྐྱར་དར། སྐུལ་སྤེལ་སོགས་ཀྱི་འཆར་འགོད་ཐད་མ་དངུལ་གྱིས་རྒྱབ་སྐྱོར་གནང་པ། མི་ཤུགས་དང་། དངོས་ཤུགས། རྒྱུ་ཤུགས་གཏོང་ཚད་ཇེ་མཐོར་བཏང་ནས་འཇིག་ཉེན་ཆེ་བའི་སྐད་ཡིག་སྲུང་སྐྱོབ་བྱ་རྒྱུ་དེ་སྲིད་གཞུང་གི་ལས་དོན་ཁྲོད་དངོས་སུ་ཚུད་པར་བྱ་དགོས་ཞེས་པའི་དགོངས་འཆར་བཏོན། རོང་པ་ཤིན་ནས། ཧུར་ཐག་སྒོས་གྲངས་ཉུང་མི་རིགས་ཀྱི་འཇིག་ཉེན་ཆེ་བའི་སྐད་ཡིག་གཏན་འཁེལ་ལས་དོན་ལ་སྐུལ་འདེད་བྱེད་རྒྱུ་དང་། མི་རིགས་སྐད་ཡིག་ཆེད་མཁས་རྩ་འཛུགས་བྱས་ཏེ་ས་གནས་ཁག་གི་འཇིག་ཉེན་ཆེ་བའི་སྐད་ཡིག་ལ་བརྟག་དཔྱད་གཏིང་ཟབ་གནང་པ། འཇིག་ཉེན་ཆེ་བའི་སྐད་ཡིག་ལ་ཐོ་འགོད་ཡིག་ཚགས་བཟོས་ཏེ་ཆ་རྐྱེན་ཅི་རིགས་སྒོས་སྐད་ཡིག་འདི་དག་གི་རྒྱུ་ཆར་ཐོ་འགོད་དང་ཞིབ་འབྲི། ཉར་ཚགས་བྱེད་པ་དང་། སྐད་ཡིག་འདི་དག་ལ་ཞིབ་འཇུག་གི་ཆེད་རྩོམ་དང་། ཚིག་མཛོད་པར་སྐྲུན་ལ་མཐུན་རྐྱེན་བསྐྲུན་ནས། རིམ་གྱིས་གྲངས་ཉུང་མི་རིགས་ཀྱི་སྐད་ཡིག་གི་སྒྲ་མཛོད་དང་། སྒྲ་ཕབ། འཇིག་ཉེན་ཆེ་བའི་སྐད་ཡིག་གི་སྒྲ་གཟུགས་རྒྱུ་ཆ་ཉར་ཚགས་གནང་དགོས་པའི་དགོངས་འཆར་བཏོན།
གཞན་ད་དུང་། ཁོང་མོས་སློབ་གསོའི་སྲིད་ཇུས་ལེགས་བཅོས་བྱས་ནས། སྐད་གཉིས་སློབ་ཁྲིད་བེད་སྤྱོད་ལ་སྐུལ་འདེད་བྱེད་པའི་དགོངས་འཆར་ཡང་བཏོན། འཇིག་ཉེན་ཆེ་བའི་སྐད་ཡིག་གི་ཕ་སྐད་སློབ་གསོར་ཤུགས་སྣོན་དང་ལེགས་བཅོས་བྱས་ནས་གྲངས་ཉུང་མི་རིགས་ས་ཁུལ་དུ་ཧུར་ཐག་སྒོས་སྐད་གཉིས་སློབ་གསོའི་སྲིད་ཇུས་ལག་བསྟར་གནང་དགོས་པ་དང་། གྲངས་ཉུང་མི་རིགས་སྐད་ཡིག་གི་དགེ་རྒན་ལ་གཞི་རྩའི་སྐད་བརྡ་རིག་པ་དང།་ སྐད་བརྡ་སློབ་ཁྲིད་བྱེད་ཐབས་དང་ནུས་རྩལ། སློབ་ཐུན་བཀོད་སྒྲིག སློབ་དེབ་རྩོམ་སྒྲིག་སོགས་སྐོར་སྦྱོང་པ་ཐོབ་པར་བྱ་དགོས་པ། གྲངས་ཉུང་མི་རིགས་ས་ཁུལ་དུ་ཞིབ་འཇུག་ལྟེ་གནས་བཙུགས་ཏེ་འཇིག་ཉེན་ཆེ་བའི་སྐད་ཡིག་བེད་སྤྱོད་མཁན་དག་གིས་རང་གི་ཕ་སྐད་སྐོར་གྱི་རྒྱུ་ཆར་ཞིབ་འཇུག་དང་། ཐོ་འགོད། དག་སྒྲིག་བྱེད་ཐད་ཟབ་སྦྱོང་གནང་དགོས་པ། ས་གནས་འོས་འཚམ་ཁག་ཏུ“འཇིག་ཉེན་ཆེ་བའི་སྐད་ཡིག་སྲུང་སྐྱོབ་དཔེ་སྟོན་གྲོང་ཚོ”བཙུགས་ནས་རང་མི་རིགས་དང་རང་ས་གནས་ཀྱི་སྐད་ཡིག་སྲུང་སྐྱོབ་ཀྱི་བརྩི་མཐོང་རང་བཞིན་ལ་སྐུལ་འདེད་གནང་པ་བརྒྱུད། འཇིག་ཉེན་ཆེ་བའི་སྐད་ཡིག་གི་ཚེ་ཐག་ཇེ་རིང་དུ་གཏོང་དགོས་པར་འདོད།(རྩོམ་འགན་པ། རྟ་མགྲིན)


text:
སྐད་དང་བརྙན་རིས་ནི་གློག་བརྙན་ལ་མེད་དུ་མི་རུང་བའི་གྲུབ་ཆ་འགངས་ཆེན་གཉིས་ཏེ། དེ་གཉིས་ཀས་ལྟད་མོ་བའི་རྣ་དབང་དང་མིག་དབང་ལ་ལོངས་སྤྱོད་ཀྱི་བདེ་བ་བྱིན་ཏེ་གློག་བརྙན་ལ་རོལ་མྱོང་བྱེད་དུ་འཇུག་གིན་ཡོད། མིག་སྔར། ཨ་རིའི་ལོ་ཟེ་ཨན་རྗེ་ལའི་རྒྱལ་སྤྱིའི་གློག་བརྙན་ཁང་དུ་རྩ་བཞི(4D)ལའང་ལྟ་ཐུབ་པར་འདུག་ལ། གློག་བརྙན་འདི་རིགས་ཀྱིས་དབུགས་གཏོང་བ་དང་། འདུག་ཁྲི་སྒུལ་བ། ཆུ་གཏོང་བ་སོགས་ཀྱི་ཐབས་ལམ་སྣ་མང་བཀོལ་ཏེ། ལྟད་མོ་བར་བརྙན་རིས་ངོས་ཀྱི་འཚོ་བ་དངོས་སུ་མྱོང་བའི་བདེ་སྣང་སྟེར་ཐུབ། སྤྱིར་གློག་བརྙན་གང་འདྲ་ཞིག་ལ་མཚོན་ནའང་། དེས་ལྟད་མོ་བའི་དབང་ཤེས་ལ་མྱོང་བ་སྤྲོད་ཀྱིན་ཡོད་ལ། ལུས་ཁམས་ཀྱི་མྱོང་བ་འདི་རིགས་ལས་རོལ་མྱོང་དང་མཛེས་དཔྱོད་ཀྱི་རིན་ཐང་གྲུབ་ཀྱིན་ཡོད།
གློག་བརྙན་སོ་སོའི་བརྙན་རིས་དང་སྐད་ཀྱི་བརྗོད་བྱ་མ་འདྲ་བར་བརྟེན་རང་རང་ལ་ཐུན་མོང་མ་ཡིན་པའི་རིན་ཐང་རེ་ཡོད་དེ། ཟི་ཕན་(Spain)ནས་ཡིན་པའི་འཁྲབ་ཁྲིད་པ་གྲགས་ཅན་ཨར་མོ་སྒྲོ་ཝར (Pedro Almodovar)ལགས་ཀྱིས་ནམ་རྒྱུན་ཉམས་སྤྲོ་བའི་གྲོང་ཁྱེར་གྱི་འཚོ་བ་བརྙན་རིས་སུ་ཕབ་ལ། དེ་ལ་བལྟས་པ་ཙམ་གྱིས་ལྟད་མོ་བ་སྤྲོ་སྣང་གི་ཚོར་འདུ་དྲག་པོ་ཞིག་དབང་མེད་དུ་སྐྱེས་ཡོང་། སི་ཝིར་ལན་ཌིའི་(Switzerland)གློག་བརྙན་མཁན་པོ་པེ་གྷི་མན(Ingmar Bergman)་ལ་མཚོན་ན། ཁོང་གིས་བརྙན་རིས་ཀྱི་ཚོན་མདངས་ཤིན་ཏུ་གཙིགས་སུ་འཛིན་ལ། འོད་མི་འདྲ་སྣ་ཚོགས་བཀོལ་ཏེ་ལྟད་མོ་བར་མཛེས་དཔྱོད་ཀྱི་རིན་ཐང་མཆོག་ཏུ་མེད་པ་བསྐྲུན།
ལྟད་མོ་བའི་ངོས་ནས་བཤད་ན། གློག་བརྙན་གཅིག་ལ་བལྟས་པ་ནི་རྨི་ལམ་ཐེངས་གཅིག་རྨིས་པ་དང་ཡོངས་སུ་འདྲ་སྟེ། ཧྥ་རན་སི་ནས་ཡིན་པའི་གློག་བརྙན་འཁྲབ་ཁྲིད་པ་གྲགས་ཅན་ཁེ་ལེ་ཨར(René Clair)ལགས་ཀྱིས་གསུངས་རྒྱུར། "ལྟད་མོ་བ་རེ་རེའི་གློག་བརྙན་ལ་ལྟ་དུས་ཀྱི་གདོང་གི་མདངས་དང་ལུས་ཀྱི་ཉམས་ལ་ལྟོས་དང་། དེ་ནི་རྨི་ལམ་ལ་ཞུགས་ཟིན་པའི་གང་ཟག་ཅིག་གི་ཉམས་འགྱུར་དང་ཤིན་ཏུ་འདྲ། མུན་ནག་གེར་ཡིན་པའི་བརྙན་སྟོན་ཁང་ཆེན་པོ་དེ་འདྲ་ཞིག་གི་ནང་དུ། བརྙན་རིས་རེ་རེ་དཀར་གསལ་ལེར་སྐད་དང་སྦྱར་ཏེ་བསྟན་ན། དེས་ལྟད་མོ་བ་རེ་རེའི་ཡིད་ཀྱི་དང་བ་དབང་མེད་དུ་འདྲེན་ལ། བརྙན་རིས་དེ་དག་ནི་ཁོ་ཚོའི་དམིགས་གཏད་ས་གཅིག་པུ་ཡིན། སྐབས་དེར་ལྟད་མོ་བ་དང་གློག་བརྙན་ཁྲོད་ཀྱི་གཏམ་རྒྱུད་གཉིས་གཞི་གཅིག་ཏུ་འཐིམས་ཡོད་དེ། ལྟད་མོ་བས་མིག་མ་བཙིམ་པར་དངོས་ཡོད་འཚོ་བ་ལས་འདས་པའི་འཇིག་རྟེན་གཞན་ཞིག་ཏུ་སླེབས་པའི་རྨི་ལམ་རྨི་བཞིན་ཡོད" འདི་སྐོར་ལ་སེམས་ཁམས་རིག་པ་པས་ཀྱང་ཚོད་ལྟ་བྱས་མྱོང་བར་བཤད་ལ། མི་རྣམས་ཀྱི་གློག་བརྙན་ལ་ལྟ་དུས་དང་རྨི་ལམ་རྨི་དུས་ཀྱི་ལུས་ཁམས་ཀྱི་འཁོར་སྐྱོད་ནི་གཅིག་མཚུངས་ཡིན་པར་བཤད།
གློག་བརྙན་གྱིས་མངོན་པར་བྱེད་པ་ནི་མི་ཚེ་ཡི་རེས་སྐྱིད་རེས་སྡུག་གི་གཏམ་རྒྱུད་སྣ་ཚོགས་ཡིན་ཏེ། གློག་བརྙན་ནི་མིའི་ནང་སེམས་ཀྱི་ཆེས་ཉེ་སར་བཅར་ནུས་པའི་སྒྱུ་རྩལ་ཐུན་མོང་མ་ཡིན་པ་ཞིག་གོ། གློག་བརྙན་ལ་ལྟ་དུས་ལྟད་མོ་བ་དང་བརྙན་རིས་ངོས་ཀྱི་མི་སྣ་གཉིས་གཞི་གཅིག་ཏུ་གྲུབ་ཡོད་ལ། དཔའ་རྒོད་ཅིག་གིས་བདུད་དཔུང་ལྷག་མེད་དུ་འཇོམས་དུས། ལྟད་མོ་བར་རང་ཉིད་ནི་བརྙན་རིས་ངོས་ཀྱི་མི་སྣ་དེ་ཡིན་པའི་འདུ་ཤེས་ཡོད་དེ། རང་ཉིད་ལའང་ཕ་རོལ་བོའི་ཆགས་སྡང་གི་ཚོར་སྣང་དབང་མེད་དུ་སྐྱེས་ཡོང་། དེའི་སྟབས་ཀྱིས་དཔའ་རྒོད་དེས་རྒྱལ་ཁ་ལོན་ཡོང་ཚེ། རང་ཉིད་ལའང་ལུས་སེམས་བདེ་ལ་བབ་ནས་སྐྱིད་ལ་རོལ་བའི་བདེ་སྣང་སྟེར།
ལྟད་མོ་བར་འདི་ལྟ་བའི་རོལ་མྱོང་གི་བདེ་བ་བསྐྲུན་པར་གློག་བརྙན་རང་སྟེང་གི་ཁྱད་ཆོས་འདི་དག་ལ་རག་ལས་པའི་ཕུད། བརྙན་སྟོན་ཁང་གི་ཁོར་ཡུག་ལའང་འབྲེལ་བ་ཤིན་ཏུ་ཆེ་སྟེ། རེ་རེ་བཤད་ན་འདི་ལྟར།
དང་པོ། བརྙན་སྟོན་ཁང་གི་ལྷིང་ཞིང་འཇགས་པའི་ཁོར་ཡུག་ནས་ལྟད་མོ་བ་རྨི་ལམ་གྱི་གྲོང་ལ་ཞུགས་སླ་ཞིང་། ཞུགས་ནས་ཀྱང་དཀྲོག་དཀའ།
མ་གཞི་བརྙན་རིས་ངོས་ཀྱི་འཚོ་བ་ནི་རྟོག་བཏགས་དང་འཆར་སྣང་བསྲེས་མའི་འཇིག་རྟེན་ཞིག་སྟེ། དངོས་ཡོད་ལས་ཤིན་ཏུ་འདས་བར་འདུག་མོད། དེ་ལྟ་བུའི་ལྷིང་འཇགས་ཀྱི་ཁོར་ཡུག་ཞིག་ཏུ་བརྙན་ཡོལ་ཆེན་མོ་དེ་འདྲ་ཞིག་ལ་དམིགས་པ་རྩེ་གཅིག་ཏུ་གཏད་བསྡད་ཚེ། ལྟད་མོ་བ་ག་ལེར་ག་ལེར་བརྙན་རིས་ངོས་སུ་འཐིམ་འགྲོ་ལ། རང་ཉིད་ཀྱི་དངོས་ཡོད་འཚོ་བ་དེ་ཡིན་པ་ལྟ་བུའི་རྨི་ལམ་རྨི་བཞིན་ཡོད། གལ་སྲིད་མཐར་འཁོར་ནས་ཟིང་སྒྲ་རེ་གྲགས་ཡོང་ཚེ། ལྟད་མོའི་རྨི་ལམ་ཡོངས་སུ་དཀྲོག་འགྲོ་ལ། མ་གཞི་དེ་ནི་དངོས་ཡོད་ལས་འདས་བའི་གློག་བརྙན་ཁྲོད་ཀྱི་འཚོ་བ་ཙམ་ཡིན་པའི་སྐྱོ་བ་ཡང་སྐྱེས་ཡོང་། དེའི་སྟབས་ཀྱིས་བརྙན་སྟོན་ཁང་གི་ཁོར་ཡུག་ནི་གློག་བརྙན་ཉམས་སུ་མྱོང་བར་ཐོག་མར་དགོས་ངེས་བའི་ཆ་རྐྱེན་ཞིག་རེད།
གཉིས་པ། བརྙན་སྟོན་ཁང་གི་རབ་རིབ་གི་གློག་འོད་ཀྱིས་མི་སེམས་འགུལ་སླ་བར་བྱས་ཡོད་དེ། དཀའ་གསལ་ལེར་ཡོད་པའི་གནས་ཤིག་ནས་མི་ལ་འཆར་སྣང་གི་འདུ་ཤེས་སྐྱེ་དཀའ་ལ། སྐྱེས་ནས་ཀྱང་དངོས་ཡོད་དང་གཅིག་ཏུ་འཐིམ་མི་སྲིད།
འཚོ་བའི་ཉམས་མྱོང་དང་ཚན་རིག་གི་ཞིབ་འཇུག་གང་ལ་གཞིགས་ནའང་། ཉིན་མཚན་གཉིས་ཀའི་མིའི་རིགས་ཀྱི་ཚོར་ཤེས་ལ་ཧེ་བག་ཆེན་པོ་ཡོད་དེ། དཀར་ཞིང་གསལ་བའི་ཁོར་ཡུག་ནས་ལུས་ཁམས་ཀྱི་དབང་རྩ་ཡོངས་སུ་གྲོལ་ཏེ་མི་རྣམས་ཀྱི་རིག་པ་གསལ་ཞིང་རྣོ་ལ། བྱ་བ་ཅི་དང་ཅི་བྱས་ཀྱང་ཡིད་ཤེས་ཀྱིས་དཔྱད་པའི་ནུས་བ་ལྡན། ཡིན་ནའང་མཚན་མོའི་མུན་ནག་གི་ཁྲོད་ནས། མིའི་རིགས་ཀྱི་དབང་རྩ་གཞི་ནས་ཞི་བར་གནས་ཤིང་། དབང་ཤེས་ཀྱི་ཚོར་བ་ཤུགས་ཆེ་རུ་རྒྱས་འགྲོ། བརྙན་སྟོན་ཁང་དུ་གློག་བརྙན་སྟོན་དུས་གློག་ཅི་ཡང་མི་སྒྲོན་པའང་ལུས་ཀྱི་གྲུབ་པའི་དགོས་དབང་འདི་ལ་བརྟེན་པ་ཡིན་ལ། དེས་ལྟད་མོ་བར་དབང་ཤེས་ཀྱི་ཚོར་བ་ཆེ་རུ་རྒྱས་ནས་རྨི་ལམ་གྱི་ཞིང་དུ་ཞུགས་སླ་བར་བྱེད་ནུས།
གསུམ་པ། བརྙན་སྟོན་ཁང་གི་ལྟད་མོ་བ་ཕལ་མོ་ཆེས་ཕན་ཚུན་ངོ་མི་ཤེས་ལ། དེས་ལྟད་མོ་བར་ཁེར་རྐྱང་གི་ཁོར་ཡུག་ཅིག་བསྐྲུན་ཏེ། དངོས་ཡོད་དང་ཁ་གྱེས་སླ་བར་བྱས་ཡོད། གལ་སྲིད་གྲོགས་པོ་ཞིག་དང་ལྷན་དུ་བསྡད་ཡོད་དེ། ཁོ་དང་ལབ་གླེང་བྱེད་པའམ། ཡང་ན་ཁོ་འཁྲིས་ན་བསྡད་ཡོད་སྙམ་པའི་ཚོར་བ་ཡིས་ཁྱོད་རང་དངོས་ཡོད་ལས་འདས་པའི་རྟོག་བཏགས་ཀྱི་ཀློང་དུ་ཚུད་མི་སྲིད་པ་བྱ་ངེས།
གློག་བརྙན་ཁང་ལ་འདི་ལྟ་བུའི་ཁྱད་ཆོས་ཕུན་སུམ་ཚོགས་པ་ཡོད་པས། དེ་ནི་གློག་བརྙན་ལ་རོལ་མྱོང་བྱ་སའི་གདམ་ཀ་ཡག་ཤོས་དེ་རེད།མདོར་ན། གློག་བརྙན་རང་སྟེང་དང་བརྙན་སྟོན་ཁང་གི་ཁྱད་ཆོས་དེ་དག་ཕྱོགས་གཅིག་ཏུ་འཛོམས་པས་ནས། ལྟད་མོ་བས་གློག་བརྙན་ལ་རོལ་མྱོང་མཆོག་ཏུ་གྱུར་བ་བྱ་ཐུབ་པ་དང་། བརྙན་རིས་ངོས་ཀྱི་བདེ་སྡུག་གི་ཚོར་བ་མཐའ་དག་ཀྱང་ཅི་དགར་ཉམས་སུ་མྱོང་ཐུབ།
གློག་བརྙན་ཉམས་སུ་མྱོང་ཚུལ།
- 2016-08-04 10:32:38
-
-


text:
ཚེས་6ནས་8ཉིན་བར་ཅང་སུའུ་ཞིང་ཨུད་ཀྱི་རྒྱུན་ཨུ་དང་། རྒྱུན་ལས་ཧྲེང་ཀྲང་གཞོན་པ། ཞིང་ཨུད་ཀྱི་དྲུང་ཆེ་བཅས་ཡིན་པའི་ཧྥན་ཅིན་ལུང་གིས་ཅང་སུའུ་ཞིང་ཆེན་གྱི་འཐུས་མི་ཚོགས་པའི་སྣེ་ཁྲིད་ནས་བོད་དུ་བརྟག་ཞིབ་གནང་བ་དང་། ཁ་གཏད་བོད་སྐྱོར་ལས་དོན་གྱི་བཞུགས་མོལ་ཚོགས་འདུ་འཚོགས་ཏེ་ཞིང་ཆེན་དང་རང་སྐྱོང་ལྗོངས་གཉིས་ཀྱི་མཉམ་ལས་འཕེལ་རྒྱས་ཀྱི་ཇུས་ཆེན་ལ་མཉམ་དུ་གྲོས་མོལ་གནང་བ་རེད།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་བཞུགས་མོལ་ཚོགས་འདུར་ཕེབས་པ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཀྲོང་ཡན་གྱིས་ཚོགས་འདུ་གཙོ་སྐྱོང་གནང་བ་རེད། ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་བཞུགས་མོལ་ཚོགས་འདུར་ཕེབས་པ་དང་འབྲེལ་བརྟག་ཞིབ་གནང་སྐབས་ལྷན་དུ་ཕེབས་པ་རེད།
བཞུགས་མོལ་ཚོགས་འདུའི་ཐོག་ཧྥན་ཅིན་ལུང་གིས། ཅང་སུའུ་ཞིང་ཆེན་གྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ་ཏང་ཀྲུང་དབྱང་གི་བཀོད་སྒྲིག་དོན་འཁྱོལ་མཐའ་གཅིག་ཏུ་བྱེད་པ་དང་། ཅང་སུའུ་ཡི་ལེགས་ཆ་འདོན་པ། ཐོན་ལས་ལ་བརྟེན་ནས་བོད་སྐྱོར་བྱེད་པར་དམིགས་པ། བོད་ཀྱི་ཁྱད་ཆོས་དང་ལེགས་ཆའི་ཐོན་ལས་སྐྱེད་སྲིང་དང་སྟོབས་ཆེར་གཏོང་བ་དང་། གནད་སྨིན་དབུལ་སྒྲོལ་ལ་དམིགས་ནས་ཁ་གཏད་བོད་སྐྱོར་གྱི་དབུལ་སྐྱོར་ལས་དོན་གང་ལེགས་སྒྲུབ་པ། རིག་སྟོབས་ཀྱི་བོད་སྐྱོར་ལ་དམིགས་ནས་ཤེས་ལྡན་པ་འདེམས་མངགས་དང་། ཤེས་ལྡན་པ་གསོ་སྐྱོང་། ཚན་རྩལ་གཞོགས་འདེགས་སོགས་བྱེད་ཤུགས་ཆེ་རུ་གཏོང་བ། མཉམ་ལས་གཉིས་ཕན་ལ་དམིགས་ནས་སྔར་བས་ཡངས་པའི་ཁྱབ་ཁོངས་དང་། སྔར་བས་ཟབ་པའི་རིམ་པ། སྔར་བས་མཐོ་བའི་ཆུ་ཚད་བཅས་ཀྱི་མཉམ་ལས་བྱེད་རྒྱ་ཆེ་རུ་གཏོང་དགོས་ཞེས་གསུངས་ཤིང་། ཁོང་གིས། ད་ཆ་ལྷ་ས་དང་ཅང་སུའུ་དབར་ཁ་གཏད་རོགས་སྐྱོར་ལ་བརྟེན་ནས་ཕྱོགས་གཉིས་དབར་སྔ་ས་ནས་འབྲེལ་བ་དམ་ཟབ་བྱུང་བ་དང་། ཅང་སུའུ་ཡིས་རྒྱབ་སྐྱོར་བྱེད་ཤུགས་ཆེ་རུ་དང་བོད་སྐྱོར་ལས་དོན་གྱི་ཕན་འབྲས་ཆེ་རུ་ཏན་ཏིག་བཏང་ནས་མཉམ་དུ་སྤུས་ཚད་མཐོ་བའི་འཕེལ་རྒྱས་མངོན་འགྱུར་བྱ་རྒྱུ་ཡིན་ཞེས་གསུངས།
ཆེ་དགྲ་ལྷས་རང་སྐྱོང་ལྗོངས་ཏང་ཨུད་དང་སྲིད་གཞུང་དང་དེ་བཞིན་ཧྲུའུ་ཅི་ཝུའུ་དབྱིང་ཅེའི་ཚབ་ཞུས་ཏེ་འཐུས་མི་ཚོགས་པ་དང་བཅས་པ་བོད་དུ་ཕེབས་པར་དགའ་བསུ་ཞུས་པ་མ་ཟད། བོད་ཀྱི་ལས་དོན་ལ་ཅང་སུའུ་ཞིང་ཆེན་གྱིས་དུས་ཡུན་རིང་པོར་ཚད་མཐོའི་མཐོང་ཆེན་དང་རྒྱབ་སྐྱོར་ཤུགས་ཆེན་བྱས་པར་སྙིང་ཐག་པ་ནས་ཐུགས་རྗེ་ཆེ་ཞུས་པ་རེད། ཁོང་གིས། བོད་ལ་ཐོག་མཐའ་བར་གསུམ་དུ་ཏང་ཀྲུང་དབྱང་གིས་དམིགས་བསལ་གྱི་ཐུགས་ཁུར་དང་གཟིགས་སྐྱོང་གནང་གི་ཡོད། ལྷག་དོན་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བོད་ཀྱི་ལས་དོན་ལ་ཚད་མཐོའི་མཐོང་ཆེན་གནང་བ་དང་བོད་ཀྱི་མི་རིགས་ཁག་གི་མི་དམངས་ལ་ཐོག་མཐའ་བར་གསུམ་དུ་བརྩེ་བ་ཟབ་མོ་བཅངས་གནང་སྟེ་ཏང་དང་རྒྱལ་ཁབ་ལས་དོན་གྱི་སྤྱི་ཡོངས་ཁྲོད་དུ་བོད་ཀྱི་ལས་དོན་གྱི་འཐབ་ཇུས་གནས་བབ་གལ་ཆེན་དེ་སྔར་ན་མེད་པའི་མཐོ་ཚད་དུ་བཞག་ཡོད། དེང་སྐབས་བོད་འདི་ཉིད་ལོ་རྒྱུས་ཀྱི་དུས་སྐབས་ཡག་ཤོས་སུ་གནས་པ་དང་། མི་རིགས་ཁག་གི་མང་ཚོགས་ཀྱིས་ཆུ་འཐུང་དུས་ཆུ་འགོ་དྲན་དགོས་པའི་གནས་ལུགས་གསལ་པོར་རྟོགས་པ་མ་ཟད། ཚང་མས་སེམས་གཏིང་ནས་སྲོག་ཤིང་ལ་བརྩི་བཀུར་དང་། ཡིད་ཆེས། ལྷག་བསམ་ཟོལ་མེད། སྲུང་སྐྱོང་བཅས་བྱེད་པ་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱེད་ཀྱི་ཡོད། ང་ཚོས་ཀྲུང་དབྱང་གི་ཐུགས་ཁུར་དང་། རྒྱལ་ཡོངས་ཀྱི་རོགས་སྐྱོར། རང་སྟོབས་རང་སྤེལ་དང་དཀའ་སྤྱད་འབད་འཐབ་བཅས་སྔར་བས་ཟུང་འབྲེལ་བྱེད་པ་དང་། སློབ་སྦྱོང་དང་དཔྱད་གཞིར་འཛིན་རྒྱུར་ཤུགས་སྣོན་བརྒྱབ་ནས་ལྟ་ཚུལ་དང་འདུ་ཤེས་ལ་འགྱུར་ལྡོག་ཧུར་ཐག་གཏོང་བ་དང་། འཕེལ་རྒྱས་ཀྱི་ཞན་ཆ་ཧུར་ཐག་བསལ་ཏེ་རང་ངོས་འཕེལ་རྒྱས་ཀྱི་འཇོན་ཐང་རྒྱུན་ཆད་མེད་པར་ཆེ་རུ་གཏོང་རྒྱུ་ཡིན། ཅང་སུའུ་ཞིང་ཆེན་གྱིས་མུ་མཐུད་བོད་སྐྱོར་བྱེད་ཤུགས་ཆེ་རུ་གཏོང་བ་དང་ཁྲོམ་ར་གསར་འབྱེད་བྱེད་རོགས་བྱ་རྒྱུ་མ་ཟད“རྒྱུད་གཅིག་ལམ་གཅིག”གི་འཛུགས་སྐྲུན་ནང་ཞུགས་ཏེ་མཉམ་ལས་བྱེད་རྒྱ་ཆེ་རུ་བཏང་ནས་ས་ཁུལ་གཉིས་དབར་གྱི་འགྲོ་འོང་དང་། སྤེལ་རེས། མཉམ་འདྲེས་བཅས་སྔར་བས་ཟབ་ཏུ་གཏོང་རྒྱུའི་རེ་བ་ཆེན་པོ་ཡོད་ཅེས་གསུངས།
བོད་དུ་བཞུགས་རིང་། ཅང་སུའུ་ཞིང་ཆེན་གྱི་འཐུས་མི་ཚོགས་པ་དང་བཅས་པས་ད་དུང་བོད་སྐྱོར་ལས་བྱེད་པའི་ཤེས་ལྡན་པར་གཟིགས་པ་དང་། བོད་སྐྱོར་རྣམ་གྲངས་ལ་རྟོག་ཞིབ་གནང་ཁར་ཞིང་འབྲོག་མང་ཚོགས་ལ་བཅར་འདྲི་དང་འཚམས་འདྲི་ཡང་གནང་བ་རེད།


text:
གང་འདུལ་གསེར་ལྡན་བུ་མོའི་ལྟོ་བ་རུ།།
སོ་རིག་རིག་བྱེད་འོད་ཀྱི་འཁྱུད་པ་ན།།
ཀུན་ཕན་ཁྱེ་འུའི་རོལ་བ་འབུམ་འཆར་བར།།
བྱེད་པོ་ཟླ་མེད་དྲང་སྲོང་ཁྱོད་ཀྱིས་སྐྱོངས།།
འདིར་སྔ་མོ་ཞིག་ནས་དོགས་གནས་ཀྱི་དྲི་བ་མང་པོ་འབྱོར་བས། གབ་ཚིག་དང་། ཁེད་གཉིས་ཀྱི་ཁྱད་པར་མདོ་ཙམ་བརྗོད་པ་ལ། འབྱུང་ཁུངས་ཀྱི་ཁྱད་པར་དང་། དུས་ཀྱི་ཁྱད་པར། ངོ་བོའི་ཁྱད་པར། ཐ་སྙད་ཀྱི་ཁྱད་པར། བཞི་ལས།
དང་བོ། འབྱུང་ཁུངས་ཀྱི་ཁྱད་པར་ནི། གབ་ཚིག་གི་རྒྱན་ནི། གཙོ་བོ་འཕགས་ཡུལ་གྱི་སྙན་ངག་དག་ལས་འབྱུང་བ་ཡིན་ཏེ། སྙན་ངག་མེ་ལོང་ལས།འདི་རྣམས་གབ་ཚིག་བཅུ་དྲུག་སྟེ།། སྔོན་གྱི་སློབ་དཔོན་རྣམས་ཀྱིས་བསྟན།། ཞེས་དང་། གབ་ཚིག་དག་གི་རྣམ་པ་ཡི།། ལུགས་ཀྱང་རབ་ཏུ་བསྟན་པར་བྱ།། ཞེས་གསུངས་སོ།། མེ་ལོང་མ་བོད་དུ་མ་འགྱུར་བའི་སྔོན་གྱི་བོད་གཞུང་དག་ན་གབ་ཚིག་རྒྱན་གྱི་ཐ་སྙད་མི་འབྱུང་བས་ཀྱང་། གབ་ཚིག་གི་རྒྱན་གྱི་འབྱུང་ཁུངས་ནི་སྙན་ངག་གི་གཞུང་རྣམས་ཡིན་པ་ཤེས་སོ།།
ཁེད་ཀྱི་འབྱུང་ཁུངས་ནི། གཙོ་བོ་བོན་ཡིན་ཏེ།བཀའ་ཆེམས་སོགས་ལས། བོན། སྒྲུང་། ལྡེའུ་གསུམ། ཞེས་པའི་ལྡེའུ་ནི་ཁེད་ཡིན་ཏེ། དེབ་ཐེར་མཁས་པའི་དགའ་སྟོན་ལས། མངོན་པའི་སྡེ་སྣོད་འབྱུང་བའི་ལྟས་ལྡེའུ་སྤྱོད། ཅེས་པའི་མཆན་དུ། སྲང་ལ་ཐེམ་གཉེར་ཝ་བ་ཅན་ཅི་ཡིན། ཞེས་འདྲི་བ་དཔེར་བཞག་པ་ལྟ་བུ་དང་། གཞན་ཡང་། རྒྱལ་བློན་འདི་གཉིས་ཀྱི་དུས་སུ་ཞང་ཞུང་ནས་བོན་སྒྲུང་ལྡེའུ་གསུམ་དར་ཞེས་དང་། ཆབ་སྲིད་སྒྲུང་དང་ལྡེའུ་བོན་གྱིས་བསྐྱངས།། ཞེས་པའི་ལྡེའུ་ནི་ཁེད་ཡིན་ལ། རྒྱ་ནག་གི་ཏའོ་ཇོ་ཟེར་བའི་སྟོན་པ་ལོ་ཤྱིན་གྱི་རང་ལུགས་པ་རྣམས་ལའང་ཁེད་དར་ཞིང་། ཆོས་ལུགས་སུ་བརྩི་ཞེས་རྒྱ་མི་དག་གིས་ཟེར་རོ།།
གཉིས་པ། དུས་ཀྱི་ཁྱད་པར་ནི། གབ་ཚིག་གི་རྒྱན་ནི་རིག་གནས་ཆུང་བ་ལྔའི་ཡལ་གྱལ་གྱི་སྙན་ངག་དར་ནས་བྱུང་བ་ཡིན།སྤྱིར་སྙན་ངག་ཙམ་ནི་བོད་འདིར་དར་སྔ་མོ་ཞིག་ནས་ཡོད་མོད། རིག་གནས་ཆུང་བ་ལྔའི་ཡལ་གྱལ་གྱི་སྙན་ངག་ནི།འཕགས་ཡུལ་གྱི་མཁས་པ་དག་གིས་ལུགས་བཞིན་དུ། ཤར་ལྷོའི་ལམ་ལུགས་སོ་སོ་དང་། ཐུན་མོང་ལའང་། དོན་རྒྱན་སྒྲ་རྒྱན་གབ་ཚིག་གི་རྒྱན་སྐྱོན་སེལ་དང་བཅས་པའི་རྣམ་བཞག་སྟོན་པའི་གཞུང་དང་མཐུན་པར་རྩོམ་པ་དེ་ཡིན་ལ། དེ་བསྟན་པ་ཕྱི་དར་གྱི་དུས་སུ་བྱུང་བ་ཡིན་ཏེ། གཡའ་སེལ་ལས། འོན་ཀྱང་སྒྲ་སྙན་ངག་མངོན་བརྗོད། སྡེབ་སྦྱོར། ཟློས་གར་ཏེ། རིག་གནས་ཆུང་བའམ་ཐ་སྙད་རིག་པའི་གཞུང་ལྔར་གྲགས་པ། ས་པཎ་ཡན་ལ་མ་དར་ཞིང་། དེ་ནས་ཐར་ལོ་ཉི་མ་རྒྱལ་མཚན་ཡན་ལ་དར་ཡང་བོད་སྐད་དུ་གཞུང་ཡོགས་རྫོགས་མ་འགྱུར་བ་ལ།ཞེས་སོགས་ལྟར་ཡིན། གཞུང་ཡོངས་རྫོགས་ཤོང་སྟོན་རྡོ་རྗེ་རྒྱལ་མཚན་དང་། དཔང་ལོ་ཡབ་སྲས་སྐུ་དྲིན་ཅན་རྣམས་ཀྱིས་མེ་ལོང་རྩ་འགྲེལ།། དཔགས་བསམ་འཁྲི་ཤིང་སོགས་བསྒྱུར་བ་ལ་བརྟེན་ནས། སྙན་ངག་ཤིན་ཏུ་དར་ཏེ། བོད་འགྲེལ་ཤིན་ཏུ་མང་མོད། གྲགས་ཆེ་བ་ནི། རིན་སྤུངས་བའི་སེང་གེའི་ང་རོ། རྒྱལ་དབང་ལྔ་བ་ཆེན་མོའི་དབྱངས་ཅན་དགྱེས་གླུ། བོད་མཁས་པ་དགེ་ལེགས་རྣམ་རྒྱལ་གྱི་དན་ཌིའི་དགོངས་རྒྱན་དང་། དཔེ་བརྗོད་སྒྲ་དབྱངས་རྒྱ་མཚོའི་འཇུག་ངོགས་སོགས་ཡོད་ལ།དེ་དག་གི་སྐབས་སུ་གབ་ཚིག་གི་རྒྱན་བཅུ་དྲུག་གི་དཔེ་བརྗོད་དག་ཀྱང་ཤིན་ཏུ་ལེགས་ཤིང་མཛེས་པར་བཀོད་ཡོད་པས་གབ་ཚིག་རྒྱན་ཞེས་ཡོགས་སུ་གྲགས་པ་འདི་བྱུང་ངོ་།།
ཁེད་ནི། བསྟན་པ་ཕྱི་དར་མ་ཟད། བོད་དུ་སངས་ཆོས་ལུགས་མ་དར་བའི་སྔོན་ནས་བྱུང་བ་ཡིན་ཏེ། དཔའ་བོ་གཙུག་ལག་འཕྲེང་བའི་དེབ་ཐེར་ལས། འདི་ཡན་གདུང་རབས་ཉི་ཤུ་རྩ་བདུན་དུ། ཆབ་སྲིད་སྒྲུང་དང་ལྡེའུ(ཁེད)བོན་གྱིས་བསྐྱུངས་ཞེས་དང་། བོད་རྒྱལ་སྤུ་དེ་གུང་རྒྱལ་དང་བློན་པོ་རུ་ལས་སྐྱེས་གཉིས་ཀྱི་དུས་སུ་བྱུང་བར་བཤད་དེ། མ་འོངས་སྔགས་དང་འདུལ་བ་བྱུང་བའི་ལྟས།། གནམ་བོན་གཤེགས་པོ་ཆེ་དང་བོན་གཞུང་བྱུང་།། ཞེས་དང་། དེའི་ཐད་ཀྱི་མཆན་འགྲེལ་ལས། མདོ་སྡེ་འབྱུང་བའི་ལྟས་སུ་སྒྲུང་རྣམས་དང་། རོ་ལངས་གསེར་སྒྲུབ་ཀྱི་སྒྲུང་དང་། མ་སངས་ཁ་སྒྲུང་དང་། མཆིལ་བའི་སྒྲུང་སོགས་ཉན་བཤད་དང་། མངོན་པའི་སྡེ་སྣོད་འབྱུང་བའི་ལྟས་སུ་ལྡེའུ་(ཁེད)སྤྱོད། སྲང་ལ་ཐེམ་གཉེར་ལྔ་བ་ཅན་ཅི་ཡིན། པོར་མགོ་མགོ་ཅན་སྐྱེད་ཅིང་རྒྱགས་ཅི་ཡིན་ཞེས་འདྲི་བ་སོགས་ཏེ། བོན་སྒྲུང་ལྡེའུ་གསུམ་གྱི་ཚུལ་ལྷ་སའི་གདུང་རྣམས་ལ་བྲིས་ནས་ཡོད་སྐད། ཅེས་དང་། མ་ཎི་བཀའ་འབུམ་ལས། སྲོང་བཙན་གྱི་དུས་སུ། སྐྱེ་བོ་བློ་དམན་པ་རྣམས་ལ་ལུང་གི་ཆོས་གོ་བར་བྱ་བའི་ཕྱིར་གཟུགས་ཀྱི་སྙེ་མ་སོགས་སྒྲུང་བསླབས། རྟོགས་པའི་ཆོས་གོ་བར་བྱ་བའི་ཕྱིར་ལྡེའུ(ཁེད)བསླབས། ཞེས་གསུངས་པ་དང་། དེབ་ཐེར་གཞན་ལས་ཀྱང་གསུངས་ཡོད། དོན་འདྲ་བས། འདིར་མང་དོགས་ནས་མ་དྲངས།
གསུམ་པ། ངོ་བོའི་ཁྱད་པར། གབ་ཚིག་ནི། སྙན་ངག་གི་ཚིག་རྒྱན་ཡིན་ཏེ། སྙན་ངག་གི་འགྲེལ་བ་ཐམས་ཅད་ལས། གཉིས་པ་ཐུན་མོང་གི་རྒྱན་ལ་དོན་རྒྱན་དང་། སྒྲ་རྒྱན། གབ་ཚིག་རྒྱན་དང་གསུམ་ཞེས་གསུང་ཤིང་། གབ་ཚིག་ནི་སྙན་ངག་གི་རྒྱན་གཞན་བཞིན་དུ། བརྗོད་བྱ་དང་ལྡན་པའི་ཚིགས་སུ་བཅད་པའི་ལུས་ལ་སྙན་ངག་གི་རྒྱན་དུ་འགྲོ་ངེས་ཤིག་ལས། ཁེད་བཞིན་དུ་གང་བྱུང་སྨྲས་པ་དག་ནི་རྒྱན་དུ་མི་འགྲོ་སྟེ། སྔོན་གྱི་སློབ་དཔོན་འགའ་ཞིག་གིས་གབ་ཚིག་བཅུ་བཞི་བཤད་པ་དེ་ལ། གབ་ཚིག་མཚན་ཉིད་མ་ཚང་གསུངས་ནས། པཎྡི་ཏ་སློབ་དཔོན་དན་ཌིས་ཁས་མ་བླངས་པའི་ཕྱིར། སྙན་ངག་མེ་ལོང་ལས། གབ་ཚིག་ངན་པ་གཞན་དག་ཀྱང་།། བཅུ་བཞི་དེ་དག་རྣམས་ཀྱིས་བརྗོད།། ངན་པ་མཚན་ཉིད་མེད་གང་དེ།། སྐྱོན་གྱིས་ཡོངས་བགྲངས་བྱ་མིན་པར།། རིག་གནས་སླར་ཡང་བདག་ཅག་གིས།། ལེགས་པ་ཁོ་ན་བརྗོད་པར་བྱ།། ཞེས་གསུངས་པའི་ཕྱིར། ངན་པ་མཚན་ཉིད་མེད་གང་དེ། ཞེས་བཅུ་བཞི་བོ་དེ་ལ་གབ་ཚིག་གི་མཚན་ཉིད་མ་ཚང་བར་བཤད་པའི་ཕྱིར། དེས་ན་གབ་ཚིག་ནི། སྙན་ངག་གི་ཚིག་རྒྱན་ཡིན་པར་མ་ཟད། ཀུན་གཟིགས་ལྔ་བ་ཆེན་མོ་དང་། བོད་མཁས་པ་སོགས་སྔོན་གྱི་སྙན་ངག་པ་མཁས་པ་སུས་ཀྱང་། གབ་ཚིག་དཔེར་བརྗོད་ལ་ཚིགས་བཅད་ཁོ་ན་ལས། ཚིག་ལྷུག་བཞག་པ་ཞིག་ཀྱང་མེད་པའི་ཕྱིར།
ཁེད་ནི། སྙན་ངག་གི་རྒྱན་མ་ཡིན་ཏེ། དེ་ལྟར་འདོད་མཁན་སྔར་སུ་ཡང་མ་བྱུང་ལ། དོན་ལའང་ཚིག་རྒྱན་ཡིན་པར་འདོད་མི་རིགས་ཏེ། གཞུང་ལུགས་དང་རིག་གནས་ལ་སྦྱང་མ་སྦྱང་ལ་ལྟོས་པ་མེད་པར་ཁྱིམ་པ་དག་དང་། ལྷག་པར་བྱིས་པ་དག་གིས་ཀུ་རེ་བྱེད་ཆེད། གོང་དུ་བཤད་པ་ལྟར། སྲང་སྟེ་རྒྱ་མ་ལ། ཐེམ་གཉེར་ལྔ་བ་ཅན་ཟེར་བ་ལྟ་བུ། ཕ་རོལ་བས་ཨེ་ཤེས་ལྟ་བ་དང་། རི་ཞིག་གི་ངོ་ན་ཟོ་བ་གཉིས་ཁ་ཐུར་དུ་བསྟན་ནས་ཡོད། དེ་ཅི་རེད།སྣ། ར་བ་དཀར་པོའི་ནང་དུ་བ་ལི་མ་དམར་པོ་ཞིག་འཕག་གི་འདུག་དེ་ཅི་རེད། ལྕེ། ཞེས་པ་ལྟ་བུ།རྩེད་མོའི་དགོས་པ་ཙམ་ལས། ཚིག་གི་རྒྱན་དུ་འགྱུར་ཚུལ་མེད་པས། སྔར་གྱི་མཁས་པ་སུས་ཀྱང་ཚིག་རྒྱན་དུ་གསུངས་པ་མེད་པའི་རྒྱུ་མཚན་དེ་ཡིན་ནོ།། དེས་ན་གབ་ཚིག་དང་ཁེད་གཉིས་ཀྱི་ངོ་བོའི་མི་འདྲ་བ་ཡིན་ནོ།།
བཞི་བ། ཐ་སྙད་ཀྱི་ཁྱད་པར་ནི། གབ་ཚིག་གི་མིང་ལ་རྒྱ་བོད་ཀྱི་སྙན་ངག་གི་གཞུང་གང་དང་གང་ནའང་གབ་ཚིག་ཅེས་པ་ལས་ཁེད་དང་། ལྡེའུ་ཐ་སྙད་བཏགས་པ་མེད་པའི་ཕྱིར། སྔར་མ་གྲགས་ཀྱང་། ཁེད་དང་དོན་འདྲ་བས་ཁེད་ཅེས་བཏགས་ཆོག་གོ་ཟེར་ན། དེ་གཉིས་ཀྱི་དོན་གྱི་ངོ་བོ་མི་འདྲ་བ་གོང་དུ་བཤད་པ་དེ་ལྟར་ཡིན་མོད། གལ་ཏེ་བརྟག་པ་མཐའ་བཟུང་གིས་དེ་གཉིས་དོན་འདྲ་བའི་དབང་དུ་བཏང་ན་ཡང་། དེ་གཉིས་ཀྱི་ཐ་སྙད་བསྲེས་མི་རུང་སྟེ། འདུས་བྱས་མི་རྟག་དོན་གཅིག་ཡིན་ཀྱང་། དངོས་མིང་སོ་སོར་གོ་བྱའི་ཆོས་ཡིན་པས། མིང་གི་ཐ་སྙད་དང་མཚན་ཉིད་སོགས་སོ་སོར་འཇོག་དགོས་པ་རིགས་པའི་གཞུང་ལུགས་ཀྱི་དགོངས་པ་ཡིན་ནོ།། དེ་གཉིས་ཐ་སྙད་གཅིག་ཏུ་བསྲེས་ན་རིགས་པའི་གཞུང་ལུགས་དང་མི་མཐུན་པར་མ་ཟད། སྙོག་དྲ་བཟོ་བ་ཡིན། དོན་གྱི་ཕྱོགས་འདྲ་བས་གཅིག་གི་མིང་དེ་གཅིག་ལ་འདོགས་ན། ལུག་གི་རིལ་མ་ལ་ལུག་གི་སྐྱག་པ་དང་། རྟ་ལུད་ལ་རྟའི་སྐྱག་པ་དང་། ལྕི་བ་ལ་གཡག་གི་སྐྱག་པ་སོགས་སྨྲོས་ཤིག་དང་། རིག་གནས་ལ་སྦྱང་བ་དག་ཀྱང་བཞད་གད་ཐག་གི་འགྲོའོ།།
ཁེད་ཀྱི་ཐ་སྙད་ལ་ཡང་། སྔར་གྱི་ལོ་རྒྱུས་དེབ་ཐེར་དག་ན་ལྡེའུ་ཞེས་བརྗོད་ཀྱང་། ཕྱིས་སུ་ཁེད་ཅེས་ཚང་མས་སྨྲས་པ་ལས། དེའི་མིང་ལ་གབ་ཚིག་ཅེས་གང་དུའང་མ་གྲགས་པའི་ཕྱིར། ཁེད་དེ། ལྡེའུ་ཟེར་བ་དེ་མིན་ནོ་ཞེ་ན། འོ་ན་ལྡེའུ་དེ་གང་ལ་མ་བྱེད་སྨྲོས་ཤིག་དང་། བཀའ་དྲིན་ཆེའོ་ཞེས་ཞུའོ།། དེས་ན་ཁེད་ཅེས་པ་དེ། མི་རྣམས་ཀྱི་རྟོག་ངོ་ན་ཡོད་པས། ཁེད་ཅེས་བརྗོད་རུང་བ་ཡིན་ཏེ། རི་བོང་ཅན་ལ་ཟླ་བ་བརྗོད་རུང་ཡིན་བཞིན་ནོ།། ཁེད་ལ་གབ་ཚིག་ཅེས་བརྗོད་རུང་བ་སྒྲུབ་བྱེད་ཀྱི་རྟགས། རྟོག་ཡུལ་ན་ཡོད་པའི་རྟགས་འགོད་མི་རུང་སྟེ། སྔར་དེ་ལྟར་མ་གྲགས་པའི་ཕྱིར་རོ་སྙམ་མོ། དེ་གཉིས་གཅིག་ཏུ་བྱས་པའི་དེབ་ཆུང་ཞིག་ཡོད་ཟེར་བ་ལས།མིག་གིས་མ་མཐོང་ཡང་། སྔ་ཕྱིར་དྲིས་པའི་ལན་དུ། བན་རྒན་མགོ་དཀར་དེས་རྩེད་མོའི་ཞར་ལ་སྨྲས་པའོ།།
རྩོམ་སྒྲིག་པ། རིག་འཛིན་ཚེ་རིང་།


text:
དེང་སང་གྲགས་བཞིན་པའི་“ཤམ་བྷ་ལ”ཞེས་པའི་ཡུལ་མཆོག་ཏུ་གྱུར་པ་ཞིག་ཡོད་ཟེར་བ་དེ་བདེན་ནམ། ངོ་སྤྲོད་ཅུང་གནང་རོགས།
ལན།
ཁྱོད་ཀྱིས་དྲི་བ་འདི་ཤིན་ཏུ་ལེགས་ཀི ཁྱོད་ཀྱིས་འདི་ལྟར་དྲིས་ན་ང་རང་ཆོས་ལུགས་པ་ཞིག་ཡིན་པའི་ཆ་ནས་བདེན་པ་ཡིན་ཟེར་ནི་རེད། ཡིན་ནའང་། ངས་བདེན་པ་ཡིན་ཞེས་བཤད་པ་ཙམ་གྱིས་ཡིད་ཆེས་དཀའ་རྒྱུ་རེད། རྒྱུ་མཚན་ཡང་། སངས་རྒྱས་བཅོམ་ལྡན་འདས་ཀྱིས་ཡོད་ཅེས་གསུངས་ཡོད་ཀྱང་ཡིད་མ་ཆེས་པར་དྲི་བ་འདི་བཏོན་ནི་རེད། དེ་བས་དྲི་བ་འདིའི་ལན་དུ་ཡང་ནང་བསྟན་གྱི་ལྟ་བ་མ་འདྲེས་པའི་སྒོ་ནས་ལན་བཏབས་ན་འགྲིག་ནི་རེད། དེང་སང་སྐད་ཆས་བཤད་ན་བདེན་དཔང་ཞིག་སྟོན་དགོས་ནི་རེད། ཡིན་ནའང་། ང་ལ་ཆོས་ལུགས་མ་འབྲེལ་ན་ཁྱོད་ཚོར་བདེན་དཔང་ཅི་ཡང་བཤད་རྒྱུ་མེད།
དེ་བས་ངས་འདི་ནས་ཆོས་ལུགས་ཀྱི་ལྟ་བ་དང་བཅས་དེའི་སྐོར་བཤད་པར་བྱ་སྟེ་དེ་ལྟར་བྱ་ཡང་དགོས་ནི་རེད། རྒྱུ་མཚན་ནི་ནང་བསྟན་གྱི་ཐུན་མོང་མ་ཡིན་པའི་གནས་ཤིག་རེད། དེ་ང་ཚོ་ལ་སྣང་དཀའ་བའི་རྒྱུ་མཚན་གྱིས་རེད། ཐུའུ་བཀྭན་གྲུབ་མཐའ་ལས་བཤད་པ་ལྟར་ན་ཤམ་བྷ་ལ་ཞེས་པ་ཤཱཀྱཱ་རིགས་ཤམ་བྷ་ཞེས་བྱ་བས་བཟུང་བས་དེ་ལྟར་དུ་གྲགས་ཟེར་ལ། ཤམ་བྷ་ལ་ཞེས་པ་བདེ་འབྱུང་འཛིན་པ་ཞེས་བྱ་སྟེ་བདེ་འབྱུང་ནི་དབང་ཕྱུག་གི་མིང་ཡིན་ལ་དེས་བཟུང་བའི་ཡུལ་ལ་ཤམ་བྷ་ལའོ་ཞེས་ཀྱང་ཟེར། ཞེས་ཐོགས་ཚུལ་མི་འདྲ་བ་གཉིས་གསུངས་ཡོད།
ཡུལ་གང་དུ་ཡོད་པ་ནི་པཎ་ཆེན་དཔལ་ལྡན་ཡེ་ཤེས་ཀྱི《ཤམ་བྷ་ལའི་རྣམ་བཤད》དུ་རྒྱ་གར་དང་། བོད་དང་། ལི་ཡུལ་དང་། རྒྱ་ནག་དང་། རྒྱ་ནག་ཆེན་པོ་དང་། ཀེ་ལ་ཤའི་དུམ་བུ་དྲུག་ཏུ་བྱས་པ་ཀེ་ལ་ཤའི་དུམ་བུ་དེ་ལ་ཕྱེད་ཕྱེད་དུ་བགོས་པའི་ཕྱེད་གཡས་མ། རྒྱབ་རི་རྒྱལ་ལྷུན་པོའི་ངོས་ས་ལ་གཏད་ཅིང་། མདུན་ཆུ་བོ་སི་ཏའི་ཕྱོགས་ལ་བསྟུན་པ་དེ་ཡིན་གསུངས། ཡིན་ནའང་། པོ་ཏ་ལ་དང་ཨུ་རྒྱན་རི་བོ་རྩེ་ལྔ་སོགས་དེང་སང་གི་ས་ཁྲའི་རི་མོ་དང་བསྟུན་ནས་ངོས་འཛིན་རྒྱུ་ཡོད་ཀྱང་། ཤམ་བྷ་ལ་ཟེར་བ་འདིའི་ཡུལ་གྱི་བཀོད་པ་དང་མཐུན་པའི་ཡུལ་ཞིག་ངོས་འཛིན་རྒྱུ་མེད་པས་མི་རྣམས་ལ་དོགས་པ་བྱུང་ཞིང་ལ་ལས་མི་ཕལ་བས་མཐོང་དུ་མེད་པའི་དག་ཞིང་ཞིག་ཏུ་ངོས་འཛིན།
འོ་ན་ཡུལ་འདིའི་བཀོད་པ་ཇི་ལྟར་ཡོད་ཅེ་ན། དེ་སྔོན་གྱི་དཔེ་དག་ལས་འདི་ལྟར་གསུངས་ཡོད་དེ་དབྱིབས་ཟླུམ་པོ་མཐའ་གངས་རིས་བསྐོར་བ། ནང་པད་མ་འདབ་བརྒྱད་ཀྱི་དབྱིབས་དང་ལྡན་པ། འདབ་མའི་དབྱིབས་ཀྱི་བར་རྣམས་ཆུ་བོས་བཅད་པ། དབུས་ཀྱི་ཟེའུ་འབྲུ་ལྟ་བུ་གངས་རི་ཆེན་པོ་ཡོད་པ། པད་འདབ་རེ་རེའི་ནང་དུ་གྲོང་ཁྱེར་བྱེ་བ་ཕྲག་བཅུ་གཉིས་བཅུ་གཉིས་གནས་པས་བསྡོམས་པའི་གྲོང་ཁྱེར་བྱེ་བ་ཕྲག་གོ་དྲུག་དང་། གྲོང་ཁྱེར་རེ་རེ་ལ་ཡུལ་ཁམས་བྱེ་བ་བརྒྱ་ཕྲག་ཡོད་ཅིང་། བྱེ་བ་རེ་རེའི་དབང་བསྒྱུར་བའི་རྒྱལ་ཕྲན་ཀྱང་རེ་རེ་ཡོད་ཅིང་ཡུལ་སླར་ཡང་གངས་རིས་བཅད་པའི་ས་གླིང་བཞིའི་ཚུལ་དུ་སོང་བའི་དབུས་ན་ཀཱ་ལ་པའི་གྲོང་དང་དེའི་ཕྱོགས་ན་མ་ལ་ཡའི་སྐྱེད་ཚལ་དུ་ཆོས་རྒྱལ་ཟླ་བ་བཟང་བོས་བཞེངས་པའི་དུས་འཁོར་གྱི་བློས་བསླངས་ཆེན་མོ། ཤར་དུ་ཉེ་བའི་མཚོ། ནུབ་ཏུ་པད་དཀར་མཚོ། བྱང་དུ་ཆོས་རྒྱལ་རིགས་ལྡན་རྣམས་ཀྱི་བཞུགས་གནས་ཆ་བསགས་ཀྱི་ཕོ་བྲང་ཆེན་པོ་ཡོད་དོ་ཟེར།
འདི་ལྟ་བུའི་གནས་ཤིག་ཡོད་མེད་དེ་མི་རྣམས་ཀྱིས་དོ་སྣང་ཤིན་ཏུ་ཆེན་པོ་བྱེད་ལ་ལ་ལས་ཤམ་བྷ་ལའི་ལམ་ཡིག་ལ་བརྟེན་ནས་འཚོལ་བའི་ངལ་བ་བྱེད། ལྷག་པར་ནུབ་ཕྱོགས་ཀྱི་རྟོག་ཞིབ་པ་སྙིང་སྟོབས་ཅན་དག་གིས་ཤམ་བྷ་ལ་མཐོང་མི་ཐུབ་པའི་གནས་ཤིག་ཏུ་ནམ་ཡང་བསམ་གྱིན་མེད། 1924—1927བར་དུ་སུའུ་ཨུག་གི་མི་ཉི་གུ་ལ་ལེ་ལེ་ཞི་ཟེར་བས་དཀའ་བ་ཆེན་པོས་བཙལ་མྱོང་ཟེར། བཤད་ཚུལ་ལྟར་ན་ཁོ་བོད་དང་རྒྱ་གར་གྱི་ས་མཚམས་སུ་ཤམ་བྷ་ལའི་དགེ་སློང་ཞིག་ལ་ཐུག དགེ་སློང་དེས་ཁོ་ལ་ཤམ་བྷ་ལ་ནི་ས་འོག་གི་རྒྱལ་ཁབ་ཅིག་ཡིན་ལ་ས་འོག་གི་འཇིག་རྟེན་ཐམས་ཅད་དབང་དུ་བསྡུས་ཡོད་ཟེར། ད་དུང་རྒྱལ་བོར་མེ་ལོང་ཆེན་པོ་ཞིག་ཡོད་པ་དེས་མིའི་འགྲོ་འདུག་སྤྱོད་གསུམ་མཐོང་ལ་ཕྱོགས་སོ་སོའང་མཐོང་ཐུབ་ཟེར། རྗེས་སུ་ཁོ་གར་སོང་ཆ་མེད་དུ་གྱུར། བཤད་ཚུལ་ལྟར་ན་ཁོ་ཤམ་བྷ་ལར་བུད་སོང་ཟེར།
འཛམ་གླིང་འཁྲུག་ཆེན་གཉིས་པའི་སྐབས་སུ་ཨ་རིའི་མཁའ་དམག་གི་གནམ་གྲུ་ཞིག་ས་འོག་གི་འཇིག་རྟེན་དུ་སླེབས་ཤིང་དེ་ན་ཉི་ཟླ་སོགས་ཡོད་ཚུལ《གསང་བ》ཞེས་པའི་དེབ་ཏུ་འཁོད་འདུག བོད་ཀྱི་དཔེ་རྙིང་ཞིག་ན་ཤམ་བྷ་ལར་འགྲོ་བའི་ལམ་ས་འོག་ན་ཡོད་ཅེས་བྲིས་པ་ཞིག་ཀྱང་མཐོང་མྱོང་མོད་ད་ནི་དེའི་མིང་བརྗེད་འདུག
པཎ་ཆེན་གྱི་ཤམ་བྷ་ལའི་ལམ་ཡིག་ལ་བརྟེན་ནས་གནའ་རྫས་རྟོག་ཞིབ་པ་དང་རྟོག་ཞིབ་པ་མང་བོས་བོད་ཀྱི་ཕྱི་ནང་ཀུན་ཏུ་བཙལ་མྱོང་། ཁོ་ཚོས་ཤམ་བྷ་ལའི་གནས་རྙེད་ཅེས་ཟེར་མོད་ངོས་འཛིན་གཏན་ནས་མི་མཐུན་ཏེ་གནའ་རྫས་རྟོག་ཞིབ་པས་པེད་ཨེར་མུའུ་མཐོ་སྒང་དུ་ཤམ་བྷ་ལའི་ཤུལ་རྙེད་ཟེར། ལ་ལས་ཐ་ལི་མུ་རུ་རྙེད་ཟེར། ཐུ་ལི་ཧྥན་དུ་རྙེད་ཟེར། ལ་ལས་ཞི་པུ་ལི་རེད་ཟེར། ལ་ལས་ཤམ་བྷ་ལར་འགྲོ་བའི་ལམ་པོ་ཏ་ལའི་འོག་ན་ཡོད་ཟེར།
ང་ཚོའི་བཤད་རྒྱུན་ལ་སྐུ་ཕྱོགས་ཤིང་བཟའ་ཤམ་བྷ་ལར་སོང་བའི་ལོ་རྒྱུས་ཡོད། ཐེངས་གཅིག་གཉེར་བའང་ཁྲིད། གཉེར་བ་མཐའ་ཞིག་ནས་འདུག་ཏུ་བཅུག་ནས་ཁོ་གྲོང་ཁྱེར་ནང་དུ་སོང་གཉེར་བས་མེ་ཏོག་པད་མ་ཞིག་བཏོག་ནས་ཡོང་བ་སྔོན་ཆད་ཤིང་བཟའ་བླ་བྲང་ན་ཡོད་ཟེར། གང་ལྟར་ཡང་ནང་བའི་ལྟ་བས་བཤད་ན་གལ་ཏེ་ཤམ་བྷ་ལ་མེད་ན་དུས་འཁོར་དབང་ཆེན་གྱི་དོན་སྙིང་ཡང་མེད་པར་གྱུར་པ་ཡིན།
དེ་བས་ཤེས་རྒྱུ་ཞིག་ནི་ཤམ་བྷ་ལ་ནི་ང་ཚོས་བཙལ་ནས་རྙེད་རྒྱུ་ཞིག་མིན། དེའི་རྒྱུ་མཚན་ཡང་དུས་འཁོར་རྒྱུད་རྩ་འགྲེལ་ལས་ཤམ་བྷ་ལ་སོགས་སྤྲུལ་པའི་གྲོང་ཁྱེར་དུ་གསུངས་ཡོད་པས་དེ་དག་ལས་གསུངས་པའི་ཡུལ་གྱི་དབྱིབས་དང་ཚད་གནས་སོགས་གདུལ་བྱ་ཐུན་མོང་བ་ང་ཚོ་ལྟ་བུ་རྣམས་ལ་ཇི་ལྟ་བུ་བཞིན་དུ་སྣང་བའི་ངེས་པ་གཏན་ནས་མེད་པས་སོ། །དེ་ཡང་ཡིན་ཏེ། དེ་དག་ནི་རྣལ་འབྱོར་བའི་སྣང་བ་བཞིན་ཡིན་པས་དེ་ལྟ་བུ་བཞིན་མཐོང་འདོད་ན་དཔལ་དུས་ཀྱི་འཁོར་ལོ་ཉམས་སུ་བླངས་ན་འོས་པ་ལས་ས་ཁྲ་བཟུང་ཞིང་རྩམ་ཁུག་ཁུར་ནས་འཚོལ་བ་ནི་ངལ་བ་ལས་མི་འདུག
དེ་སྔོན་ཕྱི་རོལ་མུ་སྟེགས་པའི་གྲུབ་མཐའ་དར་ཞིང་བདག་ཅག་སྟོན་པས་ཆོས་རྒྱལ་ཟླ་བ་བཟང་བོ་ལ་དཔལ་དུས་ཀྱི་འཁོར་ལོ་གསུངས། དེ་ནས་རིམ་བཞིན་རིགས་ལྡན་དྲག་པོའི་འཁོར་ལོ་ཅན་གྱི་རིང་ལ་ནུབ་ཕྱོགས་ནས་ཀླ་ཀློའི་དཔུང་བྱུང་ནས་བོད་དང་བཅས་པ་དབང་དུ་བསྡུས་ནས་འཛམ་གླིང་ཕྱེད་ཙམ་དབང་བསྒྱུར་ནས་ཤམ་བྷ་ལར་དམག་དྲངས་པ་ལ་དྲག་པོ་འཁོར་ལོ་ཅན་གྱིས་ཀླ་ཀློ་དེ་རྣམས་ཚར་གཅོད་པར་བྱེད།
དེ་གཉིས་འཁྲུག་པའི་སྐོར་ལ་ངོ་མཚར་བ་མང་བོ་ཡོད་ཀི དཔེར་ན། རྡོ་ཡི་རྟ་འཕུར་ཏེ་འགྲོ་བ་དང་མེ་སྒྱོགས་དང་མཚོན་ཆ་སྣ་ཚོགས་འཕྲུལ་འཁོར་སྣ་ཚོགས་ཡོད་ཀི གལ་ཏེ་འདི་ཁ་ཐུང་གློག་བརྙན་ལ་ཕབ་ན་ངོ་མ་བལྟ་རྒྱུ་ཡོད་རྒྱུ་རེད། དེ་ནས་བཟུང་འཇིག་རྟེན་ཡར་རྒྱས་ཀྱི་ཕྱོགས་ལ་བསྙེག་རྒྱུ་རེད།


text:
༄༅།། སློབ་ཆུང་རྩིས་རིག་སློབ་ཁྲིད་བྱེད་ཐབས་སྐོར་རགས་ཙམ་གླེང་བ།
སློབ་ཆུང་རྩིས་རིག་སློབ་ཚན་ནི་འོས་འགན་སློབ་གསོའི་སློབ་ཚན་གཙོ་བོ་ཞིག་ཡིན་ལ། སློབ་ཆུང་གི་རྨང་གཞིའི་སློབ་གསོའི་སློབ་ཚན་ཞིག་ཀྱང་རེད། སློབ་ཚན་ཚད་གཞི་གསར་པ་སྒྱུར་བཅོས་བྱས་པ་དང་བསྟུན་ནས་རྩིས་རིག་སློབ་གསོའི་ཁྲོད་དུ་འཕེལ་རྒྱས་རང་བཞིན་དང་། རྨང་གཞིའི་རང་བཞིན། ཡོངས་ཁྱབ་རང་བཞིན་བཅས་འདོན་སྤེལ་གང་ལེགས་ཐུབ་ཚེ། ཕྱོགས་གཅིག་ནས་སློབ་ཆུང་སློབ་མས་དུས་རྒྱུན་གྱི་སློབ་ཁྲིད་དང་སློབ་སྦྱོང་ཁྲོད་རྩིས་རིག་སྦྱོང་བའི་དགོས་པ་དང་རྩིས་རིག་གི་དངོས་ཡོད་རིན་ཐང་ལ་མྱོང་བ་ཟབ་མོ་སྐྱེ་ཐུབ་ལ། སློབ་ཚན་ཚད་གཞི་གསར་པའི་སྒྱུར་བཅོས་ཁྲོད་རྩིས་རིག་སློབ་ཁྲིད་ཀྱི་དམིགས་ཡུལ་ཡང་བསྒྲུབ་ཐུབ། ཕྱོགས་གཞན་ཞིག་ནས་སློབ་ཚན་ཚད་གཞི་གསར་པའི་སྒྱུར་བཅོས་ཁྲོད་དགེ་རྒན་ཚོས་རྩིས་རིག་ལ་འཛིན་པའི་འདུ་ཤེས་འགྱུར་ལྡོག་གཏོང་བ་དང་སློབ་ཁྲིད་བྱེད་ཐབས་འགྱུར་བ་གཏོང་བའི་དམིགས་ཡུལ་ཡང་མངོན་འགྱུར་ཡོང་ཐུབ། མདོར་ན་སློབ་ཚན་ཚད་གཞི་གསར་པའི་སྒྱུར་བཅོས་ལས་རྩིས་རིག་ནི་གྲངས་ཀ་རྩི་བ་དང་བསྒྱུར་བགོས་བསྡོམས་འཐེན་གྱི་མན་ངག་སྟབས་བདེ་ཞིག་ཏུ་བརྩིས་ནས་ཕྱི་ཚུལ་ཙམ་གྱི་ཞིབ་འཇུག་ཏུ་མ་སོང་བར་ཞིབ་འཇུག་གཏིང་ཟབ་དང་གནད་ལ་འཁེལ་བ་བྱས་ཏེ། སློབ་མའི་རྩིས་རིག་སྦྱོང་བའི་ཧུར་སེམས་འཕེལ་བ་བྱེད་དགོས། དེ་ལྟར་བྱུང་ཚེ་སློབ་མའི་གཞི་རྩའི་རྩིས་རྒྱག་ནུས་པ་འཕེལ་ནས་རྩིས་རིག་སྦྱངས་འབྲས་ལེགས་སུ་འགྲོ་ཐུབ་པ་དང་སློབ་མའི་ཁྱོན་ཡོངས་ཀྱི་བྱང་ཚད་དང་སྤྱི་ཡོངས་འཕེལ་རྒྱས་ཐད་ནུས་པ་གལ་ཆེན་ཐོན་ཐུབ།
དང་པོ། སློབ་ཆུང་རྩིས་རིག་སློབ་ཁྲིད་ཀྱི་ནང་དོན་འཆར་འགོད་ཐད་ལེགས་བཅོས་བྱེད་དགོས།
དགའ་ཞེན་ནི་ཕྲུ་གུའི་དགེ་རྒན་དང་པོ་ཡིན་ཟེར་བའི་དཔེ་ལྟར། དགེ་རྒན་གྱིས་སློབ་མས་རྩིས་རིག་ལ་འཛིན་པའི་བག་ཆགས་ངན་པ་རྣམས་འགྱུར་ལྡོག་གཏོང་རོགས་བྱས་ཏེ། རྩིས་རིག་ནི་སྦྱོང་དཀའ་བ་དང་ཚིག་སྐམ་པོའི་རིག་ཚན་ཞིག་མ་ཡིན་པར་དེ་ལས་ལྡོག་སྟེ་སྐྱེ་སྟོབས་ཀྱི་དཔལ་འབར་བའི་རིག་ཚན་ཞིག་ཡིན་པའི་ངེས་ཤེས་སྐྱེ་ཐུབ་རྒྱུར་ཁྲིད་སྟོན་བྱ་དགོས་ཤིང་། སློབ་མ་ཚོས་རྩིས་རིག་ལ་དགའ་ཞེན་སླེབས་དགོས་ན་སློབ་ཁྲིད་ཀྱི་ནང་དོན་འཆར་འགོད་ལ་ལེགས་འགྱུར་བྱེད་པ་ནས་འགོ་འཛུགས་དགོས། དང་ཐོག རྩིས་རིག་དགེ་རྒན་གྱིས་འཛིན་གྲྭ་རེ་རེ་དང་སློབ་མ་རེ་རེའི་ཁྱད་ཆོས་ལ་གཞིགས་ཏེ། འཛིན་གྲྭ་སྒེར་དང་སློབ་མ་སྒེར་ལ་འཚམས་པའི་སློབ་ཁྲིད་འཆར་འགོད་བཟོ་བ་དང་། སློབ་ཁྲིད་ཀྱི་ནང་དོན་འཆར་འགོད་གང་ལེགས་བྱེད་དགོས་པ་མ་ཟད། སྔར་གྱི་སློབ་ཁྲིད་ཀྱི་རྨང་གཞིའི་ཐོག་སྒྱུར་བཅོས་དང་གསར་གཏོད་བྱས་ཏེ་སློབ་མས་རྩིས་རིག་གི་རིག་ཚན་དེར་དགའ་ཞེན་སླེབས་པ་བྱེད་དགོས། དེ་དང་ཆབས་ཅིག་དགེ་རྒན་གྱིས་འཛིན་གྲྭའི་ནང་རྩིས་རིག་སྦྱོང་བའི་རྣམ་པ་བཟང་པོ་ཞིག་གཏོད་དགོས། དཔེར་ན་བློར་འཛིན་བྱའི་རྩིས་རིག་གི་སྤྱི་འགྲོས་ནག་པང་ཆུང་ཆུང་ཐོག་འབྲི་བ་སོགས་བྱས་ཚེ་ཁོར་ཡུག་གི་ཞུན་བརྡར་ཐེབས་ནས་སློབ་མས་རྩིས་རིག་ལ་འཛིན་པའི་བག་ཆགས་ངན་པ་རིམ་བཞིན་འགྱུར་ཐུབ། སློབ་ཁྲིད་ཀྱི་བརྒྱུད་རིམ་ནང་དགེ་རྒན་གྱིས་སློབ་མར་གསར་གཏོད་རང་བཞིན་གྱི་དྲི་གཞི་བཏོན་ནས་སློབ་མའི་གསར་གཏོད་ནུས་པ་སྔོག་འདོན་བྱེད་དགོས། སྤྱི་འགྲོས་སློབ་སྐབས་རྩིས་གཞི་རེ་རེ་བཞིན་དུ་མི་རྩི་བར། རྙོག་འཛིང་ཆེ་བའི་སྤྱི་འགྲོས་སྟབས་བདེ་རུ་བཏང་ནས་སློབ་མས་ངེས་བདེ་པོ་ཡོང་བར་བྱེད་དགོས། དེའི་དམིགས་ཡུལ་ནི་སློབ་མས་སྤྱི་འགྲོས་ཁོ་ནར་མགོ་འཁོར་ནས་མ་བསྡད་པར་རྩིས་རིག་ཤེས་བྱ་སྦྱོང་བའི་ཐབས་ཤེས་དང་བསམ་གཞིག་ནུས་པ་གསོ་སྐྱོང་བྱེད་པའི་ཆེད་དུ་ཡིན། སློབ་མས་རྩིས་རིག་གི་བསམ་གཞིག་ནུས་པར་བརྟེན་ནས་སློབ་སྦྱོང་དང་འཚོ་བའི་ནང་གི་གནད་དོན་ཐག་གཅོད་ཐུབ་ལ་རྩིས་རིག་གི་བསམ་གཞིག་ནུས་པ་དང་དོན་དངོས་འཚོ་བའི་བར་འབྲེལ་བ་དམ་ཟབ་ཡོད་པའང་ཁོངས་སུ་ཆུད་ཐུབ།
གཉིས་པ། སློབ་ཆུང་རྩིས་རིག་སློབ་ཁྲིད་ཀྱི་ཁོར་ཡུག་བཟང་པོ་བསྐྲུན་དགོས།
སློབ་མ་རྣམས་བློ་རྩེ་གཅིག་སྒྲིམ་ངང་སློབ་སྦྱོང་ལ་འཇུག་ཆེད། སློབ་མར་སློབ་སྦྱོང་གི་ཁོར་ཡུག་དང་ཁ་དབུགས་བཟང་པོ་ཞིག་བསྐྲུན་དགོས། ཁོར་ཡུག་གིས་མིའི་གནས་སྟངས་ལ་ཤུགས་རྐྱེན་ཆེན་པོ་ཐེབས་ཐུབ་པས་ཁོར་ཡུག་བཟང་པོའི་ནང་སློབ་མས་བློ་རྩེ་གཅིག་སྒྲིམ་གྱིས་སློབ་སྦྱོང་བྱེད་ཐུབ། སློབ་ཚན་ཚད་གཞི་གསར་པའི་ཁོར་ཡུག་འོག སློབ་མ་ནི་སློབ་སྦྱོང་བྱེད་པ་པོ་དང་བདག་པོ་ཡིན་ཞིང་། དགེ་རྒན་ནི་སློབ་སྦྱོང་གི་བརྒྱུད་རིམ་ཁྲོད་ཀྱི་སློབ་སྟོན་པ་ཡིན་པས་སློབ་མས་སོ་སོའི་ཁ་འཐོར་རང་བཞིན་གྱི་བསམ་གཞིག་ནུས་པ་འདོན་སྤེལ་གང་ལེགས་བྱེད་དགོས་པ་དང་། སློབ་ཁྲིད་ནང་དགེ་རྒན་ལ་དྲི་བ་གསར་པ་འདོན་ཐུབ་པ་བྱས་ཏེ། དྲི་ལན་འདེབས་སྟངས་ཀྱི་བསམ་གཞིག་གསར་པ་དང་ཐབས་ཤེས་གསར་པ་གང་མང་མཁོ་འདོན་བྱས་ནས། སློབ་ཚན་ཐོག་སློབ་མ་ཡོངས་ཀྱི་ཧུར་བརྩོན་ནུས་པ་སྐུལ་སློང་དང་བསམ་བློའི་ནུས་པ་སྐྱེད་སྲིང་བྱེད་དགོས། སློབ་མ་ཚང་མར་དྲི་གཞི་རྩི་བའི་ཐབས་ལམ་མི་འདྲ་བ་རེ་ཡོད་པས་སློབ་མ་ཚོའི་ཚོར་འདུ་སྐྱེན་པའི་བསམ་གཞིག་དགོས་མཁོ་ཆེན་པོ་ཡོད། ཕྱོགས་མི་འདྲ་བའི་སྒོ་ནས་རྩིས་རིག་དྲི་གཞིར་དྲི་ལན་བཏབ་ཚེ། རིགས་མི་འདྲ་བའི་དྲི་ལན་འདེབས་ཐུབ། དགེ་རྒན་ནི་སློབ་སྟོན་པ་ཡིན་པས་སློབ་མའི་བསམ་གཞིག་ནུས་པར་ཁྲིད་སྟོན་ཧུར་ཐག་བྱེད་པ་དང་སློབ་མའི་བསམ་གཞིག་ནུས་པ་ཕྱོགས་ལྷུང་ཡིན་ཚེ་དགེ་རྒན་གྱིས་དུས་ཐོག་ཏུ་ཁྲིད་སྟོན་དང་ཡོ་བསྲང་བྱེད་དགོས། དགེ་རྒན་གྱིས་འཛིན་གྲྭའི་གྱང་ངོས་སུ་རྩིས་རིག་དང་འབྲེལ་བའི་གདམས་ངག་དཔེར་ན་རྩིས་རིག་ཁྲོད་ནས་ཐབས་ཤེས་དང་གོ་བ་གསར་པ་བླངས་ཐུབ་པ་བྱ་རྒྱུ་ནི་རྩིས་ཕྲེང་ཞིག་རྩི་ཐུབ་པ་ལས་གལ་ཆེའོ་སོགས་པ་བཀལ་དགོས། དབྱིབས་རྩིས་ཀྱི་སློབ་ཚན་ལ་དགེ་རྒན་གྱིས་དཔེ་དབྱིབས་བཏོན་ནས། སློབ་མ་ཚོར་ལག་ལེན་བྱེད་བཅུག་པ་ལས་བསམ་བློ་ཁོ་ན་གཏོང་བཅུག་རྒྱུ་མེད། ལངས་གཟུགས་ཀྱི་བསམ་གཞིག་ལ་བརྟེན་ནས་དགེ་རྒན་གྱི་ཁྲིད་པའི་དབྱིབས་རྩིས་ནང་དོན་ལ་གོ་བ་ལོན་པ་དང་ལག་ལེན་ཁྲོད་སློབ་སྦྱོང་བྱས་ཚེ་སློབ་མས་དབྱིབས་རྩིས་ཀྱི་ཤེས་བྱར་གོ་བ་གཏིང་ཟབ་ལོན་ཐུབ།
གསུམ་པ། སློབ་ཆུང་རྩིས་རིག་སློབ་ཁྲིད་སྐབས་ཁམས་དང་མོས་པར་བསྟུན་མཁས་བྱེད་དགོས།
ཁམས་དང་མོས་པར་བསྟུན་པའི་བྱེད་ཐབས་སློབ་ཆུང་སློབ་གསོའི་ཁྲོད་སྤྱད་པས་སློབ་ཆུང་གི་རྨང་གཞིའི་སློབ་གསོར་གྲུབ་འབྲས་མངོན་གསལ་དོད་པོ་ཐོབ་ཡོད། ཁམས་དང་མོས་པར་བསྟུན་པའི་སློབ་ཁྲིད་བྱེད་ཐབས་ཀྱིས་སློབ་མ་རྩིས་རིག་ལ་དགའ་ཞེན་ཆེན་པོ་སླེབས་ཐུབ་པ་མ་ཟད་སོ་སོའི་བསམ་ཤེས་ཀྱི་ནུས་པ་དང་གསར་གཏོད་ཀྱི་ནུས་པ་འཕེལ་ཐུབ། སློབ་ཁྲིད་བྱེད་སྟངས་དེའི་ཁྲོད་དེང་རབས་ཀྱི་དགེ་སློབ་འབྲེལ་བ་གསལ་པོར་བཟོས་ཏེ། དགེ་རྒན་ལྟེ་བར་འཛིན་པའི་སྲོལ་རྒྱུན་ནས་སློབ་མ་ལྟེ་བར་འཛིན་པའི་དེང་རབས་ཀྱི་དགེ་སློབ་འབྲེལ་བར་འཕོ་འགྱུར་ཡོང་བ་བྱས་ཏེ། སློབ་མ་ཁམས་དང་མོས་པར་བསྟུན་པའི་སློབ་གསོར་རང་འགུལ་གྱིས་ཧུར་ཐག་ངང་ཞུགས་དགོས་པ་དང་། སློབ་ཁྲིད་གསར་པའི་བརྒྱུད་རིམ་ཁྲོད་དགེ་རྒན་གྱིས་སློབ་མ་དང་འབྲེལ་འདྲིས་བྱ་རྒྱུར་དོ་སྣང་དེ་བས་མང་བ་བྱེད་དགོས། སློབ་མའི་བསམ་བློའི་འཁྱེར་སོ་ཤེས་པ་བྱས་ནས་དགེ་སློབ་བར་གྱི་འབྲེལ་བ་བཟང་པོ་ཞིག་འཛུགས་པའི་ནུས་པ་རང་འགུལ་ངང་སྐྱེད་སྲིང་བྱེད་པ་དང་དུས་མཚུངས། ཁམས་དང་མོས་པར་བསྟུན་པའི་སློབ་གསོའི་བརྒྱུད་རིམ་ཁྲོད་སློབ་མས་བློ་རྩེ་གཅིག་སྒྲིམ་གྱིས་སློབ་ཚན་ཉན་ཏེ་རང་ཉིད་ནི་དྲི་གཞིའི་ཐ་དག་ལ་ལན་བཏབ་ཐུབ་མཁན་དེ་ཡིན་པར་ངོས་འཛིན་བྱེད་དགོས་ཤིང་། གལ་ཏེ། རང་ཉིད་ལ་གནད་དོན་དེ་དག་འཕྲད་ཚེ་ཇི་ལྟར་ཐག་གཅོད་བྱེད་པའི་ཐད་བསམ་གཞིག་བྱེད་དགོས། དགེ་རྒན་གྱིས་སློབ་མའི་བརྩེ་བ་གསོ་སྐྱོང་བྱེད་པར་མཐོང་ཆེན་བྱས་ཏེ། སློབ་ཆུང་རྩིས་རིག་སྦྱངས་འབྲས་ཡག་ཏུ་འགྲོ་བ་དང་དུས་མཚུངས་ཁྱོན་ཡོངས་ནས་གོང་འཕེལ་ཡོང་བ་བྱེད་དགོས། དགེ་རྒན་གྱིས་ཁམས་དང་མོས་པར་བསྟུན་པའི་དྲི་གཞི་བཀོད་སྒྲིག་བྱེད་སྐབས་འཛིན་གྲྭའི་སློབ་མ་སྒེར་གྱི་ཁྱད་ཆོས་གཞིར་བཟུང་གཏན་འཁེལ་བྱེད་པ་དང་། འཛིན་གྲྭ་ཡོངས་ཀྱི་རྒྱབ་ལྗོངས་དང་མཐུན་པ་བྱེད་རྒྱུ་རྨང་གཞིར་བཞག་དགོས། དེ་ལྟར་བྱུང་ཚེ་སློབ་མའི་ཧུར་བརྩོན་ནུས་པར་སྐུལ་འདེད་ཐེབས་ནས་ཚ་ཚ་འུ་འུར་གྱི་སློབ་ཁྲིད་ལ་ཞུགས་ཐུབ། ཚང་མས་མཉམ་དུ་ཧུར་བརྩོན་གྱིས་ཁམས་དང་མོས་པར་བསྟུན་པའི་སློབ་ཁྲིད་ནང་ཞུགས་ཚེ། སློབ་མའི་སེམས་ནུས་ཡོད་ཚད་འདོན་སྤེལ་བྱེད་ཐུབ།
ཤེས་བྱ་རྩ་བར་འཛིན་པ་ནས་མི་རྩ་བར་འཛིན་པའི་ལོ་རྒྱུས་ཀྱི་འཕེལ་རིམ་ཁྲོད། སྐབས་འགར་དགེ་རྒན་གྱིས་ཤེས་བྱའི་གལ་ཆེན་རང་བཞིན་ནན་བཤད་ཚད་ལས་འདས་པ་བྱས་པ་ཙམ་ལས་སློབ་སྦྱོང་གི་ལག་ལེན་རང་བཞིན་ལ་ནན་བཤད་བྱ་རྒྱུ་མི་འདང་བའི་རྐྱེན་གྱིས་སློབ་མས་རྩིས་རིག་ལ་དགའ་ཞེན་མེད་པར་གྱུར་གྱི་ཡོད། སློབ་ཚན་ཚད་གཞི་གསར་པའི་སྒྱུར་བཅོས་བརྒྱུད་དགེ་སློབ་གཉིས་ཀས་རྩིས་རིག་གི་རིན་ཐང་དངོས་ལ་ངོས་འཛིན་ཡང་དག་བྱུང་ན། རྩིས་རིག་ལ་དེ་བས་གཏིང་ཟབ་པའི་སྒོ་ནས་ཞིབ་འཇུག་བྱེད་པའི་འདུན་པ་ཤུགས་ཆེར་འཕེར་ངེས་ལགས།
མདོར་ན། སློབ་ཚན་ཚད་གཞི་གསར་པའི་སྒྱུར་བཅོས་འོག རྩིས་རིག་སློབ་སྦྱོང་གི་བརྒྱུད་རིམ་དེ་བས་འཐུས་སྒོ་ཚང་བ་དང་། དེ་བས་ཞིབ་ཕྲ་ཡོང་བར་གཅིག་ནས་དགེ་རྒན་གྱིས་ཕྱོགས་མང་པོའི་ཐད་ནས་སློབ་མའི་ནུས་པ་གསོ་སྐྱོང་བྱེད་དགོས་ཤིང་། བློ་ཁོག་ཆེན་པོས་སྲོལ་རྒྱུན་གྱི་རྩིས་རིག་སློབ་ཁྲིད་བྱེད་ཐབས་ལེགས་བཅོས་བྱེད་དགོས་ལ། འཚོལ་ཞིབ་ཀྱི་ཁྲོད་ནས་གནད་དོན་ཤེས་རྟོགས་ཐུབ་པ་དང་གནོད་དོན་དུས་ཐོག་ཏུ་ཡོ་བསྲང་ཐུབ་པ་བྱེད་དགོས། གཉིས་ནས་འཛིན་གྲྭའི་སློབ་མ་ཡོངས་ལ་འཚམས་པའི་སློབ་ཁྲིད་ཀྱི་འཆར་འགོད་བཟོ་བ་དང་ལྷག་པར་དུ་སློབ་མས་དགའ་ཞེན་ཡོད་པའི་སྒོ་ནས་སློབ་སྦྱོང་བྱེད་པ་དང་སློབ་སྦྱོང་གི་ཁྲོད་ནས་དགའ་ཞེན་སླེབས་པ་བྱེད་དགོས། གསུམ་ནས་སློབ་མ་གཙོ་བོར་འཛིན་རྒྱུ་མཐའ་འཁྱོངས་ཀྱིས་གསར་གཏོད་ཀྱི་རྣམ་པའི་ཐོག་ནས་སློབ་ཚན་ཚད་གཞི་གསར་པའི་སློབ་ཆུང་རྩིས་རིག་གི་སློབ་གསོ་སློབ་ཁྲིད་ལེགས་འགྲུབ་ཡོང་བ་བྱས་ཏེ་སློབ་མ་ཁྱོན་ཡོངས་ནས་གོང་འཕེལ་འགྲོ་བར་སྐུལ་འདེད་གཏོང་དགོས།
-- --


text:
ཕུགས་བསམ་དང་དད་སེམས་ནི་མི་རྣམས་འབད་འབུངས་སྟོབས་བརྩོན་གྱིས་མདུན་སྐྱོད་བྱ་རྒྱུར་ཁྲིད་སྟོན་བྱེད་མཁན་གྱི་དར་ཆ་ཞིག་དང་། མི་རྣམས་ཀྱི་མདུན་སྐྱོད་ཁ་ཕྱོགས་གསལ་སྟོན་བྱེད་མཁན་གྱི་ཕྱོགས་སྟོན་སྒྲོན་མེ་ཡིན། རང་སྐྱོང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་ཐོག་གུང་ཁྲན་ཏང་མིའི་དད་སེམས་ཀྱི་དར་ཆ་མཐོན་པོར་བསྒྲེངས་ཏེ“བློ་བརྟན་འགྱུར་མེད་ཀྱི་སྒོ་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་བསམ་བློར་དྲག་ཆས་སྤྲས་ནས་རང་རྟོགས་ངང་གུང་ཁྲན་རིང་ལུགས་ཀྱི་རྒྱང་རིང་ཕུགས་བསམ་ཆེན་པོ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་འདུན་གྱི་བློ་བརྟན་འགྱུར་མེད་ཀྱི་དད་མོས་པ་ཞིག་དང་བསམ་པ་རྣམ་དག་གི་ལག་ལེན་པ་ཞིག་བྱེད་དགོས”ཞེས་ནན་བཤད་བྱས་ཡོད།
གུང་ཁྲན་རིང་ལུགས་ཀྱི་རྒྱང་རིང་ཕུགས་བསམ་ཆེན་པོ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་བསམ་ནི་ཀྲུང་གོ་གུང་ཁྲན་ཏང་མིའི་བསམ་བློའི་ཀ་རྟེན་དང་ཆབ་སྲིད་ཀྱི་བླ་སྲོག་ཡིན་ལ་ཏང་གི་མཐུན་སྒྲིལ་གཅིག་གྱུར་རྒྱུན་འཁྱོངས་བྱེད་པའི་བསམ་བློའི་རྨང་གཞི་ཞིག་ཀྱང་རེད། “ཐོག་མའི་བསམ་འདུན་མ་བརྗེད་པ་དང་། འགན་འཁྲི་བློ་ལ་བརྟན་པོར་བཅངས་པ། ནམ་ཡང་འབད་འཐབ་བཅས་བྱས་ཚེ་གཞི་ནས་ཀྲུང་གོ་གུང་ཁྲན་ཏང་ནམ་ཡང་གསོན་ཤུགས་འཕེལ་ཐུབ”ཏང་གི་ཚོགས་ཆེན་བཅུ་དགུ་པ་གྲོལ་ནས་གཟའ་འཁོར་གཅིག་ཀྱང་མ་སོང་བར་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུའི་སྣེ་ཁྲིད་ནས་ཆེད་མངགས་ཧྲང་ཧའེ་ཀྲུང་གུང་ཚོགས་ཆེན་དང་པོའི་འཚོགས་ཡུལ་གནས་མཆོག་དང་ཀྲེ་ཅང་ཅ་ཤིང་ནན་ཧུའུ་མཚོ་མོའི་གྲུ་དམར་ཐོག་ཕེབས་ནས་ཏང་འཛུགས་སྐྱོང་གི་ལོ་རྒྱུས་དང་འབད་འཐབ་ཀྱི་བརྒྱུད་རིམ་ཕྱིར་དྲན་དང་། ཏང་ཞུགས་ཀྱི་དམ་བཅའ་བསྐྱར་འཇོག་གནང་བ་དེ་ཐོག་ནས“གྲུ་དམར་གྱི་སྙིང་སྟོབས”རྒྱས་བཤད་གནང་བ་མ་ཟད། སྐབས་གསར་པའི་ཀྲུང་དབྱང་འགོ་ཁྲིད་མཉམ་སྡེབ་ཀྱི་བྲག་རྡོ་ལྟར་གྱི་ཕུགས་བསམ་དད་སེམས་ཀྱང་མངོན་པར་བྱས་ཡོད།
ཕུགས་བསམ་དད་སེམས་བརྟན་པོ་དང་གུང་ཁྲན་ཏང་མིའི་སྙིང་སྟོབས་དོན་གཉེར་བརྟན་སྲུང་བྱ་རྒྱུ་དེ་ནི་སྔ་བར་ཕྱི་གསུམ་དུ་གུང་ཁྲན་ཏང་མིའི་ལུས་ཆགས་ས་དང་སེམས་བརྟེན་སའི་རྩ་བ་ཞིག་དང་ཏང་གི་ཆབ་སྲིད་ཀྱི་ལེགས་ཆ་ཆེན་པོ་ཞིག་རེད། གུང་ཁྲན་ཏང་མི་ཞིག་དང་འགོ་ཁྲིད་ལས་བྱེད་པ་ཞིག་ལ་གུང་ཁྲན་རིང་ལུགས་ཀྱི་ཕུགས་བསམ་ཆེན་པོ་ལྡན་མིན་ལ་ཚད་འཇལ་བྱ་རྒྱུར་དངོས་ཡོད་ཀྱི་ཚད་གཞི་ཞིག་ཡོད། དེ་ནི་ཁོང་ཚོས་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་རྩ་བའི་དམིགས་ཡུལ་མཐའ་འཁྱོངས་ཐུབ་མིན་དང་། དཀའ་ལས་སྔོན་ལ་རྒྱག་པ་དང་རྗེས་སུ་ལོངས་སྤྱོད་ཐུབ་མིན། ལས་དོན་ཧུར་ཐག་བསྒྲུབ་པ་དང་སྤྱོད་གཙང་གཞུང་དྲང་ཐུབ་མིན། ཕུགས་བསམ་གྱི་ཆེད་སྲོག་ཉེན་ལ་མི་འཛེམས་པར་འབད་འབུངས་དང་། འཐབ་རྩོད། རང་ཉིད་ཀྱི་སེམས་ནུས་ཡོད་ཚད་དང་ཐ་ན་ཚེ་སྲོག་ལེགས་སྐྱེས་བཅས་འབུལ་ཐུབ་མིན་བཅས་ལ་ལྟ་དགོས། ཞི་བས་བཅིངས་འགྲོལ་བཏང་ཚུན་ཕུགས་བསམ་དང་དད་སེམས་བརྟན་པོ་ནི་ཐོག་མཐའ་བར་གསུམ་དུ་བོད་ཀྱི་མི་རབས་ནས་མི་རབས་བར་གྱི་གུང་ཁྲན་ཏང་མི་ཚོས་དཀའ་ངལ་དང་ཉེན་ཁ་སྣ་ཚོགས་ཁྱད་བསད་བྱ་རྒྱུ་དང་། དཀའ་ཚེགས་ཀྱི་འགྲན་སློང་སྣ་ཚོགས་ལས་རྣམ་པར་རྒྱལ་རྒྱུ། རྒྱལ་ཁ་ནས་དེ་བས་ཆེ་བའི་རྒྱལ་ཁའི་ཕྱོགས་སུ་བསྐྱོད་རྒྱུ་བཅས་ཀྱི་སྟོབས་ཤུགས་ཀྱི་འབྱུང་རྩ་ཡིན། “བོད་སྐྱོད་པ་རྒན་གྲས་ཀྱི་སྙིང་སྟོབས”དང“ལམ་གཉིས་ཀྱི་སྙིང་སྟོབས”ཐོག་ནས་ང་ཚོའི་གུང་ཁྲན་ཏང་མི་ཚོས་བོད་ལྗོངས་བཅིངས་འགྲོལ་དང་། བོད་ལྗོངས་འཛུགས་སྐྲུན། བོད་ལ་རྩ་བ་ཚུགས་པ། བོད་ལ་ལེགས་སྐྱེས་འབུལ་བ། བོད་ལ་བྱས་རྗེས་འཇོག་པ་བཅས་ཀྱི་རྣམ་པ་མངོན་ཡོད།
ལོ་རྒྱུས་ཀྱི་འགོ་འཛུགས་ས་གསར་པའི་ཐོག་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པར་ཕུགས་བསམ་དང་དད་སེམས་བརྟན་པོ་ནི་མེད་དུ་མི་རུང་བ་ཞིག་རེད། བོད་དུ་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་དང་དོ་མི་སྙོམས་པ་དང་འཐུས་སྒོ་མི་ཚང་བའི་འཕེལ་རྒྱས་དབར་གྱི་འགལ་བ་གཙོ་བོ་འཕྲད་ཡོད་ལ། མི་རིགས་ཁག་གི་མི་དམངས་དང་ཏཱ་ལའི་རུ་ཚོགས་ཀྱིས་ཚབ་བྱེད་པའི་ཁ་ཕྲལ་ཕྱོགས་གཏོགས་དབར་གྱི་དམིགས་བསལ་འགལ་ཟླ་ཡང་འཕྲད་ཡོད། རྒྱང་སྐྱོད་ཀྱི་ལམ་བུ་གསར་པའི་ཐོག་བསྐྱོད་ནས་སླར་ཡང་འོད་སྟོང་འབར་བའི་བྱས་རྗེས་གཏོད་རྒྱུ་དང་། ཏང་གི་ཚོགས་ཆེན་བཅུ་དགུ་པའི་ཐོག་གཏན་ལ་འཁེལ་བའི་ལས་འགན་ཁག་མངོན་འགྱུར་བྱ་རྒྱུའི་འགག་རྩ་དེ་ཕྱོགས་ཡོངས་ནས་ཏང་གི་འགོ་ཁྲིད་ལ་ཤུགས་སྣོན་རྒྱག་རྒྱུར་ཐུག་ཡོད་ལ། རིམ་ཁག་ཏང་ཡོན་ལས་བྱེད་པའི་ཕུགས་བསམ་དད་སེམས་བརྟན་པོར་ཡང་ཐུག་ཡོད། ཕུགས་བསམ་དང་དད་སེམས་བརྟན་པོ་དེ་ཏང་གི་བསམ་བློ་འཛུགས་སྐྱོང་གི་ལས་འགན་ཨང་དང་པོར་བརྩིས་ནས་རྒྱ་ཆེའི་ཏང་ཡོན་ཚོས་ཏང་གི་དམིགས་ཡུལ་བློ་ལ་བརྟན་པོར་འཆང་རྒྱུར་སློབ་གསོ་ཁྲིད་སྟོན་དང་། གུང་ཁྲན་ཏང་མིའི་བསམ་བློའི་སྙིང་སྟོབས་ཆེར་གཏོང་། འཇིག་རྟེན་གྱི་ལྟ་བ་དང་། མི་ཚེའི་ལྟ་བ། རིན་ཐང་གི་ལྟ་བ་བཅས་ཀྱི“གཅུས་སྒོ་ཨ་མའི”གནད་དོན་ཐག་གཅོད་ཡག་པོ་བྱེད་པ། དད་སེམས་ཀྱི་རྨང་གཞི་བརྟན་དུ་གཏོང་བ། བསམ་པའི་ཀལ་གསབ་པ། བསམ་བློའི་ཁ་ཕྱོགས་དམ་འཛིན་བཅས་བྱས་ཏེ་ས་མཐོར་རྩ་བ་ཚུགས་པ་དང་བོད་ལ་ལེགས་སྐྱེས་ཕུལ་དགོས།
ཀྲུང་ཧྭ་མི་རིགས་རླབས་ཆེན་བསྐྱར་དར་ནི་དལ་དལ་ལྷོད་ལྷོད་དང་རྔ་རྡུང་རོལ་དཀྲོལ་བྱས་པ་ཙམ་གྱིས་འགྲུབ་ཐུབ་པ་ཞིག་མིན། དུས་རབས་གསར་པར་གཞི་ཚུགས་པ་དང་། དམིགས་ཚད་གསར་པར་རྒྱང་ལྟ་བྱེད་པ། ལས་འགན་གསར་པ་ཕྲག་ཐོག་ཏུ་འཁུར་བ། རྒྱང་སྐྱོད་ཀྱི་ལམ་བུ་གསར་པ་གཏོད་པ་བཅས་བྱེད་པར་ང་ཚོས་ནམ་ཡང་འབད་འབུངས་ལྷོད་མེད་ཀྱི་སྙིང་སྟོབས་དང་ཞུམ་མེད་མདུན་སྐྱོད་ཀྱི་འབད་འཐབ་ཀྱི་རྣམ་འགྱུར་ཐོག་ནས་ལྗོངས་ཡོངས་ཀྱི་མི་རིགས་ཁག་གི་མང་ཚོགས་ལ་མཐུན་སྒྲིལ་དང་སྣེ་ཁྲིད་བྱས་ནས་བསམ་བློ་བཅིངས་འགྲོལ་དང་། སྒྱུར་བཅོས་གསར་གཏོད། འབད་འབུངས་ཡར་བརྩོན། དཀའ་སྤྱད་སྙིང་རུས་ཀྱིས་ལས་དོན་བསྒྲུབ་པ་བཅས་བྱེད་དགོས་པ་མ་ཟད། “བོད་སྐྱོད་པ་རྒན་གྲས་ཀྱི་སྙིང་སྟོབས”དང་“ལམ་གཉིས་ཀྱི་སྙིང་སྟོབས”དར་སྤེལ་ཤུགས་ཆེན་གཏོང་བའི་ཁྲོད་གུང་ཁྲན་ཏང་མིའི་ཕུགས་བསམ་དད་སེམས་བརྟན་པོ་བསྲུང་ནས་ལུས་ཤ་ཤོར་བ་དང་གདོང་ལྤགས་བཞུད་པར་མི་སྐྲག་པའི་ལས་སྒྲུབ་ཀྱི་ངར་ཤུགས་ཐོག་ནས་ཕུགས་བསམ་དང་དད་སེམས་བརྟན་པོ་དེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་བྱེད་པའི་བྱ་སྤྱོད་དངོས་ལ་འགྱུར་བ་བྱེད་དགོས།


text:
བོད་ལྗོངས་སྤྱི་ཚོགས་ཚན་རིག་ཁང་། ཝང་ཁྲུན་ཧོན་དང་། ཀུའོ་ཁེ་ཧྥན། ཝང་ཝུན་ལེང་བཅས་ཀྱིས།
ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་བྱེད་སྐབས། མཐའ་མཚམས་གྲངས་ཉུང་མི་རིགས་ས་ཁུལ་ཡིན་པའི་བོད་ཀྱི་དོན་དངོས་དང་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཀྱི་དོན་དངོས་ཟུང་འབྲེལ་བྱས་ཏེ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསར་གཏོད་ཀྱི་རང་བཞིན་ལྡན་པའི་སྒོ་ནས་རྒྱས་བཤད་གནང་བའི་རྒྱལ་ཁབ་ཀྱི་ལྟ་བ་དང་ལོ་རྒྱུས་ཀྱི་ལྟ་བ་སློབ་སྦྱོང་དང་གོ་བ་གཏིང་ཟབ་བླངས་ན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བསྟན་གནང་བའི“རང་རྒྱལ་ནི་གཅིག་གྱུར་གྱི་མི་རིགས་མང་བའི་རྒྱལ་ཁབ་ཅིག་ཡིན”ཞེས་པ་དང“རང་རྒྱལ་གྱི་ལོ་ངོ་5000ལྷག་ཙམ་གྱི་ཤེས་དཔལ་འཕེལ་རྒྱས་ཀྱི་ལོ་རྒྱུས་ཐོག་མི་རིགས་མང་པོ་ཞིག་ལོ་རྒྱུས་ཀྱི་གར་སྟེགས་སུ་འཛེགས་མྱོང་ཡོད། མི་རིགས་དེ་དག་ཆགས་པ་དང་། གྱེས་པ། འདུས་པའི་མཐར་ད་ཆའི་མི་རིགས་56གྲུབ་པ་རེད”ཅེས་པ་སོགས་ཀྱི་དགོངས་པ་གལ་ཆེན་ཁོང་དུ་ཡང་དག་ཆུད་པ་བྱེད་པར་དངོས་ཡོད་ཀྱི་དོན་སྙིང་གལ་ཆེན་ལྡན་ལ་ཡུན་རིང་གཏིང་ཟབ་ཀྱི་ལོ་རྒྱུས་ཀྱི་དོན་སྙིང་ཡང་ལྡན་ཡོད། ང་ཚོས་དགོངས་པ་གལ་ཆེན་དེ་དག་རྩ་བའི་རིགས་པའི་གཞུང་ལུགས་ཀྱི་གཞི་འཛིན་སར་བརྩིས་ཏེ་རང་རྒྱལ་གྱི་གཞི་རྩའི་རྒྱལ་བབ་དང་། མི་རིགས་56གིས་གཅིག་གྱུར་གྱི་མི་རིགས་མང་བའི་རྒྱལ་ཁབ་ཐུན་མོང་ཐོག་བཏོད་པའི་ལོ་རྒྱུས། བོད་དང་མེས་རྒྱལ་དབར་གྱི་འབྲེལ་བའི་ལོ་རྒྱུས་བཅས་ལ་ངོས་འཛིན་ཡང་དག་དང་། བོད་འདི་གནའ་སྔ་མོ་ནས་བཟུང་མེས་རྒྱལ་གྱི་ཁ་འབྲལ་ཐབས་མེད་པའི་ཆ་ཤས་ཤིག་ཡིན་པ་མཐའ་འཁྱོངས། རྒྱལ་ཁབ་ཁ་ཕྲལ་གཏོང་བ་དང་མི་རིགས་མཐུན་སྒྲིལ་ལ་གཏོར་བཤིག་གཏོང་བའི་གཏམ་སྤྱོད་ལ་མཐའ་གཅིག་ཏུ་ངོ་རྒོལ་བཅས་བྱས་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་འབད་འཐབ་ལྷོད་མེད་བྱེད་དགོས།
གཅིག གཅིག་གྱུར་གྱི་མི་རིགས་མང་བའི་རྒྱལ་ཁབ་བཏོད་པ་དང་བོད་ཀྱིས་ཕུལ་བའི་ལེགས་སྐྱེས་གལ་ཆེན།
ལོ་ངོ་5000ལྷག་ཙམ་གྱི་ཤེས་དཔལ་འཕེལ་རྒྱས་ཀྱི་ལོ་རྒྱུས་ལྡན་པའི་གཅིག་གྱུར་གྱི་མི་རིགས་མང་བའི་རྒྱལ་ཁབ་དེའི་ཆགས་གྲུབ་དང་། འགོ་ཚུགས། འཕེལ་རྒྱས། གཏན་འཁེལ་བཅས་ནི་དུས་ཡུན་རིང་ལ་རིམ་བཞིན་འཕེལ་བའི་ལོ་རྒྱུས་ཀྱི་བརྒྱུད་རིམ་ཞིག་ཡིན། དེ་ནི་ཀྲུང་གོའི་ལོ་རྒྱུས་ཀྱི་མངའ་ཁོངས་སུ་ལས་ལ་བརྩོན་ཞིང་དཔའ་ངར་ཆེ་ལ་བློ་རིག་བཀྲ་བའི་མི་རིགས་ཁག་གི་མི་དམངས་ཀྱིས་ཡངས་ཤིང་རྒྱ་ཆེ་བའི་རྒྱལ་ཁབ་ཀྱི་ས་ཆའི་ཐོག་མཉམ་དུ་བཏོད་པ་ཞིག་རེད། དེའི་གཞི་རྩའི་ཆོས་ཉིད་ནི་སྔོན་ལ་ས་ཁུལ་ཁག་གི་ཁྱབ་ཁོངས་རང་བཞིན་གྱི་གཅིག་གྱུར་དང་དེ་ནས་རྒྱལ་ཡོངས་རང་བཞིན་གྱི་གཅིག་གྱུར་བྱུང་བ་དེ་ཡིན་ཞིང་། དེ་ལས་སྣ་མང་གཞི་གཅིག་གི་འཕེལ་རྒྱས་དང་འཕོ་འགྱུར་འབྱུང་སྟངས་མཚོན་གྱི་ཡོད། ཟབ་ཅིང་རྒྱས་པའི་ཀྲུང་གོའི་ལོ་རྒྱུས་ནི་ཀྲུང་གོའི་མི་རིགས་ཁག་ཆགས་གྲུབ་དང་། འཕེལ་རྒྱས། མཉམ་འདུས་བཅས་བྱུང་བ་དང་གཅིག་གྱུར་གྱི་རྒྱལ་ཁབ་མཉམ་དུ་བཏོད་པའི་ལོ་རྒྱུས་ཤིག་ཡིན།
ལོ་རྒྱུས་ལ་གཞིགས་ན། ཀྲུང་གོའི་མི་རིགས་ཁག་གིས་ཡུན་རིང་གི་ཆབ་སྲིད་དང་། དཔལ་འབྱོར། རིག་གནས་བཅས་ཀྱི་སྤེལ་རེས་ཁྲོད་རང་རྒྱལ་འདི་ཉིད་གཅིག་གྱུར་ཆེན་པོའི་གནས་བབ་གྲུབ་པར་དངོས་པོའི་རྨང་གཞི་བཏིང་བ་མ་ཟད། སྲ་ཞིང་བརྟན་པའི་གཅིག་གྱུར་ཆེན་པོའི་འདུ་ཤེས་ཤིག་ཀྱང་ཆགས་ཡོད། གནའ་སྔ་མོ་ནས་བཟུང་རང་རྒྱལ་གྱི་མི་རིགས་ཁག་གི་མེས་པོ་ཚོས་ཀྲུང་ཧྭའི་ས་གཞི་ཆེན་པོའི་ཐོག་ངལ་རྩོལ་དང་། འཚོ་གནས། རྒྱུད་སྤེལ་བཅས་བྱས་པ་དང་ཀྲུང་གོའི་ལོ་རྒྱུས་ཀྱི་གར་སྟེགས་སུ་མེད་དུ་མི་རུང་བའི་འཁྲབ་སྟོན་པ་གལ་ཆེན་ཞིག་བྱས་ནས་གཅིག་གྱུར་གྱི་མི་རིགས་མང་བའི་རྒྱལ་ཁབ་གྲུབ་པ་དང་འཕེལ་རྒྱས་ཆེད་ལེགས་སྐྱེས་གལ་ཆེན་ཕུལ་ཡོད། ལོ་ངོ་5000ལྷག་ཙམ་རིང་དང་ལྷག་པར་དུ་ཆིན་དང་ཧན་རྒྱལ་རབས་ཚུན། རྒྱ་རིགས་གཙོ་བོར་བྱས་པའི་སྲིད་དབང་དང་མཐའ་འཁོར་མི་རིགས་ཁག་གི་སྲིད་དབང་ཡུན་རིང་མཉམ་འདྲེས་ཀྱི་ཁྲོད་རིམ་གྱིས་འཕེལ་རྒྱས་བྱུང་ནས་ཀྲུང་གོ་གཅིག་གྱུར་ཆེན་པོའི་མངའ་ཁོངས་ཤིག་སྤྱིར་ན་ཆགས་པ་དེ་ཕྱིས་ཀྱི་གཅིག་གྱུར་གྱི་མི་རིགས་མང་བའི་རྒྱལ་ཁབ་འཕེལ་རྒྱས་ཀྱི་རྨང་གཞི་བརྟན་པོ་ཞིག་ཏུ་གྱུར་ཡོད། རང་རྒྱལ་གྱི་ད་ཆའི་མངའ་ཁོངས་ནི་མི་རིགས་ཁག་གིས་གཅིག་གྱུར་གྱི་མི་རིགས་མང་བའི་རྒྱལ་ཁབ་མཉམ་དུ་བཏོད་པའི་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་གྲུབ་པ་ཞིག་ཡིན།
བོད་རིགས་ཀྱི་མེས་པོ་ཚོས་བོད་ལྗོངས་ས་མཐོ་གསར་སྤེལ་བྱས་པ་མ་ཟད། ད་དུང་ཆབ་སྲིད་ཐོག་གཅིག་གྱུར་གྱི་མི་རིགས་མང་བའི་རྒྱལ་ཁབ་གཏོད་ཆེད་ལེགས་སྐྱེས་གལ་ཆེན་ཡང་ཕུལ་ཡོད། བོད་མི་རིགས་གྲུབ་པ་དང་འཕེལ་རྒྱས་བྱུང་བའི་བརྒྱུད་རིམ་ནི་གཅིག་གྱུར་གྱི་མི་རིགས་མང་བའི་རྒྱལ་ཁབ་གཏོད་པའི་ནང་ཞུགས་པའི་བརྒྱུད་རིམ་ཞིག་ཡིན། མིའི་རིགས་རིག་པ་དང་། མི་རིགས་རིག་པ། གནའ་རྫས་རྟོག་ཞིབ་རིག་པ། ལོ་རྒྱུས་རིག་པ། སྐད་བརྡ་རིག་པ་སོགས་རིག་ཚན་ཞིབ་འཇུག་གི་དོན་དངོས་འབོར་ཆེན་ལས་བོད་རིགས་དང་ཀྲུང་ཧྭའི་མི་རིགས་ཁག་རྩ་བ་གཅིག་དང་འབྱུང་ཁུངས་གཅིག་ཡིན་པ་ར་འཕྲོད་གང་ལེགས་བྱུང་་ཡོད། 1949ལོར་ཀྲུང་གོ་གསར་པ་དབུ་བརྙེས་རྗེས་ཀྲུང་དབྱང་མི་དམངས་སྲིད་གཞུང་གིས་བོད་ཀྱི་ལོ་རྒྱུས་དང་དོན་དངོས་གནས་ཚུལ་གཞིར་བཟུང་། བོད་ཞི་བས་བཅིངས་འགྲོལ་གཏོང་བའི་མཛད་ཕྱོགས་ལག་ལེན་བསྟར་རྒྱུའི་ཐག་བཅད། 1951ལོའི་ཟླ་5ཚེས་23ཉིན་ཀྲུང་དབྱང་མི་དམངས་སྲིད་གཞུང་དང་བོད་ས་གནས་སྲིད་གཞུང་གི་དབང་ཆ་ཚང་མ་ཡོད་པའི་འཐུས་མིས་བོད་ཞི་བས་བཅིངས་འགྲོལ་གཏོང་རྒྱུའི་སྐོར་གྱི་གནད་དོན་རབ་དང་རིམ་པར་གྲོས་མཐུན་བཞག་པ་དང《ཀྲུང་དབྱང་མི་དམངས་སྲིད་གཞུང་དང་བོད་ས་གནས་སྲིད་གཞུང་གི་ད་་བས་བངས་བལ་འང་ཐབས་ར་་ས་མན》(“གྲོས་མཐུན་དོན་ཚན་བཅུ་བདུན”ཞེས་བསྡུས་པ)བཞག་པར་བོད་ཀྱི་མི་རིགས་ཁག་གི་མི་དམངས་ཀྱི་བསྔགས་བརྗོད་དང་བརྩི་བཀུར་ཐོབ་ཅིང་། མི་དམངས་བཅིངས་འགྲོལ་དམག་གིས་བོད་དུ་དཔུང་སྐྱོད་བྱས་རྗེས་བོད་ལ་ཞི་བའི་བཅིངས་འགྲོལ་ཐོབ། 1959ལོར་བོད་ཀྱི་མཐོ་རིམ་ལོག་སྤྱོད་ཤོག་ཁག་གིས་དྲག་པོའི་ངོ་ལོག་ཟིང་འཁྲུག་ཕྱོགས་ཡོངས་ནས་བསླངས། ཀྲུང་དབྱང་མི་དམངས་སྲིད་གཞུང་གིས་འཕྲལ་མར་ངོ་ལོག་ཟིང་འཁྲུག་ཞོད་འཇགས་སུ་བཏང་སྟེ། བོད་ཀྱི་མི་རིགས་ཁག་གི་མི་དམངས་ཀྱི་སྣེ་ཁྲིད་དེ་ཟིལ་རླབས་དགུང་དུ་འཕྱུར་བའི་དམངས་གཙོའི་བཅོས་སྒྱུར་ལས་འགུལ་གྱི་མཐོ་རླབས་ཤིག་བསླངས་ནས་ཞིང་བྲན་དང་བྲན་གཡོག་ཁྲི་ཚོ་བརྒྱར་ཉིན་མཚན་ཀུན་ཏུ་བསམས་པའི་རང་ཁྱིམ་རང་བདག་དབང་ཆ་ཐོབ་པར་བྱས་ཡོད། 1965ལོར་བོད་རང་སྐྱོང་ལྗོངས་བཙུགས་ཤིང་། བོད་འདི་ཉིད་མི་དམངས་ཀྱིས་རང་ཁྱིམ་རང་བདག་བྱེད་པའི་རླབས་ཆེན་གྱི་དུས་རབས་སུ་སླེབས།
གཉིས། ཉེ་རབས་ཚུན་དུ་བོད་ཀྱི་མི་རིགས་ཁག་གི་མི་དམངས་ཀྱིས་གཅིག་གྱུར་གྱི་མི་རིགས་མང་བའི་རྒྱལ་ཁབ་ཀྱི་མངའ་ཁོངས་དང་བདག་དབང་ཆ་ཚང་བསྲུངས་པ།
2016ལོའི་ཟླ་7ཚེས་1ཉིན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་གོ་གུང་ཁྲན་ཏང་དབུ་བརྙེས་ནས་ལོ་95འཁོར་བར་རྟེན་འབྲེལ་ཞུ་བའི་ཚོགས་ཆེན་ཐོག་གསུང་བཤད་གནང་སྐབས། “ཉེ་རབས་ཚུན་དུ་ནུབ་ཕྱོགས་བཙན་དབང་རྒྱལ་ཁབ་ཀྱི་བཙན་འཛུལ་དང་བཀས་བཀོད་རྒྱུད་འཛིན་གྱི་དབང་སྒྱུར་རུལ་སུངས་ཀྱི་རྐྱེན་པས་ཀྲུང་གོ་འདི་ཉིད་རིམ་བཞིན་ཕྱེད་མི་སེར་སྤེལ་ཡུལ་དང་ཕྱེད་བཀས་བཀོད་རྒྱུད་འཛིན་གྱི་སྤྱི་ཚོགས་སུ་གྱུར་ཏེ། རྒྱལ་ཁབ་ཀྱི་བདག་དབང་ལ་གནོད་འཚེ་ཚབས་ཆེན་ཕོག་པ་དང་མི་དམངས་སྡུག་བསྔལ་གྱི་གཡང་ལ་ལྷུངས་ནས་ཀྲུང་ཧྭ་མི་རིགས་སྔར་བྱུང་མྱོང་མེད་པའི་དཀའ་སྡུག་གི་གནས་སུ་གྱར” “དཀའ་སྡུག་གི་མདུན་དུ་ཀྲུང་གོའི་མི་དམངས་ཀྱིས་དཔའ་མ་ཞུམ་པར་མགོ་བོ་མཐོན་པོར་བཏེགས་ཏེ་ནུས་ཤུགས་ཡོད་རྒུས་འཐབ་རྩོད་བྱས་པ་དང་ལན་བརྒྱ་ཕམ་རུང་དཔའ་མི་ཞུམ་པའི་སྙིང་སྟོབས་ལ་བརྟེན་ནས་སྤོབས་པ་ཆེན་པོས་གནམ་ས་འགུལ་བའི་འཐབ་རྩོད་མང་པོ་བྱས་ལ་དགའ་སྐྱོ་གཉིས་ལྡན་གྱི་ལོ་རྒྱུས་སྙན་ངག་མང་པོ་ཞིག་ཀྱང་བརྩམས་ཡོད”ཅེས་བསྟན་གནང་ཡོད། བཙན་རྒྱལ་རིང་ལུགས་ཀྱི་བཙན་འཛུལ་གྱི་མདུན་དུ་བོད་ཀྱི་ལས་དབང་དང་མེས་རྒྱལ་གྱི་ལས་དབང་དམ་པོར་སྦྲེལ་ཞིང་། བོད་ཀྱི་མི་རིགས་ཁག་གི་མི་དམངས་ཀྱིས་རྒྱལ་ཡོངས་ཀྱི་མི་རིགས་ཁག་གི་མི་དམངས་དང་མཉམ་དུ་བཙན་རྒྱལ་རིང་ལུགས་ཀྱི་བཙན་འཛུལ་ལ་ངོ་རྒོལ་དང་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཁྲོད་གཅིག་གྱུར་གྱི་མི་རིགས་མང་བའི་རྒྱལ་ཁབ་ཀྱི་མངའ་ཁོངས་དང་བདག་དབང་ཆ་ཚང་བསྲུངས་པའི་དགའ་སྐྱོ་གཉིས་ལྡན་གྱི་ལོ་རྒྱུས་སྙན་ངག་མང་པོ་ཞིག་བརྩམས་ཡོད།
1888ལོ་དང་1904ལོར་དབྱིན་ཇི་བཙན་རྒྱལ་རིང་ལུགས་ཀྱིས་དྲག་ཤུགས་ལ་བརྟེན་ནས་བོད་ལ་བཙན་འཛུལ་ཐེངས་གཉིས་བྱས་པ་དང་བོད་ཀྱི་དམག་དམངས་ཚོས“ཤི་གསོན་ལ་ཐུག་ཀྱང་འགོག་རྒོལ་བྱེད་པ་ལས་མགོ་བཏགས་གཏན་ནས་མི་ཞུ་བའི”དམ་བཅའ་བཞག བོད་ཀྱི་དམག་དམངས་ཀྱིས་གྲོ་མོ་རྫོང་གི་ཆུ་མིག་ལུང་གཞུང་དང་ཁང་དམར་རྫོང་གི་གནས་རྙིང་དགོན་དུ་དཔའ་ངར་ཞུམ་མེད་ངང་འགོག་རྒོལ་བྱས་ཏེ་ཚེ་སྲོག་མང་པོ་བློས་གཏོང་བྱས། 1904ལོའི་རྒྱལ་རྩེ་རྫོང་རི་སྲུང་སྐྱོབ་དམག་འཐབ་ཁྲོད་དམག་དམངས་ཚོས་གཡུལ་ས་ཟླ་བ་གསུམ་ལྷག་ཙམ་བསྲུངས་ཤིང་། དབྱིན་ཇིའི་དམག་གི་དཔུང་འཇུག་ཐེངས་མང་ཕམ་ཉེས་སུ་བཏང་བ་དང་། མདེལ་ཟད་རྒྱགས་རྫོགས་ལ་ཐུག་ཀྱང་མགོ་བཏགས་གཏན་ནས་མ་ཞུས་པར་རྫོང་རི་ནས་མཆོངས་ཏེ་རྒྱལ་ཁབ་ཀྱི་ཆེད་དུ་རང་སྲོག་བློས་བཏང་ནས་རྒྱལ་གཅེས་རྒྱལ་སྲུང་གི་བརྗིད་ཆེའི་སྙན་རྩོམ་བརྩམས། རྒྱལ་རྩེའི་དབྱིན་འགོག་དཔའ་བོ་ཚོའི་བརྗིད་ཆེའི་གཏམ་རྒྱུད་ད་ལྟའང་རྒྱལ་ཡོངས་སུ་ཁྱབ། རྒྱལ་རྩེའི་དབྱིན་འགོག་དཔའ་བོ་ཚོའི་རླབས་ཆེན་བྱ་སྤྱོད་ལས་ཀྲུང་ཧྭ་མི་རིགས་ཀྱིས་ཤི་གསོན་ལ་ཐུག་ཀྱང་རྒྱལ་ཁབ་ཀྱི་མངའ་ཁོངས་དང་མི་རིགས་ཀྱི་ལ་རྒྱ་བསྲུངས་པའི་དཔའ་ཉམས་མངོན་པ་དང་དེ་ཀྲུང་ཧྭ་མི་རིགས་ཀྱི་མི་ཉམས་རྡོ་རིང་དུ་འཁོད། རི་འགོག་དམག་འཁྲུག་སྐབས་བོད་འདི་གཡུལ་ས་དང་ཐག་རིང་མོད། འོན་ཀྱང་བོད་ཀྱི་མི་རིགས་ཁག་གི་མི་དམངས་ཚོས་རི་འགོག་དར་ཆ་མཐོན་པོར་སྒྲེང་བ་དང“རི་འགོག་རྒྱལ་སྐྱོབ་ཚོགས་པ”ཧུར་ཐག་བཙུགས་ཏེ་རི་འགོག་བསྒྲགས་གཏམ་སྤེལ་བ་དང་། སྨོན་ཚོགས་འཚོགས་ནས་གསོལ་བ་སྨོན་ལམ་བཏབ་པ། དངུལ་དང་དངོས་ཟོག་ཞལ་འདེབས་བརྒྱབ་ཅིང་། 1944ལོའི་ཟླ་བ་བཅུ་པ་ཁོ་ནར་བོད་ཀྱི་སེར་སྐྱ་མང་ཚོགས་ཀྱིས་སྒོར་ཁྲི་500ཞལ་འདེབས་བརྒྱབ། ཏཱ་ལའི་བླ་མ་སྐུ་ཕྲེང་བཅུ་གསུམ་པ་དང་། པཎ་ཆེན་སྐུ་ཕྲེང་དགུ་པ། རྭ་སྒྲེང་སྐུ་ཕྲེང་ལྔ་པ་སོགས་ཀྱིས་མེས་རྒྱལ་དང་འཐབ་ས་མདུན་མའི་འཐབ་འཛིང་པ་ཚོར་སྨོན་ལམ་བཏབ་པ་དང་པཎ་ཆེན་སྐུ་ཕྲེང་དགུ་པ་ནང་སར་བཞུགས་རིང་ས་གནས་ཁག་ཏུ་དྲིལ་བསྒྲགས་བྱེད་པར་ཕེབས་ནས་སེར་སྐྱ་མང་ཚོགས་ལ་རི་འགོག་དམག་འཁྲུག་ནང་ཧུར་ཐག་ཞུགས་དགོས་པའི་འབོད་སྐུལ་གནང་། རྒྱལ་ཡོངས་ཀྱི་རི་འགོག་དམག་འཁྲུག་ལ་རྒྱལ་ཁ་ཐོབ་པ་བྱ་ཕྱིར་བོད་ཀྱི་མི་རིགས་ཁག་གི་མི་དམངས་ཀྱིས་ལེགས་སྐྱེས་ཆེན་པོ་ཕུལ་ཡོད།
ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་པ་དང་ཆབས་ཅིག་བཙན་རྒྱལ་རིང་ལུགས་ཀྱི་བཙན་འཛུལ་ཕྱོགས་གཏོགས་བོད་ནས་མཐར་སྐྲོད་བཏང་བ་དང་། བོད་མི་དམངས་ལ་བཅིངས་འགྲོལ་བཏང་བ། མེས་རྒྱལ་སྐམ་ས་ཆེ་མོ་ཡོངས་སུ་བཅིངས་འགྲོལ་བཏང་བ་བཅས་ནི་ཀྲུང་གོ་གུང་ཁྲན་ཏང་དང་བོད་ཀྱི་མི་རིགས་ཁག་གི་མི་དམངས་ཀྱི་མིག་མདུན་གྱི་ལོ་རྒྱུས་འགན་འཁྲི་ཞིག་ཡིན། སྐབས་དེར་བོད་ཀྱི་མི་རིགས་ཁག་གི་མི་དམངས་དང་རྒྱལ་གཅེས་ཡར་ཐོན་མི་སྣས་ཀྲུང་གོ་གུང་ཁྲན་ཏང་གིས་བོད་གང་མགྱོགས་བཅིངས་འགྲོལ་གཏོང་བའི་རེ་བ་ཆེན་པོ་བཅངས་ཏེ།“དྲང་བདེན་སྐྱོང་བའི་དམག་དཔུང་མྱུར་དུ་བཏང་ནས་བོད་བཅིངས་འགྲོལ་གཏོང་རྒྱུ”དང་ཆབས་ཅིག བོད་ཀྱི་མི་རིགས་ཁག་གི་མི་དམངས་སྡུག་བསྔལ་གྱི་རྒྱ་མཚོ་ནས་མགྱོགས་ནས་མྱུར་དུ་སྐྱོབ་རྒྱུའི་རེ་བ་བཏོན། ཀྲུང་དབྱང་མི་དམངས་སྲིད་གཞུང་དང་བོད་ཀྱི་མི་རིགས་ཁག་གི་མི་དམངས་ཀྱི་ཐུན་མོང་འབད་བརྩོན་འོག་ཀྲུང་དབྱང་མི་དམངས་སྲིད་གཞུང་དང་བོད་ས་གནས་སྲིད་གཞུང་དབར“གྲོས་མཐུན་དོན་ཚན་བཅུ་བདུན”བཞག་ནས་ཀྲུང་གོ་མི་དམངས་བཅིངས་འགྲོལ་དམག་བོད་དུ་དཔུང་སྐྱོད་བྱེད་འགོ་བཙུགས། བོད་ཀྱི་མི་རིགས་ཁག་གི་མི་དམངས་ཀྱིས་ཀྲུང་གོ་གུང་ཁྲན་ཏང་གི་འགོ་ཁྲིད་འོག་མཐུན་སྒྲིལ་རྡོག་རྩ་གཅིག་ཏུ་བསྒྲིལ་ཏེ་བཙན་རྒྱལ་རིང་ལུགས་ཀྱི་བཙན་འཛུལ་ཕྱོགས་གཏོགས་བོད་ནས་མཐར་སྐྲོད་བཏང་། བོད་ཞི་བས་བཅིངས་འགྲོལ་བཏང་རྗེས་ཀྲུང་ཧྭ་མི་རིགས་མཐུན་སྒྲིལ་ཆེན་པོ་བྱུང་བ་དང་། བོད་ཀྱི་ལོ་རྒྱུས་ལ་རླབས་ཆེན་གྱི་འཕོ་འགྱུར་བྱུང་བ། བོད་ཀྱི་ལོ་རྒྱུས་འཕེལ་རྒྱས་གཏོང་བའི་མདུན་ལམ་དང་ལས་དབང་ལ་འགྱུར་ལྡོག་མཐར་ཕྱིན་པ་བྱུང་། ལྷག་པར་དུ་དམངས་གཙོའི་བཅོས་སྒྱུར་བྱས་ཚུན། བོད་ཀྱི་མི་རིགས་ཁག་གི་མི་དམངས་ཀྱིས་རྒྱལ་ཡོངས་ཀྱི་མི་རིགས་ཁག་དང་མཉམ་དུ་སྤྱི་ཚོགས་རིང་ལུགས་ཀྱི་ཡངས་ཤིང་རྒྱ་ཆེ་བའི་འགྲོ་ལམ་ཐོག་བསྐྱོད་པ་དང་རྒྱལ་ཁབ་ཀྱི་བདག་པོའི་ངོས་ནས་སྐྱེ་སྟོབས་ཀྱི་དཔལ་འབར་བཞིན་དུ་སྤྱི་ཚོགས་རིང་ལུགས་ཀྱི་བོད་ལྗོངས་གསར་པ་འཛུགས་སྐྲུན་ལ་ཞུགས་པས་བོད་འདི་ཉིད་ཉིན་རེ་ལས་ཉིན་རེ་མ་འདས་པར་དར་རྒྱས་གོང་འཕེལ་བྱུང་བ་དང་། མེས་རྒྱལ་གྱི་ལྷོ་ནུབ་མཐའ་མཚམས་དེ་བས་སྲ་བརྟན་བྱུང་བ། མི་རིགས་ཁག་གི་མི་དམངས་ཀྱི་འཚོ་བ་ཇི་ཙམ་བསྐྱལ་བ་དེ་ཙམ་གྱིས་བདེ་སྐྱིད་ལྡན་པར་གྱུར་ཡོད། དེང་གི་བོད་ལྗོངས་དར་རྒྱས་ཞི་མཐུན་བྱུང་བ་ལས་བོད་ཀྱི་ལས་དབང་དང་མེས་རྒྱལ་གྱི་ལས་དབང་གཅིག་ཏུ་སྦྲེལ་བ་དང་མེས་རྒྱལ་སྟོབས་ཆེར་སོང་ན་བོད་ལྗོངས་སྟོབས་ཆེར་འགྲོ་ངེས་ཡིན་པའི་བདེན་དོན་ར་འཕྲོད་གང་ལེགས་བྱུང་ཡོད། བོད་ཀྱི་མི་རིགས་ཁག་གི་མི་དམངས་ཀྱིས་ཏང་གི་འགོ་ཁྲིད་འོག་གཅིག་གྱུར་གྱི་མི་རིགས་མང་བའི་རྒྱལ་ཁབ་ཀྱི་ཁྱིམ་ཚང་ཆེན་པོར་དེ་བས་སྲ་ཞིང་བརྟན་པའི་ཡིད་ཆེས་དང་ཆོད་སེམས་ལ་བརྟེན་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་བྱས་ཏེ་ཀྲུང་གོའི་ཕུགས་འདུན་གྱི་བོད་ཀྱི་ལེའུ་རྩོམ་ཕྱིར་འབད་འབུངས་ཧུར་ཐག་བྱེད་བཞིན་ཡོད། འོན་ཀྱང་ཀྲུང་གོར་ངོ་རྒོལ་བྱེད་མཁན་རྒྱལ་སྤྱིའི་ཕྱོགས་གཏོགས་ཀྱི་ལག་ཆ་འཁྲུལ་མེད་ཡིན་པའི་ཏཱ་ལ་སྐྱེ་ཕྲེང་བཅུ་བཞི་པས་ལོ་རྒྱུས་ཀྱི་དོན་དངོས་དང་བོད་ཀྱི་མི་རིགས་ཁག་གི་མི་དམངས་ཀྱི་འདོད་བློ་དང་རྒྱབ་འགལ་བྱས་ཏེ། “ལོ་རྒྱུས་ཐོག་བོད་ནི་རང་བཙན་གྱི་རྒྱལ་ཁབ་ཅིག་ཡིན”ཞེས་པའི་ཁུངས་མེད་གཏམ་འཆལ་འཛེམ་བག་མེད་པར་འུད་སྒྲོག་བྱས་པ་དང་། ད་དུང་ཁ་ཕྲལ་གཏོར་བཤིག་གི་བྱེད་སྤྱོད་རབ་དང་རིམ་པ་སྤེལ་ནས་བོད་འདི་གནའ་སྔ་མོ་ནས་བཟུང་མེས་རྒྱལ་གྱི་ཆ་ཤས་ཤིག་ཡིན་པའི་ལོ་རྒྱུས་ཀྱི་ཆོད་གཏམ་དང་བོད་ཀྱི་མི་རིགས་ཁག་གི་མི་དམངས་ཀྱིས་ལོ་རྒྱུས་སྟེང་གཅིག་གྱུར་གྱི་མི་རིགས་མང་བའི་རྒྱལ་ཁབ་གཏོད་པ་དང་སྲུང་སྐྱོང་བྱེད་པའི་ཁྲོད་ཕུལ་བའི་ལོ་རྒྱུས་ཀྱི་ལེགས་སྐྱེས་ཁས་མི་ལེན་པའི་རེ་ངན་བཅངས། ཁོ་པས་མ་རུངས་ཁོག་བཅངས་དེ་འདྲ་བྱེད་དོན་ནི་ཀྲུང་གོར་ངོ་རྒོལ་བྱེད་མཁན་རྒྱལ་སྤྱིའི་ཕྱོགས་གཏོགས་ཀྱིས་ཀྲུང་གོ“ནུབ་ཕྱོགས་ཅན་དུ་སྒྱུར་བ”དང“ཁ་ཕྲལ་གཏོང་བའི”ལྐོག་ཇུས་དང་བསྟུན་ཐབས་བྱས་ཏེ་ཆོས་སྲིད་ཟུང་འབྲེལ་གྱི་བཀས་བཀོད་རྒྱུད་འཛིན་ཞིང་བྲན་ལམ་ལུགས་འོག་གི་ཁོ་པའི་དམིགས་བསལ་དབང་ཆ་སླར་གསོ་བྱེད་པའི་ཆེད་དུ་རེད། གཟི་བརྗིད་ཆེ་བའི་རྒྱལ་གཅེས་རིང་ལུགས་ཀྱི་སྲོལ་རྒྱུན་ལྡན་པའི་བོད་ཀྱི་མི་རིགས་ཁག་གི་མི་དམངས་ཀྱིས་ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་ཁ་ཕྲལ་ལྟག་ལོག་གི་བྱེད་སྤྱོད་ལ་ངོ་རྒོལ་མཐའ་གཅིག་ཏུ་བྱས་པ་དང་ཐོག་མཐའ་བར་གསུམ་དུ་ཁ་ཕྲལ་གཏོར་བཤིག་གི་བྱེད་སྤྱོད་ཐམས་ཅད་དང་བློ་བརྟན་འགྱུར་མེད་ངང་འཐབ་རྩོད་བྱས་ནས་མེས་རྒྱལ་གཅིག་གྱུར་དང་། མི་རིགས་མཐུན་སྒྲིལ། བོད་ཀྱི་སྤྱི་ཚོགས་བརྟན་ལྷིང་བཅས་ལ་སྲུང་སྐྱོང་མཐའ་གཅིག་ཏུ་བྱས་ཡོད།
གསུམ། བོད་ཀྱི་མི་རིགས་ཁག་གི་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བར་འབད་འཐབ་ཧུར་ཐག་བྱེད་པའི་ཁྲོད་སླར་ཡང་ལེགས་སྐྱེས་ཕུལ་བ།
“ཁྱེད་ཀྱིས་སྔར་སོང་གི་ལོ་ཟླར་ཕྱིར་ལྟ་ཇི་ཙམ་ཐུབ་པ་དེ་ཙམ་གྱིས་འབྱུང་འགྱུར་ལ་རྒྱང་ལྟ་བྱེད་ཐུབ”ཅེས་པའི་སྐད་ཆ་དེའི་ཐོག་ནས་ལོ་རྒྱུས་ཤེས་རྟོགས་དང་། ལོ་རྒྱུས་སློབ་སྦྱོང་། ལོ་རྒྱུས་བེད་སྤྱོད་བཅས་ཀྱི་དོན་སྙིང་གལ་ཆེན་རྟོགས་ཐུབ། “འདས་དོན་གླེང་ནས་འབྱུང་འགྱུར་བསམ” ཀྲུང་གོའི་སྲོལ་རྒྱུན་གྱི་བསམ་བློ་མཁས་ཅན་ཚོས་སྔ་བར་ཕྱི་གསུམ་དུ་སྔོན་ཆད་དང་། ད་ཆ། འབྱུང་འགྱུར་བཅས་དཀྱུས་གཅིག་ཏུ་འབྲེལ་བའི་གོང་བུར་བརྩི་གི་ཡོད། ང་ཚོས་ཀྲུང་གོའི་གཅིག་གྱུར་གྱི་མི་རིགས་མང་བའི་རྒྱལ་ཁབ་ཀྱི་སྔོན་ཆད་ཤེས་རྟོགས་ཐུབ་ཚེ་ཀྲུང་གོའི་གཅིག་གྱུར་གྱི་མི་རིགས་མང་བའི་རྒྱལ་ཁབ་ཀྱི་འབྱུང་འགྱུར་གཞི་ནས་སྔོན་དཔག་བྱེད་ཐུབ། ང་ཚོས་བོད་འདི་གནའ་སྔ་མོ་ནས་བཟུང་མེས་རྒྱལ་གྱི་ཁ་འབྲལ་ཐབས་མེད་པའི་ཆ་ཤས་ཤིག་ཡིན་པའི་ལོ་རྒྱུས་ཀྱི་འཕེལ་རིམ་དེ་སླར་ཡང་ཤེས་རྟོགས་བྱེད་པ་ནི“ང་ཚོ་གང་གི་ཕྱོགས་སུ་བསྐྱོད་མིན”ཤེས་རྟོགས་གསལ་པོ་བྱེད་པ་ཞིག་རེད།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་གྱི་བརྗིད་ཆེའི་འཆར་གཞི་བཀོད་གནང་སྟེ་ང་ཚོར་མདུན་སྐྱོད་ཀྱི་ཁ་ཕྱོགས་གསལ་སྟོན་གནང་ཡོད། བོད་ཀྱིས་གཅིག་གྱུར་གྱི་མི་རིགས་མང་བའི་རྒྱལ་ཁབ་གཏོད་རིང་ལེགས་སྐྱེས་གལ་ཆེན་ཕུལ་བ་དང་ཉེ་རབས་ཚུན་དུ་གཅིག་གྱུར་གྱི་མི་རིགས་མང་བའི་རྒྱལ་ཁབ་ཀྱི་ཁེ་ཕན་སྲུང་སྐྱོང་བྱེད་རིང་བླ་ན་མེད་པའི་འགན་འཁྲི་བསྒྲུབས་པ་ཤེས་རྟོགས་བྱེད་སྐབས། མི་རིགས་མཐུན་སྒྲིལ་དང་རྒྱལ་ཁབ་གཅིག་གྱུར་ལ་སྲུང་སྐྱོང་བྱ་རྒྱུ་དེ་ཉིད་མི་རིགས་ཁག་གི་ཁེ་ཕན་ཆེ་ཤོས་སུ་བརྩི་རྒྱུ་མཐའ་འཁྱོངས་དང་བློ་གྲོས་དང་སྟོབས་ཤུགས་གཅིག་སྒྲིལ་གང་ཐུབ་ཅི་ཐུབ་བྱས་ནས། བློ་གཅིག་སེམས་གཅིག་ངང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་རླབས་ཆེན་རྒྱལ་ཁ་ལེན་པ་དང་། སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་སྟོབས་ཆེན་སྐྲུན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་སྒྲུབ་པ་བཅས་བྱ་ཆེད་འབད་འཐབ་ཧུར་ཐག་བྱེད་དགོས།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བོད་ཀྱི་འཕེལ་རྒྱས་ལ་ཐུགས་ཁུར་གང་ཟབ་གནང་བ་དང་བོད་ཀྱི་མི་དམངས་ལ་བརྩེ་སེམས་ཟབ་མོ་བཅངས་ནས། “རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་དགོངས་པ་གལ་ཆེན་ཐོག་མར་བཏོན་གནང་བ་དང་། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པ་གཙོ་སྐྱོང་གནང་བ། བོད་ཀྱི་ལས་དོན་སྐོར་གྱི་མཛུབ་ཁྲིད་དགོངས་པ་དང་། དམིགས་ཚད་ལས་འགན། སྲིད་ཇུས་བྱེད་ཐབས་བཅས་གཏན་འབེབས་ཁ་གསལ་གནང་བ། ཏང་གི་བོད་སྐྱོང་མཛད་ཇུས་གསར་གཏོད་དང་། གྲ་རྒྱས། འཕེལ་རྒྱས་བཅས་བཏང་གནང་སྟེ་དུས་རབས་གསར་པའི་བོད་ཀྱི་ལས་དོན་ཡག་པོ་སྒྲུབ་ཆེད་ཁ་ཕྱོགས་གསལ་སྟོན་གནང་བ་དང་ཏང་གི་བོད་ཀྱི་ལས་དོན་གྱི་ལོ་རྒྱུས་ཀྱི་སྟེང་ལམ་ཚད་ཀྱི་རྡོ་རིང་གསར་པ་ཞིག་བཙུགས་གནང་ཡོད། བོད་རང་སྐྱོང་ལྗོངས་དབུ་བརྙེས་ནས་ལོ་50འཁོར་བའི་སྐབས་སུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་སྐྲུན་དགོས”ཞེས་པའི་མཛུབ་སྟོན་གལ་ཆེན་གནང་ཡོད། ཏང་གི་ཚོགས་ཆེན་བཅུ་དགུ་པ་གྲོལ་མ་ཐག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ལྷུན་རྩེ་རྫོང་ཡུལ་སྨད་ཤང་གི་སྒྲོལ་དཀར་དང་གཡང་འཛོམས་གཅེན་གཅུང་ལ་འཕྲིན་ལན་སྤྲིངས་གནང་ནས“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན་བྱེད་པའི”ཐུགས་རེ་ཟབ་མོ་བཅོལ་ཡོད། རང་སྐྱོང་ལྗོངས་ཏང་ཨུད་ཀྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་དང་མཛུབ་སྟོན་གལ་ཆེན་ལག་བསྟར་ནན་ཏན་བྱས་ནས་བོད་ཀྱི་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་སེམས་ནུས་གཅིག་སྒྲིལ་དང་། འབད་འབུངས་ཆེར་སྐྱེད། གསར་འབྱེད་ཡར་བརྩོན་བཅས་བྱས་པས་བོད་ཀྱི་བྱ་གཞག་ཁག་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་ལོ་རྒྱུས་རང་བཞིན་གྱི་འཕོ་འགྱུར་བྱུང་ཡོད།
དུས་རབས་གསར་པར་སླེབས་རྗེས་ང་ཚོས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ནན་ཏན་ངང་ལག་ལེན་བསྟར་བ་དང་། ལྷུན་རྩེ་རྫོང་ཡུལ་སྨད་ཤང་གི་སྒྲོལ་དཀར་དང་གཡང་འཛོམས་གཅེན་གཅུང་ལ་སྤྲིངས་པའི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་འཕྲིན་ལན་ནང་གི“རྒྱལ་ཁབ་ཡོད་ན་གཞི་ནས་ཁྱིམ་ཚང་ཡོད་ལ། རྒྱལ་མཚམས་ཀྱི་དུས་བདེ་མེད་ན་ཁྱིམ་ཚང་ཁྲི་སྟོང་མང་པོའི་དུས་བདེ་མེད། མེས་རྒྱལ་གྱི་མངའ་ཁོངས་ས་ཆའི་རྩྭ་རྩི་ཤིང་ཚུན་ཆད་ང་ཚོ་ཚང་མས་སྲུང་སྐྱོང་ཡག་པོ་བྱེད་དགོས”ཞེས་པའི་མཛུབ་སྟོན་གལ་ཆེན་བློ་ལ་བརྟན་པོར་ངེས་པ། “བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”ཡག་པོ་ཞིག་བྱེད་དགོས་པ་སྟེ། གཅིག་ནས་རྒྱལ་ཁབ་ཀྱི་ཁེ་ཕན་གོང་དུ་བཀུར་རྒྱུ་མཐའ་འཁྱོངས་བྱས་ཏེ་རྒྱལ་གཅེས་དང་། མཐའ་སྲུང་། མཐའ་སྐྲུན། མཐའ་བརྟན་བཅས་ཡོང་བ་བྱེད་དགོས་པ་དང་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་བཅས་ཀྱི་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་སྐྲུན་དགོས་པ་དང་། གཉིས་ནས་མི་རིགས་མཐུན་སྒྲིལ་གྱི་རླབས་ཆེན་དར་ཆ་མཐོན་པོར་བསྒྲེངས་ནས་མི་རིགས་མཐུན་སྒྲིལ་སྲོལ་གཏོད་བྱེད་སྒོ་ཤུགས་ཆེན་སྤེལ་བ་དང་། མི་རིགས་དབར་གྱི་ཕན་ཚུན་འགྲོ་འོང་དང་། སྤེལ་རེས། མཉམ་འདྲེས་གསུམ་ལ་སྐུལ་འདེད་བཏང་ནས་མི་རིགས་ཁག་འཆམ་མཐུན་མཉམ་གནས་དང་། ཕྱར་བ་གྲུ་འདེགས། ཞི་མཐུན་འཕེལ་རྒྱས་བཅས་ཡོང་བར་བྱེད་དགོས་པ་དང་། མར་ཁེ་སི་རིང་ལུགས་ཀྱི“ལྟ་བ་ལྔ”དང“སྨྲ་བ་གཉིས”བརྟན་པོ་འཛུགས་པ་དང་། “མོས་སེམས་ལྔ”ཆེ་རུ་གཏོང་བ། ཀྲུང་ཧྭ་མི་རིགས་ཀྱི་གཅིག་མཐུན་འདུས་གྲུབ་ཀྱི་འདུ་ཤེས་ཟབ་ཏུ་གཏོང་བ་བཅས་བྱས་ནས་མི་རིགས་ཁག་གི་སྟོབས་ཤུགས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་པའི་བརྗིད་ཆེའི་དམིགས་ཚད་དུ་གཅིག་ཏུ་སྒྲིལ་དགོས། གསུམ་ནས་བློ་བརྟན་འགྱུར་མེད་ངང་དཔལ་འབྱོར་གོང་འཕེལ་གཏོང་བ་དང“འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱས་ནས་བོད་འཕེལ་རྒྱས་མྱུར་པོ་འགྲོ་རྒྱུར་སྐུལ་འདེད་གཏོང་དགོས་པ་དང་། ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་ཁ་ཕྲལ་གཏོར་བཤིག་གི་བྱེད་སྤྱོད་ལ་རྡུང་རྡེག་མཐའ་གཅིག་ཏུ་གཏོང་བ་དང་། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཀྱི་ཟངས་གྱང་ལྕགས་རྩིག་བརྟན་དུ་གཏོང་བ། བོད་ཀྱི་སྤྱི་ཚོགས་རྒྱུན་མཐུད་བརྟན་ལྷིང་དང་། ཡུན་རིང་བརྟན་ལྷིང་། ཕྱོགས་ཡོངས་ནས་བརྟན་ལྷིང་བཅས་ལ་སྲུང་སྐྱོང་བྱས་ནས་ཡུན་རིང་བདེ་འཁོད་ཡོང་བར་བྱེད་དགོས་པ། སྣོད་བཅུད་ཤེས་དཔལ་འཛུགས་སྐྱོང་ལ་ཤུགས་སྣོན་ཆེན་པོ་བརྒྱབ་ནས་རྒྱལ་ཁབ་ཀྱི་སྣོད་བཅུད་སྲུང་ཡོལ་གྱི་བདེ་འཇགས་འགན་ལེན་བྱེད་དགོས། མདོར་ན། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་པའི་རྒྱང་སྐྱོད་ལམ་བུའི་ཁྲོད་བོད་ཀྱི་མི་རིགས་ཁག་གི་མི་དམངས་ཀྱིས་གཟི་འོད་སླར་ཡང་གཏོད་རྒྱུར་ལེགས་སྐྱེས་གསར་པ་འབུལ་དགོས།


text:
སྤྱི་ཟླ3པའི་ཚེས12ཉིན། མཚོ་ལྷོ་ཁུལ་བོད་ཡིག་ཆ་འཕྲིན་ལག་རྩལ་ཞིབ་འཇུག་ལྟེ་གནས་ཀྱིས་ཞིབ་འཇུག་ལེགས་འགྲུབ་བྱུང་བའི་ཡོངས་འཛིན་བོད་ཡིག་འཚོལ་བཤེར་མ་ལག་ལ་མཚོ་སྔོན་ཞིང་ཆེན་ཚན་རིག་ལག་རྩལ་ཐིང་གིས་གནང་བའི“མཚོ་སྔོན་ཞིང་ཆེན་ཚན་རིག་ལག་རྩལ་གྲུབ་འབྲས་དཔང་ཡིག”ཐོབ།
ཚན་རིག་ལག་རྩལ་གྲུབ་འབྲས་འདིའི་གསལ་འབྱེད་ནི་མཚོ་སྔོན་ཞིང་ཆེན་ཚན་རིག་ལག་རྩལ་ཐིང་གིས་འབྲེལ་ཡོད་ཆེད་མཁས་པ་རྩ་འཛུགས་བྱས་ཏེ་གྲུབ་འབྲས་ལ་དཔྱད་འཇོག་གནང་བ་ཡིན་ལ། གསལ་འབྱེད་གྲོས་ཚོགས་སུ་ཆེད་མཁས་པའི་ཨུ་ཡོན་ལྷན་ཚོགས་ཀྱིས་འབྲེལ་ཡོད་ཡིག་ཆར་ལྟ་ཀློག་དང་འདྲི་རྩད། གྲོས་བསྡུར་བཅས་བྱེད་པར་བརྒྱུད། གཅིག་མཐུན་གྱིས་ཡོངས་འཛིན་འཚོལ་བཤེར་ནི་དྲ་ངོས་དང་གསར་འགྱུར། པར་རིས། གླུ་དབྱངས། བརྙན་རིས། རིག་མཛོད། ཡིག་ཚང་། དྲིས་ལན་སོགས་གཞི་གཅིག་ཏུ་གྲུབ་པའི་བོད་ཡིག་འཚོལ་བཤེར་མ་ལག་ཅིག་ཡིན་པ་དང་། སྐད་བརྡ་མཐུད་མཚམས་དང་སྐད་བརྡའི་ལག་རྩལ་གཙོ་བོ་བསྒྱུར་ལས་བཅས་ཡོངས་སུ་བོད་ཡིག་ཅན་དུ་མངོན་འགྱུར་བྱུང་ཡོད་པ་བསྟན། 《ཆ་འཕྲིན་བསྒྱུར་ལས་སུ་སྤྱོད་པའི་བོད་ཡིག་མིང་མཚམས་འབྱེད་པའི་ལས་གྲྭའི་ཚད་གཞི》དང《ཆ་འཕྲིན་བསྒྱུར་ལས་སུ་སྤྱོད་པའི་བོད་ཡིག་མིང་མཚམས་རིགས་དབྱེ་དང་རྟགས་མཚན་འགོད་ཚོགས་ཀྱི་ཚད་གཞི》བཤེར་སྒུག་ཚད་གཞི་ལྟར། སྟེགས་བུ་ལས་བརྒལ་བའི་བོད་ཡིག་མིང་མཚམས་རང་འབྱེད་དང་སྐད་བརྡའི་རིག་ནུས་དབྱེ་ཞིབ་མ་ལག་གསར་སྤེལ་བྱས་ཏེ། བོད་ཡིག་དོན་གཅིག་མིང་གི་རྣམ་གྲངས་འཚོལ་བཤེར་དང་བོད་ཡིག་སྐད་དོད་ལ་ཏིང་སྒྲ་འཚོལ་བཤེར། བོད་ཡིག་སྦྱོར་འབྲིའི་ཞིབ་བཤེར་མ་ལག་སོགས་བོད་ཡིག་རིག་ནུས་ཆ་འཕྲིན་བསྒྱུར་ལས་ཀྱི་ལག་རྩལ་གཙོ་བོའི་དཀའ་གནད་སེལ། དེ་མིན་ཡོངས་འཛིན་འཚོལ་བཤེར་མ་ལགAPPགསར་སྤེལ་བྱས་ལ། ཡོངས་འཛིན་འཚོལ་བཤེར་དེ་འཛམ་གླིང་བོད་ཡིག་འཚོལ་བཤེར་མ་ལག་ཐོག་མར་གཏོགས། ཆེད་མཁས་པའི་ཨུ་ཡོན་ལྷན་ཚོགས་ཀྱིས་གྲུབ་འབྲས་དཔྱད་འཇོག་ལ་མོས་མཐུན་བྱུང་བར་བརྒྱུད། གྲུབ་འབྲས་འདི་རྒྱལ་སྤྱིའི་སྔོན་ཐོན་ཆུ་ཚད་དུ་སླེབས་ཤིང་། དུས་མཚུངས་སུ་ལག་རྩལ་གྲུབ་འབྲས་དཔང་ཡིག་ཐོབ་པ་འདིས་ཞིང་ཆེན་རིམ་པའི་ཚན་རྩལ་འཕེལ་རྒྱས་བྱ་དགའ་སྙན་ཞུ་དང་། བདེ་བླག་ངང་འབྲེལ་ཡོད་གསར་གཏོད་ཀྱི་ཆེད་ཁེ་སྙན་ཞུ་བྱེད་པ་སོགས་ཀྱི་ཐད་རྨང་གཞི་སྲ་བརྟན་བཏིངས།
ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞི་ནི2013ལོའི་ཟླ4བར་དངོས་སུ་ལས་མགོ་བརྩམས་ཤིང་། ལོ་ངོ་གསུམ་རིང་གི་དཀའ་ཚགས་ཞིབ་འཇུག་དང་གསར་སྤེལ་བྱེད་པར་བརྒྱུད། 2016ལོའི་ཟླ8པའི་ཚེས22ཉིན་དངོས་སུ་ཤར་གཏོང་བྱས། མིག་སྔར། ལྟ་ཀློག་དང་དོ་སྣང་བྱེད་ཚད་མངོན་གསལ་གྱིས་གོང་འཕར་བྱུང་ཞིང་། སྔ་ཕྱིའི་སྡེབ་རྩིས་ཀློག་ཐེངས་དུང་ཕྱུར4ལས་བརྒལ་བ་དང་། ཉིན་རེའི་ཆ་སྙོམས་ཀློག་ཐེངས་ཁྲི300ཡས་མས་ཡིན་ལ། རྒྱལ་ནང་དུ་ལྟ་ཀློག་ས་ཁུལ་ནི་གཙོ་ཆེར་མཚོ་སྔོན་དང་བོད་ལྗོངས། སི་ཁྲོན། ཀན་སུའུ། ཧྲའན་ཞི། ཡུན་ནན། ཀོང་ཏུང་། ལའོ་ཉིང་། ཅང་སུའུ། པེ་ཅིང་། ཧོང་ཁོང་སོགས་ཞིང་ཆེན་དང་གྲོང་ཁྱེར། རང་སྐྱོང་ལྗོངས་དང་ཐད་གཏོགས་གྲོང་ཁྱེར31དང་། རྒྱལ་ཁབ་ཕྱིའི་ལྟ་ཀློག་ས་ཁུལ་ལ་ཨ་རི་དང་སུའེ་ཙེར། ཧྥ་རན་སི། འཇར་མན། ཁ་ན་ཏ། པི་ལི་ཧྲི། དབྱིན་ཇི། འབྲུག་ཡུལ་སོགས་རྒྱལ་ཁབ་དང་ས་ཁུལ70ལྷག་ལ་ཁྱབ་ཡོད།


text:
བོད་རིགས་མཐོ་རིམ་སློབ་མའི་ཚོགས་ཆེན་སྐབས་བཅུ་པ།
རྩོམ་ཡིག་འདི་ཐེངས་ 897 བཀླགས་འདུག
བོད་ཡིག་འབྲི་སྐབས་ནོར་ཆོག་གི་མེད་པ་འདྲ་བོར་བརྩིས་ན། བོད་ཡིག་བེད་སྤྱོད་བྱེད་པར་འགོག་རྐྱེན་འགྲོ་ཡི་འདུག་བསམ་གྱི་འདུག་”ཅེས་ཤེས་རིག་ལས་ཁུངས་ཀྱི་ཤེས་ཡོན་འགན་འཛིན་ཚེ་རིང་བསམ་གྲུབ་ལགས་ཀྱིས་གསུངས་སོང།
ཟླ་འདིའི་ཚེས་༢༣ ཉིན་དྷ་སའི་ཉེ་འགྲམ་གྱི་ས་རཱ་བོད་ཀྱི་མཐོ་སློབ་ཁང་དུ་“རང་ངོ་རང་ཤེས་དང་། རང་འགན་རང་ཁུར་”ཞེས་པའི་བོད་རིགས་མཐོ་རིམ་སློབ་མའི་ཚོགས་ཆེན་སྐབས་༡༠ དེ་འཚོག་བཞིན་ཡོད་པ་དང་། ཚོགས་འདུ་དབུ་འབྱེད་མཛད་སྒོའི་ཐོག་སྐུ་མགྲོན་གཙོ་བོ་ཤེས་རིག་ལས་ཁུངས་ཀྱི་ཤེས་ཡོོན་འགན་འཛིན་ཚེ་རིང་བསམ་གྲུབ་དང། དམིགས་བསལ་སྐུ་མགྲོན་བོད་ཀྱི་ཐེབས་རྩའི་ཇུས་སྟོན་པ་ཚེ་དབང་རིན་འཛིན། ས་རཱ་བོད་ཀྱི་མཐོ་སློབ་ཁང་གི་སློབ་སྤྱི་འཇམ་དཔལ་གྲགས་པ། དགེ་ལས་སློབ་མ། ས་གནས་ཁག་ནས་སླེབས་པའི་བོད་ཀྱི་མཐོ་རིམ་སློབ་མ་བཅས་མཉམ་ཞུགས་བྱས་སོང།
ཚོགས་ཆེན་དེའི་ཐོག་ས་གནས་ཁག་༡༣༢ ཙམ་གྱི་སློབ་མར་མགྲོན་ཤོག་བཏང་ཡོད་འདུག་ཀྱང། ལྷོ་ཕྱོགས་ཀྱི་ས་གནས་ཁ་ཤས་ལ་ཡིག་ཚད་གཏོང་བཞིན་ཡོད་པས་ཕྱིར་འཐེན་བྱེད་དགོས་བྱུང་དང་། ད་ལྟ་དངོས་སུ་ཚོགས་བཅར་བ་རྒྱ་གར་མཐོ་སློབ་ཁག་དང་བོད་ཀྱི་མཐོ་སློབ་ཁག་གི་བོད་ཀྱི་མཐོ་རིམ་སློབ་མ་དང་། དེ་བཞིན་དགོན་སྡེ་ཁག་ནས་སློབ་མ་བཅས་ཁྱོན་མི་གྲངས་༤༠ ཙམ་ཡོད་པ་དང་། མི་གྲངས་༢༥ རྒྱ་གར་ཧ་རི་ཡ་ན་མངའ་སྡེའི་རྙོག་གྲའི་རྐྱེན་གྱིས་ལམ་བར་དུ་འགག་ཡོད་ནའང་། དེ་རིང་ཉིན་རྒྱབ་ལ་སླེབས་རྒྱུ་ཡིན་པས། ཁྱོན་ཚོགས་བཅར་བ་མི་གྲངས་༦༥ ཙམ་ཡོད་འདུག
སྐབས་༡༠ པའི་ཚོགས་ཆེན་གྱི་གོ་སྒྲིག་མཐུན་ཚོགས་ཀྱི་ཚོགས་གཙོ་ཡེ་ཤེས་དཔལ་ལྡན་གྱིས། ཐེངས་འདིའི་ཚོགས་ཆེན་གྱི་བརྗོད་གཞི་གཙོ་བོ་གྲོས་མང་བྱས་རྗེས་‘བཙན་བྱོལ་བོད་མིའི་ཤེས་ཡོན་གྱི་གནས་བབ་གང་ལེགས་ཡོང་སླད། མཐོ་རིམ་སློབ་མའི་འགན་འཁུར་དང་དེའི་སྣེ་འཁྲིད་ཀྱི་བསམ་བློའི་ཁ་ཕྱོགས་’ཞེས་པ་གཏན་འབེབས་བྱས་སྐོར་འགྲེལ་བརྗོད་གནང་སོང་།
དེ་རྗེས་དམིགས་བསལ་སྐུ་མགྲོན་བོད་ཀྱི་ཐེབས་རྩའི་ཇུས་སྟོན་པ་དང་བོད་རིགས་མཐོ་རིམ་སློབ་མའི་ཚོགས་ཆེན་སྐབས་དང་པོའི་ཚོགས་གཙོ་ཚེ་དབང་རིག་འཛིན་གྱིས། ཚོགས་ཆེན་སྐབས་དང་པོ་དེ་ཕྱི་ལོ་༢༠༠༦ ལོར་རྒྱ་གར་ལྷོ་ཕྱོགས་མེང་ལོར་དུ་ཚོགས་པའི་ལོ་རྒྱུས་དང། སྐབས་དེར་དམིགས་ཡུལ་གཙོ་བོ་རང་ངོ་རང་ཤེས་དང་རང་འགན་རང་འཁུར་གྱི་ཐོག་ནས། དེང་དུས་དང་སྲོལ་རྒྱུན་གྱི་ཤེས་ཡོན་ཆ་མཉམ་ཐོག བོད་ཀྱི་བདེན་མཐའ་གསལ་ཚེ་བོད་འཛུགས་སྐྲུན་བྱེད་རྒྱུ། བཙན་བྱོལ་དུ་ཡོད་རིང་བཙན་བྱོལ་བོད་པའི་སྤྱི་ཚོགས་ལ་ཞབས་ཞུ་སྒྲུབ་ཆེད་ཡིན་སྐོར་སོགས་འགྲེལ་བརྗོད་བྱས་སོང།
ས་རཱ་བོད་ཀྱི་མཐོ་སློབ་ཁང་གི་སློབ་སྤྱི་དགེ་བཤེས་འཇམ་དཔལ་གྲགས་པས། བཙན་བྱོལ་ནང་གི་མཐོ་རིམ་སློབ་མ་རྣམས་ལ་དེང་དུས་དང་སྲོལ་རྒྱུན་རིག་གནས་གཉིས་ཀྱི་གནས་ཚད་མི་མཉམ་པས། དེ་གཉིས་མཉམ་པ་བྱེད་དགོས་པ། ཤེས་ཡོན་གྱི་དགོས་པ་ལྟོ་གོས་གཅིག་པུ་མིན་པས། ཕུགས་རྒྱང་རིང་པོར་སྤྱི་ཚོགས་ལ་ཕན་པ་སྒྲུབ་རྒྱུའི་དམིགས་ཡུལ་འཛིན་དགོས་པ་དང། དེ་བཞིན་བསམ་བློ་སྡུག་ས་ནས་གཏང་ན་བཙན་བྱོལ་བའི་དུས་ཚོད་དེ་དུས་ཚོད་སྡུག་ཤོས་དེ་ཡིན་ཡང། བློ་སྟོབས་ཀྱི་བསམ་བློ་གཏང་ན་རང་ཉིད་ཀྱི་སྙིང་སྟོབས་མ་ཞུམ་པར་འཇོན་ཐང་སྟོན་རྒྱུའི་དུས་ཚོད་ཡག་ཤོས་དེ་ཡིན་སྐོར་སོགས་གཏམ་བཤད་གནང་སོང།
མཐའ་མར་སྐུ་མགྲོན་གཙོ་བོ་ཤེས་རིག་ལས་ཁུངས་ཀྱི་ཤེས་ཡོན་འགན་འཛིན་ཚེ་རིང་བསམ་གྲུབ་ཀྱིས། བཙན་བྱོལ་བོད་མིའི་ཤེས་ཡོན་ཆེད་དབུས་བོད་མིའི་སྒྲིག་འཛུགས་དང་བོད་ཁྱིམ། སམ་བྷོ་ཊ་སོགས་ཀྱིས་འགྲོ་སོང་མང་པོ་གཏོང་གི་ཡོད་པ། དེ་བཞིན་བོད་ཀྱི་སྐད་ཡིག་དེ་བེད་སྤྱོད་མང་པོ་བྱེད་རྒྱུ་གལ་ཆེན་ཡིན་པས། དྲ་ཐོག་ཏུ་བེད་སྤྱོད་བྱ་ཐུབ་ན་ཐོག་མར་ཡིག་ནོར་ཡོང་སྲིད་ཀྱང་རྗེས་སུ་ཡར་རྒྱས་འགྲོ་ཡི་རེད་པས། “བོད་ཡིག་འབྲི་སྐབས་ནོར་ཆོག་གི་མེད་པ་འདྲ་བོར་བརྩིས་ན། བོད་ཡིག་བེད་སྤྱོད་བྱེད་པར་འགོག་རྐྱེན་འགྲོ་ཡི་འདུག་བསམས་ཀྱི་འདུག་”ཅེས་དང། མཐོ་རིམ་སློབ་མས་སློབ་ཕྲུག་ཆུང་བར་མིག་དཔེ་དང། རིག་གཞུང་ནང་འདྲེན་སོགས་ཀྱི་ཐོག་ལ་ཞབས་ཞུ་བྱེད་དགོས་སྐོར་གསུངས་སོང།
ཚོགས་ཆེན་དེ་དང་འབྲེལ་ནས་བོད་ཡིག་དང་དབྱིན་ཡིག་གི་རྩོམ་ཡིག་འགྲན་སྡུར་བྱས་འདུག་པས། བོད་ཡིག་རྩོམ་ཡིག་ལ་འགྲན་ཞུགས་པ་༦༥ དང་དབྱིན་ཡིག་ལ་༧ ལས་བྱུང་མེད་པ་དང། འགྲན་སྡུར་གྱི་རྩེ་ཕུད་པ་རྣམས་ལ་སྐུ་མགྲོན་གཙོ་བོ་དང་དམིགས་བསལ་སྐུ་མགྲོན་གཉིས་ཀྱིས་བྱ་དགའ་བརྩལ་སོང།
ཚོགས་ཆེན་དེ་ཉིན་བདུན་རིང་འཚོགས་རྒྱུ་ཡིན་པ་དང་དེའི་རིང་བརྗོད་གཞི་གཙོ་བོར་དམིགས་ཏེ་གཞན་ཡང་བརྗོད་གཞི་མང་པོའི་ཐོག་གྲོས་གླེང་བྱ་རྒྱུ་དང། གྲོས་ཆོད་བཞག་ནས་འབྲེལ་ཡོད་ལས་ཁུངས་ཁག་ལ་ཕུལ་རྒྱུ་དང་མཐོ་རིམ་སློབ་མའི་ཞིབ་འཇུག་ལྷན་ཚོགས་ཀྱི་གྲོས་ཆོད་ཁག་གི་ལན་འདེབས་གང་བྱུང་སྐོར་ཞིབ་འཇུག་བྱ་རྒྱུ་ཡིན་འདུག
ཚོགས་བཅར་བའི་ཁྲོད་རྒྱ་གར་བྷ་རོ་ཊར་སྲིད་དོན་ཚན་རིག་གི་གཙུག་ལག་རབ་འབྱམས་པའི་སློབ་གཉེར་བྱེད་བཞིན་པའི་བུ་མོ་ཉི་མ་གཡང་འཛོམས་ལ་བཅར་འདྲི་བྱས་པས། ཁོང་གིས་“འདི་གར་ས་གནས་མང་པོ་ཞིག་ནས་བོད་རིགས་མཐོ་རིམ་སློབ་མ་མང་པོ་འཛོམས་ཏེ། ཤེས་ཡོན་ཐོག་རང་ཉིད་ཀྱི་བསམ་བློ་གཏོང་སྟངས་དང་ལྟ་བ་འཁྱེར་ཚུལ་སོགས་ཀྱི་ཐོག་ལ་བགྲོ་གླེང་བྱེད་རྒྱུ་ཡིན་པ་ཤེས་སོང་བས། སྡིངས་ཆ་དེ་ཡག་པོར་མཐོང་ནས་ང་རང་མཉམ་ཞུགས་བྱས་པ་ཡིན་”ཞེས་དང། ཚོགས་ཆེན་གྱི་བརྗོད་གཞི་དེ་ཤེས་ཡོན་འབྲེལ་བས་ཤིན་ཏུ་ཡག་པོ་མཐོང་བ། དེ་བཞིན་མཐོ་སློབ་ཀྱི་གུང་སེང་སྐབས་ཁོང་དང་རོགས་པ་རྣམས་བོད་པའི་སློབ་གྲྭ་ཁག་ལ། ཤེས་ཡོན་གལ་ཆེན་ཡིན་པ་དང་མཐོ་སློབ་ལ་སློབ་འཇུག་བྱེད་སྟངས་སྐོར་གོ་རྟོགས་སྤེལ་བར་འགྲོ་འཆར་ཡོད་སྐོར་དང། མ་འོངས་པར་རང་ཉིད་འབུམ་རམས་པའི་སློབ་གཉེར་གྲུབ་རྗེས། དབུས་བོད་མིའི་སྒྲིག་འཛུགས་ཀྱི་ལྷན་ཁང་ཁག་གི་བཀའ་བློན་བྱེད་རྒྱུའི་དམིགས་ཡུལ་ཡོད་སྐོར་འགྲེལ་བརྗོད་བྱས་སོང།།